text:
1ယၢမ်း မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ဢွၵ်ႇ ၵျွင်း ပိၵ်ႈမၢၼ်ႇ ၸဝ်ႈ မႃး ယူႇ ၼၼ်ႉ၊ၼႂ်း တပႄးၸဝ်ႈ တင်းလၢႆ ၼၼ်ႉ ၵေႃႉ ၼိုင်ႈ လဝ်ႈထၢမ် လႄႈ ဝႃႈ၊ "တူၺ်း ၶႃႈ လူး၊သြႃႇ ၸဝ်ႈ။ မၢၵ်ႇႁိၼ် ၸိူဝ်း ၼၼ်ႉ ပဵၼ် မၢၵ်ႇႁိၼ် ယႂ်ႇ မၢၵ်ႇႁိၼ် လူင် လႄႈ၊ႁိူၼ်း တိူၵ်ႈ တင်းလၢႆ ၵေႃႈ ပဵၼ် တိူၵ်ႈ ယႂ်ႇ တိူၵ်ႈ လူင် ၶႃႈ ဢေႃႈ။" ဝႃႈ ၼင်ႇ ၼႆ ဢေႃႈ။ 2မၼ်းၸဝ်ႈ ၵေႃႈ ၶိုၼ်း လၢတ်ႈ လႄႈ ဝႃႈ၊ "မႂ်း ႁၼ် တိူၵ်ႈ ယႂ်ႇ တိူၵ်ႈ လူင် ၸိူဝ်း ၼႆႉ ယူႇ ယဝ်ႉ ဢမ်ႇၸႂ်ႈ ႁိုဝ်း။ မၢၵ်ႇႁိၼ် ၸိူဝ်း ၼႆႉ ႁူၺ်ႇ ၼိုင်ႈ လႄႈ ႁူၺ်ႇ ၼိုင်ႈ တေ ဢမ်ႇ လႆႈ ၵေႃႇ ၵၼ် ဝႆႉ။ တၵ်း လႆႈ လုလႅဝ် ၵၢၼ်ႉ တူၵ်း ၵူႈ ႁူၺ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၼႂ်း မိူဝ်ႈ ဢၼ် ၸဝ်ႈ ယေႇသု၊ၼင်ႇ ယူႇ ၵႃႈၼိူဝ် လွႆ သၢၼ်ႇလုၼ်ႇ၊လႄႈ ဝၢႆႇၼႃႈ တေႃႇ ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ၊ပေႇတရု၊ယႃႇၵုပ်ႈ၊ယူဝ်းႁၢၼ်ႇ၊ဢိၵ်ႇတင်း ဢၼ်ႇတရေႇ၊မႃး လဝ်ႈထၢမ် မၼ်းၸဝ်ႈ တဵတ်ႇတဵတ်ႇ လႄႈ ဝႃႈ၊- 4"လွင်ႈတၢင်း ၸိူဝ်း ၼႆႉ တေ ပဵၼ် မႃး မိူဝ်ႈလႂ် ၶႃႈ။ မိူဝ်ႈ ဢၼ် လွင်ႈတၢင်း ၸိူဝ်း ၼႆႉ တင်းသဵင်ႈတင်းလူင် ၸမ် တၵ်း ပဵၼ် မႃး ၼၼ်ႉ ၸိုင်၊တေ မီး လၢၵ်ႈၶၼႃႇ ဢၼ် လႂ် ၶႃႈ။ ၸဝ်ႈ ႁဝ်း ၶႅၼ်းတေႃႈ လၢတ်ႈ ပၼ် တီႈ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 5ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ႁဵတ်း သတိ တႃႉ။ ယႃႇပေ ႁႂ်ႈ ပိူၼ်ႈ လႆႈ ပႅတ်ႉလႅၼ် ၸူဝ်း ဢဝ် သူ။- 6ၵူၼ်း ၼမ်ၼႃႇ တၵ်း ပေႃႇမႃး လႄႈ ႁိမ် ဢဝ် ၸိုဝ်ႈသဵင် ၵဝ် သေလႄႈ လၢတ်ႈ ဝႃႈ၊ 'ၵဝ် ၼႆႉ ပဵၼ် ၸဝ်ႈ ၼၼ်ႉ ဢေႃႈ၊' ဝႃႈ ၼင်ႇ ၼႆ သေယဝ်ႉ၊ပႅတ်ႉလႅၼ် ၸူဝ်း ဢဝ် ၵူၼ်း ၼမ်ၼႃႇ ဢေႃႈ။- 7ၼင်ႇ ၼၼ် လႄႈ ပေႃး သူ လႆႈ ငိၼ်း သဵင် တိုၵ်းသိုၵ်း တီႈ ၸမ် လႂ်၊ဢိၵ်ႇတင်း ၶၢဝ်ႇငၢဝ်း သိုၵ်း တီႈ ၵႆ လႂ် ၸိုင်၊ယႃႇပေ တူၵ်းၸႂ်။ လွင်ႈတၢင်း ၸိူဝ်း ၼႆႉ တၵ်း လႆႈ ပဵၼ် မႃး ဢေႃႈ။ ၼႂ်းဝႃႈၼၼ် သေၵေႃႈ ဢမ်ႇ ပႆႇ ပဵၼ် တီႈသုတ်း တီႈ ၵွႆ။- 8ၵူၼ်း မဵဝ်း ၼိုင်ႈ လႄႈ မဵဝ်း ၼိုင်ႈ၊မိူင်း ၼိုင်ႈ လႄႈ မိူင်း ၼိုင်ႈ တၵ်း လုၵ်ႉ ၽိုၼ်ႉ ၶတ်းတႃႉ ၵၼ် ဢေႃႈ။ တၵ်း ပဵၼ် တၢင်း ဢၼ် ဢိင်ႇသၼ်ႇ ၵူႈတီႈၵူႈလႅၼ်၊ဢိၵ်ႇတင်း တၢင်း ဢၼ် ဢိုပ်း တၢင်းၵိၼ် လႂ် ဢေႃႈ။ လွင်ႈတၢင်း ၸိူဝ်း ၼႆႉ ပဵၼ် တၢင်း ဢၼ် တႄႇၸႃႉ တုၵ်ႉၶႃႉ တၢင်း မႆႈၸႂ် ၶီၸႂ် ဢေႃႈ။ 9"သူ ႁဵတ်း သတိ တီႈ တူဝ် သူ တႃႉ။ ၵွပ်ႈပိူဝ်ႈ ၸိူဝ်ႉႁိုဝ် လႄႈ ဝႃႈၼႆ၊ပိူၼ်ႈ တၵ်း တိဢဝ် သူ လႄႈ ဢၢပ်ႈ ၵႃႈၼႂ်း လုမ်းလူင် လႂ်၊တၵ်း ပေႃႉ ယႅၼ်ႉ သူ ၵႃႈၼႂ်း ၸရွပ်ႈ ႁေႃးတြႃး လႂ် ဢေႃႈ။ ၵွပ်ႈပိူဝ်ႈ ၵဝ် လႄႈ၊သူ တၵ်း လႆႈ ၸုၵ်း ယူႇ ၽၢႆႇၼႃႈ ဢမၢတ်ႈ ၽွင်းမိူင်း လႂ်၊ဢိၵ်ႇတင်း ၶုၼ်ႁေႃၶမ်း လႂ်၊ႁႂ်ႈ သူ လႆႈ ၶၢမ်ႇသၢၵ်ႈသေႇ ၽၢႆႇၼႃႈ ၶဝ် ၼၼ်ႉ ဢေႃႈ။- 10ၼႂ်းဝႃႈၼၼ် သေၵေႃႈ၊ၸူဝ်ႈ ဢၼ် ၶိင်ႇ ယၢမ်း သုတ်းသဵင်ႈ ဢမ်ႇ ပႆႇ ႁွတ်ႈထိုင် ၼႆႉ၊ၶၢဝ်ႇတြႃးသိူဝ်းပျေႃႇ တၵ်း လႆႈ ႁေႃးလၢတ်ႈ ၸွတ်ႇ ၵႂႃႇ ထိုင် တီႈ ၵူၼ်း မဵဝ်း တင်းသဵင်ႈတင်းလူင် ဢွၼ်တၢင်း ဢေႃႈ။- 11မိူဝ်ႈ ဢၼ် သူ လႆႈ ၶၢမ်ႇ တၢင်း ဢၼ် တိ ၵႂႃႇ ဢၢပ်ႈ ၵႃႈၼႂ်း လုမ်းလူင် ၸိုင်၊ယႃႇပေ မႆႈၸႂ် လူၺ်ႈ လွင်ႈ ဢၼ် သူ တၵ်း လႆႈ လၢတ်ႈ ၵႂၢမ်း ၵႃႈသင် ၼၼ်ႉ။ လၢတ်ႈ ၵႂၢမ်း ဢၼ် သူ လႆႈ ႁပ်ႉ ဢဝ် မိူဝ်ႈ ၶိင်ႇ ၼၼ်ႉ ၵူၺ်း တႃႉ။ ၵႂၢမ်း ၼၼ်ႉ ပဵၼ် ၵႂၢမ်း ဢၼ် သူ လၢတ်ႈ ဢမ်ႇၸႂ်ႈ။ ပဵၼ် ၵႂၢမ်း ဢၼ် ဝိၺိၺ်ႇ မူတ်းၸၢင်ႇ ၸဝ်ႈ လၢတ်ႈ ဢေႃႈ။- 12ၶိင်ႇ မိူဝ်ႈ ယၢမ်း ၼၼ်ႉ၊ပီႈၼွင်ႉ ၼင်ႇ ၵၼ် ၵၼ် ၵေႃႉ ၼိုင်ႈ တၵ်း ဢဝ် ၵေႃႉ ၼိုင်ႈ ဢၢပ်ႈ ႁႂ်ႈလႆႈ ဢဝ်တၢႆ ဢေႃႈ။ ပေႃႈ တၵ်း ဢဝ် လုၵ်ႈလၢင်း ဢၢပ်ႈ ဢေႃႈ။ လုၵ်ႈလၢင်း ၵေႃႈ တၵ်း လုၵ်ႉ ၽိုၼ်ႉ တေႃႇ ပေႃႈ မႄႈ လႄႈ ႁဵတ်း ႁႂ်ႈ တၢႆ ဢေႃႈ။- 13ၵွပ်ႈပိူဝ်ႈ ၵဝ် လႄႈ ၵူၼ်း ၵူႈ ၵေႃႉ တၵ်း ၸင်း သူ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉလႂ် သေဢမ်ႇဝႃႈ၊ၵေႃႉ ဢၼ် မၼ်ႈၶိူင်ႇ တေႃႇထိုင်ႁွတ်ႈ တီႈသုတ်း တီႈ ၵွႆ ၼၼ်ႉ၊ၵေႃႉ ၼၼ်ႉ တၵ်း ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။ 14"သူ တၵ်း လႆႈ ႁၼ်၊ 'လွင်ႈတၢင်း ဢၼ် ယႃႉ လု ဢၼ် လီ ႁင်း ဢဵတ်ႇသဵတ်ႇ၊' ၼၼ်ႉ ၸုၵ်း ယူႇ ၵႃႈၼႂ်း တီႈ ဢၼ် ဢမ်ႇ ထုၵ်ႇလီ ယူႇ ၼၼ်ႉ ဢေႃႈ။ (ၵေႃႉ ဢၼ် ၽတ်းဢၢၼ်ႇ တြႃး ၼႆႉ ၼၼ်ႉ ၸိုင်၊ၶႂ်ႈဝႃႈ သင် ၼႆ ႁႂ်ႈ မၼ်း ႁု ထွမ်ႇ တႃႉ။) မိူဝ်ႈ ဢၼ် လႆႈ ႁၼ် ၸိူဝ်ႉ ၼင်ႇ ၼၼ် ၸိုင်၊ႁႂ်ႈ ၶဝ် ၸိူဝ်း ဢၼ် မီး ၼႂ်း မိူင်း ယုတႃႉ၊ၼႆႉ ပၢႆႈ ၶိုၼ်ႈ ၵႂႃႇ ၵႃႈတီႈ ၼိူဝ် လွႆ ပုၼ်ႉ တႃႉ။- 15ယႃႇ ႁႂ်ႈ ၵေႃႉ ဢၼ် မီး ၵႃႈၼိူဝ် လင်ၶႃးႁိူၼ်းၼၼ်ႉ လူင်း ၶဝ်ႈ ႁိူၼ်း ၵႂႃႇ ဢဝ် သေ ၸိူဝ်ႉ သေ ပိူင်။- 16ယႃႇ ႁႂ်ႈ ၵေႃႉ ဢၼ် မီး ၵႃႈတီႈ တူင်ႈၼႃး ၼၼ်ႉ ၶိုၼ်း မိူဝ်း ၵႃႈတီႈ ႁိူၼ်း ၵႂႃႇ ဢဝ် ၶူဝ်းၼုင်ႈ တၢင်းမႆ မၼ်း။- 17ၼႂ်း ဝၼ်း ၼၼ်ႉ၊မႄႈယိင်း ဢၼ် ပႃး ပတိၵ်ႈသၼ်ႇထေႇ တင်း မႄႈယိင်း ဢၼ် မီး လုၵ်ႈ ဢွၼ်ႇ လႅင်၊ဢၼ် ဢမ်ႇ ပႆႇ ၽၢတ်ႇၼူမ်း တင်းလၢႆ၊တေ ပဵၼ် ဢၼ် ၵိၼ်းၸႂ် ၼႃႇ လူင်လၢင် ဢေႃႈ။- 18သူးတွင်း တီႈ ၽြႃးပဵၼ်ၸဝ်ႈ၊ၼင်ႇ ႁိုဝ် လွင်ႈတၢင်း ၸိူဝ်း ၼၼ်ႉ တၵ်း ဢမ်ႇ လႆႈ တူၵ်း မိူဝ်ႈ ၶိင်ႇ ႁိူဝ်ႉ ၶိင်ႇ ၽူၼ် ၼၼ်ႉ တႃႉ။- 19လွင်ႈ မၼ်း ၸမ်ႉ၊ၽေး တုၵ်ႉၶႃႉ မဵဝ်း ၼႆႉ၊ၸႃႉၸဵမ် မိူဝ်ႈ တႄႇၸႃႉ ၵမ်ႇၽႃႇ ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ၼၼ်ႉ၊ႁၢၼ်ႉ တေႃႇ မိူဝ်ႈလဵဝ် ၼႆႉ ဢမ်ႇ တွၼ်ႉ ပဵၼ် သေပွၵ်ႈ လႄႈ ၵမ်းလိုၼ်း ၵေႃႈ တၵ်း ဢမ်ႇ ပဵၼ် ဢေႃႈ။- 20ၵူၺ်းၵႃႈ၊ၽြႃးပဵၼ်ၸဝ်ႈ ႁႂ်ႈ မိုဝ်ႉ ဝၼ်း ၶိင်ႇၵႃႇလႃႉ ၸိူဝ်း ၼၼ်ႉ ပွတ်း ဢေႃႈ။ ပေႃး မၼ်းၸဝ်ႈ ယင်း ဢမ်ႇ ႁႂ်ႈ ၶိင်ႇၵႃႇလႃႉ ၼၼ်ႉ ပွတ်း ၸိုင်၊ၽူႈလႂ် ဢမ်ႇ လွတ်ႈ လႆႈ သေၵေႃႉသေၵူၼ်း။ ထွၵ်ႈလူၺ်ႈ ၶဝ် ၸိူဝ်း ဢၼ် မၼ်းၸဝ်ႈ လိူၵ်ႈၵဵပ်း ဢဝ် ဝႆႉ ၼၼ်ႉ လႄႈ မၼ်းၸဝ်ႈ ႁႂ်ႈ မိုဝ်ႉ ဝၼ်း ၸိူဝ်း ၼၼ်ႉ ပွတ်း ဢေႃႈ။ 21"မိူဝ်ႈ ၼၼ်ႉ၊ပေႃး သေၵေႃႉသေၵူၼ်း လၢတ်ႈ တီႈ သူ လႄႈ ဝႃႈ၊ 'တူၺ်း လူး။ ၸဝ်ႈ ၶရိၸ်ႈ၊မီး တီႈ ၼႆႈ ဢေႃႈ။ မီး တီႈ ၼၼ်ႈ ဢေႃႈ၊' ဝႃႈ ၼင်ႇ ၼႆ ၸိုင်၊ယႃႇပေ ယုမ်ႇ ၵႂၢမ်း မၼ်း။- 22ၵူၼ်း ဢၼ် ႁဵတ်း ႁၢင်ႈ ၸဝ်ႈ ၶရိၸ်ႈ၊ဢိၵ်ႇတင်း သြႃႇ ႁဵတ်း ႁၢင်ႈ ပရေႃးၽႅတ်ႈ တင်းလၢႆ တၵ်း ပေႃႇမႃး သေလႄႈ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး ဢိၵ်ႇတင်း လွင်ႈတၢင်း ဢၼ် လီဢၢမ်း တင်းလၢႆ လႄႈ ပႅတ်ႉလႅၼ် ဢမ်ႇၵႃး၊ပေႃး ပဵၼ် လႆႈ ၸိုင်၊တၵ်း ပႅတ်ႉလႅၼ် ၶဝ် ၸိူဝ်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် တင်းလၢႆ ၼၼ်ႉ ဢေႃႈ။- 23ႁဵတ်း သတိ တီႈ တူဝ် သူ တႃႉ။ တူၺ်း လူး။ ၸူဝ်ႈ ဢၼ် လွင်ႈတၢင်း ၸိူဝ်း ၼႆႉ ဢမ်ႇ ပႆႇ ပဵၼ် ၸိုင်၊ၵဝ် လၢတ်ႈ ဝႆႉ ဢွၼ်တၢင်း ယဝ်ႉ ဢေႃႈ။ 24"ၼႂ်း ၶိင်ႇ မိုဝ်ႉ ဝၼ်း ဝၢႆးသေ ၽေး တုၵ်ႉၶႃႉ ပူၼ်ႉ ယဝ်ႉ ၼၼ်ႉ၊ၵၢင်ဝၼ်း တၵ်း လပ်းသိင်ႇ ၵႂႃႇ၊လိူၼ် ၵေႃႈ တၵ်း ဢမ်ႇ ပၼ် ဢၼ် လႅင်း မၼ်း ယဝ်ႉ။- 25လၢဝ် တင်းလၢႆ တၵ်း ႁူင်ႈ တၵ်း တူၵ်း သေ တွင်ႉၽႃႉ လႄႈ တၼ်းၶူဝ်း ၵၢင်ႁၢဝ် တင်းလၢႆ ၵေႃႈ တၵ်း သၼ်ႇၶွၼ်း ဢေႃႈ။- 26မိူဝ်ႈ ၼၼ်ႉ၊ၸဝ်ႈ လုၵ်ႈၵူၼ်း၊တၵ်း ပေႃႇမႃး၊ပႃး တင်း မုၼ်ၽုင်း တၼ်းၶူဝ်း ဢႃႇၼုၽေႃႇ ၸဝ်ႈ ဢၼ် ယႂ်ႇ ၼႃႇ၊မႃး ၵႃႈၼိူဝ် မွၵ်ႇၵုမ်ႈ ဢေႃႈ။- 27မၼ်းၸဝ်ႈ တၵ်း ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ တင်းလၢႆ၊ၵႂႃႇ ၵႃႈတီႈ သီႇၸဵင်ႇ ပႅတ်ႇ ၼႃႈ လေႃးၵႃႉ၊ႁႂ်ႈလႆႈ ႁွင်ႉ ဢဝ် ၶဝ် ၸိူဝ်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ဝႆႉ ၼၼ်ႉ၊လုၵ်ႉ သေ ၵူႈတီႈၵူႈလႅၼ် တႂ်ႈ ၽႃႉၵၢင်ႁၢဝ် မႃး ၸုတုမ် ၵၼ် ဢေႃႈ။ 28"သွၼ် ဢဝ် တီႈ လွင်ႈတၢင်း ဢၼ် ပဵၼ် မႃး ၵႃႈတီႈ တူၼ်ႈ မၢၵ်ႇလိူဝ်ႇ ၵၼ် တႃႉ။ မိူဝ်ႈ ဢၼ် ၵိင်ႇ မၼ်း ၶႃႈ မၼ်း ပူင်ႇ ၽိူဝ် လႄႈ ဢွၵ်ႇ မႂ် ၼုမ်ႇ မႃး ယူႇ ၼၼ်ႉ ၸိုင်၊သူ ႁု လွင်ႈ ဢၼ် ၶိင်ႇ ႁႅင်ႈ ၸမ် ႁွတ်ႈမႃး ယဝ်ႉ ၼၼ်ႉ ဢေႃႈ။- 29မိူၼ်ၼင်ႇ ၼၼ်၊မိူဝ်ႈ ဢၼ် သူ လႆႈ ႁၼ် လွင်ႈတၢင်း ၸိူဝ်း ၼႆႉ ပဵၼ် မႃး ယူႇ ၼၼ်ႉ ၸိုင်၊ႁု လွင်ႈ ၶိင်ႇ ဢၼ် ၸဝ်ႈ လုၵ်ႈၵူၼ်း၊ႁွတ်ႈ ၸမ် မႃး ထိုင် ႁိမ်း ႁူး ၽၵ်းတူ ယဝ်ႉ ၼၼ်ႉ တႃႉ။- 30ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ၸိူဝ်ႉ ၵူၼ်း ၶိူဝ်း ၵူၼ်း မဵဝ်း ၼႆႉ၊တၵ်း ဢမ်ႇ လႆႈ သုတ်း လႆႈ ႁၢႆ တေႃႇထိုင် လွင်ႈတၢင်း ၸိူဝ်း ၼႆႉ၊လႆႈ ပဵၼ် မႃး ၸေး မူတ်း ယဝ်ႉ ၼၼ်ႉ ဢေႃႈ။ 31ၵၢင်ႁၢဝ် တင်း လိၼ်မိူင်း တၵ်း ပူၼ်ႉ ၵႂႃႇ ဢေႃႈ။ ၵႂၢမ်း ၵဝ် ၼႆႉ တၵ်း ဢမ်ႇ ႁၢႆလၢႆ။ 32"ၶိင်ႇ ၼႃႇရီႇ ဝၼ်း ဢၼ် တၵ်း မႃး ၼၼ်ႉ ဢမ်ႇ မီး ၽူႈလႂ် ႁု လႆႈ။ တမၢၼ်ႇၵၢင်ႁၢဝ် တင်းလၢႆ ဢမ်ႇ ႁု။ လုၵ်ႈၸဝ်ႈ ၵေႃႈ ဢမ်ႇ ႁု။ ပေႃႈၸဝ်ႈ ၵူၺ်း ႁု ဢေႃႈ။- 33ပိူဝ်ႈ ဢၼ် သူ ဢမ်ႇ ႁု လွင်ႈ ဢၼ် ၶိင်ႇ မိုဝ်ႉ ဝၼ်း ၼၼ်ႉ၊တၵ်း ပဵၼ် မိူဝ်ႈလႂ် ၼၼ်ႉ လႄႈ တူင်ႉတိုၼ်ႇ ပႂ်ႉထႃႈ ယူႇ တႃႉ။- 34ဢုပမႃႇ ၸမ်ႉ၊လွင်ႈတၢင်း ၼႆႉ မိူၼ် ၸိူဝ်ႉ ၼင်ႇ ဢၼ် ၵူၼ်း ၵေႃႉ ၼိုင်ႈ၊မၼ်း ဢဝ် ဢၶႂၢင်ႉ ဢႃႇၼႃႇ မၼ်း ဢၢပ်ႈပၼ် ဝႆႉ တီႈ ၵူၼ်းဢွၼ်ႇ မၼ်း တင်းလၢႆ၊ၶၢၼ်း ဝႆႉ ပၼ် ၼႃႈၵၢၼ် ပုၼ်ႈ ဢၼ် တၵ်း ႁဵတ်း ႁင်း ၽႂ် ႁင်း မၼ်း လႄႈ သင်ႇ လၢတ်ႈ ဝႆႉ တီႈ ၵူၼ်း ပႂ်ႉ ၽၵ်းတူ ႁႂ်ႈ ပႂ်ႉ ယူႇ လီ လီ သေယဝ်ႉ၊ဢွၵ်ႇ တႃႈ ဢွၵ်ႇ တၢင်း ၵႂႃႇ ၼၼ်ႉ ဢေႃႈ။- 35ပိူဝ်ႈ ၼႆ လႄႈ ပိူဝ်ႈ ဢၼ် သူ ဢမ်ႇ ႁု ၸဝ်ႈႁိူၼ်း တၵ်း မႃး ၶိုၼ်း ၶိင်ႇ လႂ်၊တၵ်း ပဵၼ် ၶိင်ႇ ႁူဝ်ၶမ်ႈ ႁိုဝ်း၊တၵ်း ပဵၼ် ၶိင်ႇတဵင်ႈၶိုၼ်း ႁိုဝ်း၊တၵ်း ပဵၼ် ၶိင်ႇ ၵႆႇ ၶၼ် ႁိုဝ်း၊တၵ်း ပဵၼ် ၶိင်ႇ ႁူဝ်မိူင်း သႂ် ႁိုဝ်း ဢမ်ႇ ႁု ၼၼ်ႉ လႄႈ တူင်ႉတိုၼ်ႇ ပႂ်ႉထႃႈ ယူႇ တႃႉ။- 36ၵူဝ် မၼ်း ၽုတ်းၽၢတ်း ပေႃႇမႃး လႄႈ ထူပ်း ႁၼ် သူ ၼွၼ်းလပ်း ယူႇ ၼၼ်ႉ ဢေႃႈ။- 37ဢၼ် ၵဝ် ဝႃႈ တီႈ သူ လႄႈ ဝႃႈ၊ 'ပႂ်ႉထႃႈ ယူႇ တႃႉ၊' ဝႃႈၼႆ ၼၼ်ႉ ၵဝ် ဝႃႈ တီႈ ၵူၼ်း တင်းသဵင်ႈတင်းလူင် ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


c: text/html

text:
1မိူဝ်ႈလဵဝ် ၼႆႉ ၵဝ် လႆႈ ငိၼ်း ပိူၼ်ႈ လၢတ်ႈ လွင်ႈ ဢၼ် ၼႂ်း သူ ၼႆႉ မီး ၵူၼ်း ၵေႃႉ ၼိုင်ႈ ႁဵတ်း မေႇထုင်ႇ ဢၼ် ဢမ်ႇတြႃး ၵူတ်ႉ မေး ပိူၼ်ႈ လႄႈ ႁၢႆႉမိူၵ်ႈ ၼႃႇ မဵဝ်း ၼၼ်ႉ ၵူၼ်း ဢၼ် ဢမ်ႇ ၵူဝ်းၵႂၢႆႇ ၸဝ်ႈၽြႃး ၶဝ် ၵေႃႈ တေႃႈယင်း ဢမ်ႇ တွၼ်ႉ ႁဵတ်း သေပွၵ်ႈ။ ပိူၼ်ႈ မွၵ်ႇလၢတ်ႈ ၵဝ် ဝႃႈ၊မၼ်း ၼၼ်ႉ ဢဝ် မႄႈသိုပ်ႇ မၼ်း ဝႃႈၼႆ ဢေႃႈ။- 2ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊သူ တေ မီး ႁူဝ်ၸႂ် ဢၼ် ၽႅၼ်သုင် လႆႈ ၸိူဝ်ႉ ၼင်ႇ ႁိုဝ်၊သူ ထုၵ်ႇလီ ငိၼ်း ၶီ ငိၼ်းၽၢၼ် လႄႈ ဢဝ် ၵေႃႉ ဢၼ် ႁဵတ်း ၽိတ်းပိူင်ႈ ၸိူဝ်ႉ ၼင်ႇ ၼႆ ၼၼ်ႉ ဢွၵ်ႇ ပႅတ်ႈ သေ ၵႃႈၼႂ်း မူႇ ၸုမ်း သူ ယဝ်ႉ။- 3ၵဝ် ၼႆႉ၊ပိၵ်ႉသမ်ႉ တူဝ် ၵဝ် ယူႇ ၵႆ ၵၼ် တင်း သူ သေၵေႃႈ၊ၸႂ်ဝိၺိၺ်ႇ ၵဝ်ၶႃႈ ယင်း မီး ၸွမ်း လူၺ်ႈ ၵၼ် တင်း သူ လႄႈ ၵႃႈ ၼင်ႇ ဢၼ် ၸႂ်ဝိၺိၺ်ႇ ၵဝ် မီး ယူႇ လူၺ်ႈ သူ ၼၼ်ႉ ၵဝ် ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈႁဝ်း ၸဝ်ႈ ယေႇသု၊သေလႄႈ တႅပ်းတတ်း ၸွမ်းၼင်ႇ တြႃး တီႈ ၵေႃႉ ဢၼ် ၽိတ်းပိူင်ႈ ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။- 4မိူဝ်ႈ ဢၼ် သူ ၸုတုမ် ၵၼ် ၼၼ်ႉ ၸႂ်ဝိၺိၺ်ႇ ၵဝ် ၵေႃႈ၊ၶဝ်ႈပႃး လူၺ်ႈ ၵၼ် တင်း သူ ဢေႃႈ။ ဢိင်ပိုင်ႈ တၼ်းၶူဝ်း ၸဝ်ႈႁဝ်း ၸဝ်ႈ ယေႇသု၊သေယဝ်ႉ၊- 5သူ ဢွၼ်ၵၼ် ဢဝ် ၵေႃႉ ၼၼ်ႉ ဢၢပ်ႈပၼ် ၼႂ်း မိုဝ်း မႃႇၼၢတ်ႈ တႃႉ။ ႁႂ်ႈ တူဝ် ၼိူဝ်ႉလိူတ်ႈ မၼ်း လႆႈ ၶၢမ်ႇ တၢင်း ဢၼ် ယႃႉပႅတ်ႈ၊ၼင်ႇ ႁိုဝ် ၸႂ်ဝိၺိၺ်ႇ မၼ်း တၵ်း လႆႈ ၶၢမ်ႇ တၢင်း ဢၼ် ၵႄႇၶျွတ်ႈ ဢဝ် ၼႂ်း ဝၼ်း ၸဝ်ႈၽြႃး ၼၼ်ႉ တႃႉ။ 6သူ ဢမ်ႇ ထုၵ်ႇလီ ဢုပ်ႇ ဝၢဝ်း လွင်ႈ ၸိူဝ်းၸဝ်ႈ သူ လႃးလႃး။ သူ ဢမ်ႇ ႁု ထုင်း ၵႂၢမ်း ဢၼ် ဝႃႈ၊ "ၸိူဝ်ႉပႅင်ႈ ဢိတ်းဢွၼ်ႇ ၼိုင်ႈ ၵူၺ်း ၸၢင်ႈ ႁဵတ်း ႁႂ်ႈ ၶဝ်ႈမုၼ်း တင်း ၵွၼ်ႈ ပွင်း ၶိုၼ်ႈ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ႁိုဝ်း။- 7သူ တၵ်း လႆႈ ဢဝ် ၸိူဝ်ႉပႅင်ႈ ဢၼ် ပွင်ႇဝႃႈ၊ဢပျတ်ႈ ဢၼ် ၵဝ်ႇ ၼၼ်ႉ ဢွၵ်ႇ ပႅတ်ႈ၊ၼင်ႇ ႁိုဝ် သူ တၵ်း ပဵၼ် ၶဝ်ႈမုၼ်း ၵွၼ်ႈ မႂ်ႇ ဢၼ် မူတ်းသႂ် ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၸဝ်ႈ ၶရိၸ်ႈ၊ဢၼ် ပဵၼ် သူဝ်းဢွၼ်ႇ ဢၼ် ပဵၼ် ၶိူင်ႈ တၢင်းလူႇ ၼႂ်း ပွႆး ပသၶႃႇ ၼၼ်ႉ၊သမ်ႉ ပေႃး လႆႈ ၶၢမ်ႇတၢႆ ပုၼ်ႈ ႁဝ်း ယဝ်ႉ ဢေႃႈ။- 8ပိူဝ်ႈ ၼႆ လႄႈ ႁဝ်း ယင်း ဢမ်ႇ ဢဝ် ၶဝ်ႈမုၼ်း ဢၼ် ပႃး ၸိူဝ်ႉပႅင်ႈ ဢၼ် ပဵၼ် ဢပျတ်ႈ လွင်ႈတၢင်း ဢၼ် ႁၢႆႉမိူၵ်ႈ ၼၼ်ႉ ၶဝ်ႈ ၵႃႈၼႂ်း ပွႆး ပသၶႃႇ လႄႈ ဢွၼ်ၵၼ် ဢဝ် ၶဝ်ႈမုၼ်း ဢၼ် ဢမ်ႇ သႂ်ႇ ပႃး ၸိူဝ်ႉပႅင်ႈ ဢၼ် ၶႂ်ႈဝႃႈ၊ၸႂ် ဢၼ် ၶၢဝ် သႂ် လႄႈ မီး သဵတ်ႈၸႃႇ ၼၼ်ႉ ၶဝ်ႈ ၵႃႈၼႂ်း ပွႆး တႃႉ ႁဝ်း။ 9ၼႂ်း လိၵ်ႈ ဢၼ် ၵဝ် တႅမ်ႈ ပၼ် ၵႂႃႇ တီႈ သူ ၽိုၼ် ဢွၼ်တၢင်း ၼၼ်ႉ၊ၵဝ် သင်ႇ လၢတ်ႈ ဝႃႈ၊သူ ဢမ်ႇလီ ႁဵတ်းၵေႃႉ လူၺ်ႈ ၶဝ် ၸိူဝ်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး ၼၼ်ႉ ဢေႃႈ။- 10လွင်ႈ ၼႆႉ ၸိုင်၊ၵဝ် ဢမ်ႇ ဝႃႈ၊တၵ်း ဢမ်ႇ ႁဵတ်းၵေႃႉ လူၺ်ႈ ၵၼ် တင်း ၵူၼ်းလေႃးၵီႇ တင်း လူင် ၸႃႉ ဢၼ် ႁဵတ်း မေႇထုင်ႇ ဢၼ် ဢမ်ႇတြႃး၊ဢၼ် မီး ၸႂ် လေႃးၽႃႉ၊ဢၼ် ၸၢင်ႈ ၽၢမ်း ၵိၼ် မႂ် ၵိၼ် ပိူၼ်ႈ၊ဢမ်ႇၼၼ် ၸႃႉ ဢၼ် ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု ၼၼ်ႉ။ ပေႃး သူ ယင်း ဢမ်ႇ ႁဵတ်းၵေႃႉ လူၺ်ႈ ၵူၼ်း ၸိူဝ်း ၼႆႉ ၸိုင်၊သူ လူဝ်ႇ ပၢႆႈ ဢွၵ်ႇ သေ ၵမ်ႇၽႃႇ လေႃးၵႃႉ ၼႆႉ ၵႂႃႇ ၵူၺ်း ယဝ်ႉ ဢေႃႈ။- 11ဢၼ် ၵဝ် ၶႂ်ႈဝႃႈ ၸမ်ႉ၊ၶဝ် ၸိူဝ်း ဢၼ် ၶၢမ်ႇ ဢဝ် ၸိုဝ်ႈ ၵူၺ်း ဝႃႈ၊ပဵၼ် ပီႈၼွင်ႉ ၵၼ် ၼႂ်း တၢင်းယုမ်ႇမၢတ်ႈ သေလႄႈ သမ်ႉ ႁဵတ်း မေႇထုင်ႇ ဢၼ် ဢမ်ႇတြႃး ယူႇ၊မီး ၸႂ် လေႃးၽႃႉ ယူႇ၊ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု ယူႇ၊ၶႃႉၸိုဝ်ႈ ၶၢႆသဵင် ၵၼ် ယူႇ၊ၵိၼ် လဝ်ႈ မဝ်း ၵမ် ယူႇ၊ဢမ်ႇၼၼ် ၸၢင်ႈ မၢပ်ႇၵိၼ် မႂ် ၵိၼ် ပိူၼ်ႈ ယူႇ ၸိူဝ်း ၼၼ်ႉ၊သူ တၵ်း တေ ဢမ်ႇ လႆႈ ႁဵတ်းၵေႃႉ ႁူမ်ႈ ပွင်း လူၺ်ႈ ၵူၼ်း မဵဝ်း ၼႆႉ ၵူၺ်းဢမ်ႇၵႃး၊ၵိၼ် ၶဝ်ႈ လူၺ်ႈ ၵၼ် တင်း ၶဝ် ၵေႃႈ ယႃႇပေ ႁဵတ်း သေၵမ်း။ 12ပေႃး ဝႃႈ တႄႉ မၼ်း၊ဢမ်ႇၸႂ်ႈ ၵၢၼ် ၵဝ် ပုၼ်ႈတႃႇ တေ ၸၵ်း ၽႄ တႅပ်းတတ်း ၸွမ်း တြႃး၊တီႈ ၵူၼ်း ၼွၵ်ႈ ၸိူဝ်းၸဝ်ႈ တင်းလၢႆ ၸိူဝ်း ၼၼ်ႉ။ ၵူၼ်း ၵႃႈၼႂ်း ၸိူဝ်းၸဝ်ႈ ၼင်ႇ ၵၼ် ၵူၺ်း၊တၵ်း လႆႈ ၸၵ်း ၽႄ တႅပ်းတတ်း ၸွမ်း တြႃး ၵၼ် ဢေႃႈ။- 13ၵူၼ်း ၵႃႈ ၼွၵ်ႈ ၸိူဝ်းၸဝ်ႈ တင်းလၢႆ ၸိုင်၊ၽြႃးပဵၼ်ၸဝ်ႈ တၵ်း ၸီႇယၢင်ႇ ၶဝ် ဢေႃႈ။ ပိူဝ်ႈ ၼႆ လႄႈ တႅပ်းတတ်း ၸွမ်းၼင်ႇ ၵႃႈၼႂ်း ၵျၢမ်းလိၵ်ႈ ဢၼ် တႅမ်ႈ ဝႆႉ ၼၼ်ႉ လႄႈ ဝႃႈ၊ "ပႄႇပႅတ်ႈ ၵူၼ်းႁၢႆႉမိူၵ်ႈ သေ ၵႃႈၼႂ်း မူႇ ၸုမ်း သူ ၼၼ်ႉ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။
Copyright
Learn More

robotstxt: allowed

filter: keep


text:
1ၵမ်း ၼႆႉ ပေႃး ပူၼ်ႉ သေ သွင် ဝၼ်း ၸိုင်၊တေ မီး ပွႆး ပသၶႃႇ၊ဢိၵ်ႇတင်း ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ ၼၼ်ႉ ဢေႃႈ။ ယဵၸ်ႈပရေႃးႁဵၵ်ႈလူင် ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ် တင်းလၢႆ၊ဢွၼ်ၵၼ် ၵျၢမ်ႇ ႁႃ လွင်ႈ ႁႃ တၢင်း ဢၼ် တၵ်း လွမ် တိဢဝ် ၸဝ်ႈ ယေႇသု၊သေလႄႈ ဢဝ်တၢႆ ဢေႃႈ။- 2ၼႂ်းဝႃႈၼၼ် သေၵေႃႈ ၶဝ် ဝႃႈ၊ "ၵူဝ် ၵူၼ်း တင်းလၢႆ တၵ်း လုၵ်ႉ ၽိုၼ်ႉ လႄႈ ၼႂ်း ၸူဝ်ႈ ပွႆး ၼႆႉ ယႃႇပေ ၼႅတ်ႈ ႁဵတ်း လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 3ၼႂ်း မိူဝ်ႈ ဢၼ် ၸဝ်ႈ ယေႇသု၊မီး ယူႇ တီႈ ဝၢၼ်ႈ ပေႇထၼိ၊ၼႂ်း ႁိူၼ်း သိမုၼ်ႇ၊ဢၼ် ယၢမ်ႈ ပဵၼ် တုတ်ႈ ၼၼ်ႉ၊မၼ်းၸဝ်ႈ ၼင်ႈ ယူႇ ၵႃႈတီႈ ၽိူၼ်ၶဝ်ႈ ယူႇ ၼၼ်ႉ၊မႄႈယိင်း ၵေႃႉ ၼိုင်ႈ ဢဝ် တဝ်ႈ ႁိၼ် ၶၢဝ် ဢၼ် တဵမ် ဝႆႉ တင်း ၼမ်ႉမၼ်း ၼၢမ်ႇသႃႇ ႁွမ် ၸႅတ်ႈ ၸႅတ်ႈ၊ဢၼ် ထိူၵ်ႈၵႃႈ ယႂ်ႇ ၼႃႇ ၼၼ်ႉ မႃး တီႈ မၼ်းၸဝ်ႈ သေယဝ်ႉ၊မၼ်း ထုပ်ႉ တႅၵ်ႇ ယဝ်ႉ ၸင်ႇ၊သွၼ်းလေႃႇ ထွၵ်ႇ သႂ်ႇ ၵႃႈၼိူဝ် ႁူဝ် မၼ်းၸဝ်ႈ ဢေႃႈ။- 4ၵူၺ်းၵႃႈ၊မီး ၵူၼ်း ၵမ်ႈၽွင်ႈ ၶႂ်ႈၸႃႉ ၼႃႇ လူင်လၢင် လႄႈ လၢတ်ႈၸႃ တီႈ ၵၼ် လႄႈ ဝႃႈ၊ "ႁဵတ်း ၸိူဝ်ႉႁိုဝ် လႄႈ ႁႂ်ႈ ၼမ်ႉမၼ်း ႁွမ် ၼႆႉ သုမ်း ပႅတ်ႈ လၢႆ လၢႆ ၸိူဝ်ႉ ၼင်ႇ ႁိုဝ်။- 5ထုၵ်ႇလီ ဢဝ် ၵႂႃႇ ၶၢႆ လူၺ်ႈ ၵႃႈၶၼ် ဢၼ် တူၵ်း တေႇၼႃႇရီႇ သၢမ် ပၢၵ်ႇ လိူဝ် လိူဝ် သေလႄႈ ဢဝ် ငိုၼ်း ၼၼ်ႉ ၵႂႃႇ ၽေးၸွၼ်း တီႈ ၵူၼ်းၽၢၼ် လႂ် ဢေႃႈ၊" ဝႃႈ ၼင်ႇ ၼႆ လႄႈ တၢင်ႇ ဢပျတ်ႈ တီႈ မႄႈယိင်း ၼၼ်ႉ ဢေႃႈ။ 6ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ယႃႇမၼ်းတႃႉ။ သူ ယႃႉယုၵ်ႉ မၼ်း ႁဵတ်းသင်။ မၼ်း ႁဵတ်း လွင်ႈတၢင်း ဢၼ် လီ ငၢမ်း ၵႃႈတီႈ ၵဝ် ယဝ်ႉ။- 7ၵူၼ်းၽၢၼ် ၸိုင်၊မီး ယူႇ လူၺ်ႈ ၵၼ် တင်း သူ သေႇ သေႇ ဢေႃႈ။ မိူဝ်ႈလႂ် သေဢမ်ႇဝႃႈ၊ၵႃႈ ၼင်ႇ ဢၼ် သူ မီး ၸေႇတၼႃႇ ၼၼ်ႉ သူ ႁဵတ်း ၵျေးၸူး တီႈ ၶဝ် လႆႈ ယူႇ ဢေႃႈ။ ၵဝ် ၸမ်ႉ၊မီး ယူႇ တီႈ သူ သေႇ သေႇ ဢမ်ႇၸႂ်ႈ။- 8မၼ်း လႆႈ ႁဵတ်း ၵႃႈ ၼင်ႇ ဢၼ် မၼ်း တၢတ်ႈၼိူင်ႇ ၼၼ်ႉ ယဝ်ႉ။ မၼ်း ဢဝ် ၼမ်ႉမၼ်း ႁွမ် တႃး တူဝ် ၵဝ် ႁႂ်ႈလႆႈ မႄးႁႅၼ်း ဝႆႉ ထႃႈ ပုၼ်ႈ ဢၼ် တၵ်း သၢင်းၵျူဝ်ႇ ၵဝ် ဢေႃႈ။- 9ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵႃႈတီႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈၼိူဝ် လိၼ်မိူင်း ၵူႈတီႈၵူႈလႅၼ် ၼၼ်ႉ၊တၵ်း လႆႈ မွၵ်ႇလၢတ်ႈ လွင်ႈ ဢၼ် မၼ်း ႁဵတ်း ၼႆႉ ပုၼ်ႈတႃႇ တေ ၶုၵ်းၸႂ်လႆႈ ၶႆႈၸႂ်ထူပ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၼႂ်း တမၢၼ်ႇၸဝ်ႈ သိပ်း သွင် ပႃး ၼၼ်ႉ ၵႂႃႇၸူး ယဵၸ်ႈပရေႃးႁဵၵ်ႈလူင် ၶဝ်၊ႁႂ်ႈလႆႈ ဢဝ် ၸဝ်ႈ ယေႇသု၊ဢၢပ်ႈ ၼႂ်း မိုဝ်း ၶဝ် ဢေႃႈ။- 11ၶဝ် ၼၼ်ႉ၊ငိၼ်း ၸူမ်း ၼႃႇ လႄႈ ဝႆႉၵတိ ဢၼ် တၵ်း ပၼ် ငိုၼ်း တီႈ မၼ်း ဢေႃႈ။ ပိူဝ်ႈ ၼႆ လႄႈ မၼ်း ၵျၢမ်ႇ ႁႃ ဢဝ် ဢၶႂၢင်ႉ ဢယေး ဢၼ် သၢင်ႇထုၵ်ႇ၊ႁႂ်ႈလႆႈ ဢဝ် မၼ်းၸဝ်ႈ ဢၢပ်ႈပၼ် တီႈ ၶဝ် ၼၼ်ႉ ယူႇ ဢေႃႈ။ 12ဝၼ်း တီႈ ၼိုင်ႈ ၼႂ်း ၸဵတ်း ဝၼ်း၊ပဵၼ် ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ၊ဝၼ်း ဢၼ် ႁႅမ် သူဝ်း ပသၶႃႇ၊ၼၼ်ႉ၊တပႄးၸဝ်ႈ ၸိူဝ်း ၼၼ်ႉ လဝ်ႈထၢမ် တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ မႄးႁႅၼ်း ဝႆႉ ပုၼ်ႈ ဢၼ် ၸဝ်ႈႁဝ်း တၵ်း ၵိၼ် ပွႆး ပသၶႃႇ၊ၼၼ်ႉ ၵႃႈတီႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 13မၼ်းၸဝ်ႈ ပွႆႇ တပႄးၸဝ်ႈ သွင် ၵေႃႉ ၵႂႃႇ လႄႈ လၢတ်ႈ ဝႃႈ၊ "သူ သွင် ၵေႃႉ ၶဝ်ႈ ၵႂႃႇ ၵႃႈၼႂ်း ဝဵင်း တႃႉ။ ၵူၼ်း ဢၼ် တဵင်ႇ မေႃႈၼမ်ႉ ၼၼ်ႉ ၵေႃႉ ၼိုင်ႈ၊တၵ်း မႃး ထူပ်းၺႃး သူ ဢေႃႈ။ ၸွမ်း မၼ်း ၵႂႃႇ၊- 14ၶဝ်ႈ ႁိူၼ်း ဢၼ် မၼ်း ၶဝ်ႈ ၵႂႃႇ ၼၼ်ႉ သေလႄႈ လၢတ်ႈ တီႈ ၸဝ်ႈႁိူၼ်း ၼၼ်ႉ လႄႈ ဝႃႈ၊ 'သြႃႇ ထၢမ် ဝႃႈ၊လုၵ်း ၶႅၵ်ႇ ပုၼ်ႈ ၵဝ် ဢိၵ်ႇတင်း တပႄး ၵဝ် တင်းလၢႆ၊တၵ်း ၵိၼ် ပွႆး ပသၶႃႇ၊ၼၼ်ႉ မီး ၵႃႈ လႂ်၊' ဝႃႈ ၼင်ႇ ၼႆ တႃႉ။- 15ၵေႃႉ ၼၼ်ႉ၊တၵ်း ၼႄ ပၼ် လုၵ်းလူင် ႁၢၼ်ႉ ၼိူဝ် ဢၼ် သိူဝ်ႇ ဝႆႉ ႁႅၼ်း ဝႆႉ ယဝ်ႉ ၼၼ်ႉ ဢေႃႈ။ သူ မႄးႁႅၼ်း ဝႆႉ ၵႃႈတီႈ ၼၼ်ႈ ပုၼ်ႈ ႁဝ်း တႃႉ၊" ဝႃႈ ၼင်ႇ ၼႆ ဢေႃႈ။ 16တပႄးၸဝ်ႈ ၸိူဝ်း ၼၼ်ႉ ဢွၵ်ႇ ၵႂႃႇ လႄႈ ၶဝ်ႈ ဝဵင်း ၵႂႃႇ ထူပ်း ႁၼ် ၸိူဝ်ႉ ၼင်ႇ ဢၼ် မၼ်းၸဝ်ႈ သင်ႇ လၢတ်ႈ ၼၼ်ႉ လႄႈ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 17မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊ၸဝ်ႈ ယေႇသု၊မႃး လူၺ်ႈ ၵၼ် တင်း တမၢၼ်ႇၸဝ်ႈ သိပ်း သွင် ပႃး ဢေႃႈ။- 18ၼႂ်း မိူဝ်ႈ ဢၼ် ၶဝ် ၼင်ႈ ၵႃႈတီႈ ၽိူၼ်ၶဝ်ႈ လႄႈ ၵိၼ် ယူႇ ၼၼ်ႉ၊မၼ်းၸဝ်ႈ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၼႂ်း သူ ၼႆႉ ၵေႃႉ ၼိုင်ႈ တၵ်း ဢဝ် ၵဝ် ဢၢပ်ႈ ၵႃႈၼႂ်း မိုဝ်း ရၢၼ်ႇသူႇ ဢေႃႈ။ ပဵၼ် ၵေႃႉ ဢၼ် ၵိၼ် ယူႇ လူၺ်ႈ ၵၼ် တင်း ၵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 19တမၢၼ်ႇၸဝ်ႈ ၸိူဝ်း ၼၼ်ႉ၊ပႃး တင်း ၸႂ်လဵၵ်ႉ ၸႂ်ဢူၼ်ႈ လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ ဢွၼ်ၵၼ် လဝ်ႈထၢမ် ဝႃႈ၊ "ပဵၼ် ၵဝ်ၶႃႈ ၶႃႈ ႁိုဝ်း၊" ထၢမ် ဝႃႈ ၼင်ႇ ၼႆ ႁင်း ၽႂ် ႁင်း မၼ်း ဢေႃႈ။ 20မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "တၵ်း ပဵၼ် ၵေႃႉ ဢၼ် ၶဝ်ႈပႃး ၼႂ်း သိပ်း သွင် ၵေႃႉ ဢၼ် ဢဝ် ၶဝ်ႈမုၼ်း မၼ်း ၸုမ်ႇ ၵႃႈၼႂ်း ဝၢၼ် ႁူမ်ႈ ၵၼ် တင်း ၵဝ် ၼႆႉ ၼၼ်ႉ ဢေႃႈ။- 21ၸဝ်ႈ လုၵ်ႈၵူၼ်း၊တၵ်း လႆႈ ပဵၼ် ၸွမ်း ၸိူဝ်ႉ ၼင်ႇ ၼႂ်း ၵျၢမ်းလိၵ်ႈ မီး ဝႆႉ လွင်ႈ မၼ်းၸဝ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် ဢဝ် ၸဝ်ႈ လုၵ်ႈၵူၼ်း၊ဢၢပ်ႈ ၼၼ်ႉ မၼ်း မီး ဢႃႉမၢင်ႇၵလႃႇ ဢေႃႈ။ ပေႃး မၼ်း ဢမ်ႇ ၵိူတ်ႇလဵင်ႉ မႃး ၸိုင်၊ယဵင်ႈၶႅၼ်း တၵ်း လီ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၼႂ်း မိူဝ်ႈ ဢၼ် ၶဝ် ယင်း ၵိၼ် ယူႇ ၼၼ်ႉ ၸိုင်၊ၸဝ်ႈ ယေႇသု၊ဢဝ် ၶဝ်ႈမုၼ်း လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ဝိတ်း ၶဝ်ႈမုၼ်း ပၼ် တီႈ ၶဝ် လႄႈ ဝႃႈ၊ "ဢွၼ်ၵၼ် ဢဝ် ၵိၼ် တႃႉ။ ၶဝ်ႈမုၼ်း ၼႆႉ ၸမ်ႉ၊ပဵၼ် တူဝ် ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၵွၵ်း ၵေႃႈ မၼ်းၸဝ်ႈ ဢဝ် လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ယိုၼ်ႈ ပၼ် တီႈ ၶဝ် လႄႈ၊ၶဝ် တင်းသဵင်ႈတင်းလူင် ဢွၼ်ၵၼ် ၵိၼ် ဢေႃႈ။- 24မၼ်းၸဝ်ႈ သမ်ႉ လၢတ်ႈ လႄႈ ဝႃႈ၊ "ၵွၵ်း ၼႆႉ ၸမ်ႉ၊ပဵၼ် လိူတ်ႈ ၵဝ် ဢၼ် ၸၢပ်ႇသႅင်ႇ ၵၼ် တင်း ပတိၺိၺ်ႇ တြႃး ဢၼ် မႂ်ႇ လႄႈ သွၼ်းလေႃႇ ပုၼ်ႈ ၵူၼ်း ၼမ်ၼႃႇ ဢေႃႈ။- 25ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ထႅင်ႈ တေႃႇထိုင်ႁွတ်ႈ ဝၼ်း ဢၼ် ၵဝ် ၵိၼ် မဵဝ်း ဢၼ် မႂ်ႇ ၵႃႈၼႂ်း မိူင်းၽြႃးပဵၼ်ၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 26ဝၢႆး ၼၼ်ႉ၊ၶဝ် ႁဵတ်း ၵႂၢမ်း ထမ်ႇမႃႉ ယဝ်ႉ ၸင်ႇ၊ဢွၵ်ႇ ၵႂႃႇၸူး တီႈ လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။ 27မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "သူ ၵူႈ ၵေႃႉ ၸႂ် တၵ်း လု ၵႂႃႇ ၸွမ်းၼင်ႇ ဢၼ် မီး ၼႂ်း ၵျၢမ်းလိၵ်ႈ လႄႈ ဝႃႈ၊ 'ၵဝ် တၵ်း ၽၼ်း ၵူၼ်း လဵင်ႉ သူဝ်း လူမ်ႉ တူၵ်း လႄႈ ၽုင် သူဝ်း တင်းလၢႆ တၵ်း တႅၵ်ႇ ယၢႆႈ ၵႂႃႇ ဢေႃႈ၊' ဝႃႈၼႆ ၼၼ်ႉ တၵ်း မႅၼ်ႈ ၸွမ်း ဢေႃႈ။- 28ၼႂ်းဝႃႈၼၼ် သေၵေႃႈ၊ဝၢႆးသေ ၵဝ် လုၵ်ႉ ၶိုၼ်း ယဝ်ႉ ၸင်ႇ တၵ်း ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ ဢွၼ်တၢင်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 29ပေႇတရု၊လဝ်ႈလၢတ်ႈ လႄႈ ဝႃႈ၊ "ပိၵ်ႉသမ်ႉ ၶဝ် ၸိူဝ်း ၼႆႉ တင်းသဵင်ႈတင်းလူင် ၸႂ်လု သေၵေႃႈ၊ၵဝ်ၶႃႈ ၸႂ် တၵ်း ဢမ်ႇ လု ၶႃႈ၊" ဝႃႈ ၼင်ႇ ၼႆ ဢေႃႈ။ 30ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် သွင် ပွၵ်ႈ ၼၼ်ႉ၊မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 31ပေႇတရု၊ယဵင်ႈၶႅၼ်း လဝ်ႈလၢတ်ႈ လူၺ်ႈ တင်း ၵႂၢမ်း ဢၼ် မၼ်ႈ ၵႅၼ်ႇ လႄႈ ဝႃႈ၊ "ပိၵ်ႉသမ်ႉ ၵဝ်ၶႃႈ တၵ်း လႆႈ တၢႆ ၸွမ်း ၸဝ်ႈႁဝ်း သေၵေႃႈ၊ၵဝ်ၶႃႈ တိုၼ်း ဢမ်ႇ ထဵင် ပႅတ်ႈ ၸဝ်ႈႁဝ်း ၵူၺ်း၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ၵေႃႈ လဝ်ႈလၢတ်ႈ မိူၼ် မိူၼ် ၵၼ် ၵူႈ ၵေႃႉ ဢေႃႈ။ 32ၶဝ် ႁွတ်ႈထိုင် ၵႂႃႇ တီႈ ၼိုင်ႈ ဢၼ် လႆႈ ၸိုဝ်ႈ ၵေႇသႃႉသေႇမၼိ၊ၼၼ်ႉ သေယဝ်ႉ၊ၸဝ်ႈ ယေႇသု၊လၢတ်ႈ တီႈ တမၢၼ်ႇၸဝ်ႈ တင်းလၢႆ လႄႈ ဝႃႈ၊ "သူ ၼင်ႈ ယူႇ ၵႃႈတီႈ ၼႆႈ တေႃႇထိုင်ႁွတ်ႈ ၵဝ် သူးတွင်း ယဝ်ႉ ၼၼ်ႉ တႃႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 33ႁွင်ႉ ဢဝ် ပေႇတရု၊ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ၵႂႃႇ ဢေႃႈ။ တၢင်း ဢၼ် ယုင်ႈၸႂ် ၵႂင်ၸႂ် တၢင်း ဢၼ် ၸႂ် ၵူဝ် ၸႂ် သၼ်ႇ၊တူၵ်း ႁွတ်ႈ တူၵ်း ထိုင် ၵႃႈတီႈ မၼ်းၸဝ်ႈ ၼႃႇ လူင်လၢင် လႄႈ၊- 34လၢတ်ႈ တီႈ ၶဝ် လႄႈ ဝႃႈ၊ "ၸႂ် ၵဝ် ၼႆႉ တုၵ်ႉၶႃႉ ၼႃႇ လူင်လၢင် ထၢၼ်ႈပေႃး ၸမ် တၵ်း တၢႆ ဢေႃႈ။ ယူႇ ၵႃႈတီႈ ၼႆႈ လႄႈ ပႂ်ႉထႃႈ ယူႇ တႃႉ၊" ဝႃႈ ၼင်ႇ ၼႆ သေယဝ်ႉ။ 35မၼ်းၸဝ်ႈ ပူၼ်ႉ ၶဝ် ၵႂႃႇ ဢိတ်းၼိုင်ႈ ယဝ်ႉ ၸင်ႇ၊ၶုပ်ႉမူပ်ႇ ၵႃႈၼိူဝ် လိၼ် လႄႈ ပေႃး ၶိင်ႇ ၼႃႇရီႇ တုၵ်ႉၶႃႉ ၼၼ်ႉ ပူၼ်ႉ မၼ်းၸဝ်ႈ ၵႂႃႇ လႆႈ၊ၼင်ႇ ႁိုဝ် တၵ်း ပူၼ်ႉ ၵႂႃႇ ၸိုင်၊သူးတွင်း လႄႈ ဝႃႈ၊- 36"ပေႃႈ႟။ ပေႃႈ ၵဝ်ၶႃႈ။ ၸဝ်ႈ ႁဝ်း တၢတ်ႈၼိူင်ႇ လႆႈ ၵူႈၸိူဝ်ႉၵူႈပိူင် တီႈၶႃႈ ဢေႃႈ။ ႁႂ်ႈ ၵွၵ်း ၼႆႉ ပိူင်ႈ သေ ၵႃႈတီႈ ၵဝ်ၶႃႈ သေၵမ်း တီႈၶႃႈ။ ၼႂ်းဝႃႈၼၼ် သေၵေႃႈ ယႃႇ ႁႂ်ႈ ပဵၼ် ဢလူဝ်ႇ ၵဝ်ၶႃႈ။ ႁႂ်ႈ ပဵၼ် ၸွမ်း ၵႃႈ ၼင်ႇ ဢၼ် ဢလူဝ်ႇ ၸဝ်ႈႁဝ်း မီး ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37မၼ်းၸဝ်ႈ ၶိုၼ်း မႃး လႄႈ ထူပ်း ႁၼ် ၶဝ် သၢမ် ၵေႃႉ ၼၼ်ႉ ၼွၼ်းလပ်း ယူႇ ဢေႃႈ။ မၼ်းၸဝ်ႈ ၸင်ႇ လၢတ်ႈ တီႈ ပေႇတရု၊လႄႈ ဝႃႈ၊ "သိမုၼ်ႇ၊႟။ မႂ်း ၼွၼ်းလပ်း ယူႇ ႁိုဝ်း။ ႁႂ်ႈ တိုၼ်ႇ ဝႆႉ ၼႂ်း ၸူဝ်ႈၼိုင်ႈ မွင်းၵူၺ်း မႂ်း ဢမ်ႇ တၢတ်ႈၼိူင်ႇ လႆႈ ႁိုဝ်း၊" ဝႃႈ ၼင်ႇ ၼႆ လႄႈ၊- 38သမ်ႉ လၢတ်ႈ တီႈ ၶဝ် လႄႈ ဝႃႈ၊ "ၼင်ႇ ႁိုဝ် သူ တၵ်း ဢမ်ႇ ၸွမ်း ၵႂႃႇ ၵႃႈၼႂ်း တၢင်း ဢၼ် ၸူဝ်း ၵႂႃႇ ၸူဝ်း ပႆ ၼႂ်း ဢပျတ်ႈ ၸိုင်၊သူးတွင်း လႄႈ ပႂ်ႉထႃႈ ယူႇ တႃႉ။ ဝိၺိၺ်ႇ ၸႂ် ၶႅင် သေၵေႃႈ၊ၼိူဝ်ႉလိူတ်ႈ ႁႅင်း လဵၵ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 39သမ်ႉ ၵႂႃႇ ထႅင်ႈ လႄႈ သူးတွင်း ထႅင်ႈ ၸိူဝ်ႉ ၼင်ႇ ၵႂၢမ်း ၵမ်း ဢွၼ်တၢင်း ၼၼ်ႉ ယူႇ ဢေႃႈ။- 40လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး တီႈ ၶဝ် ၸိူဝ်း ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ၊မၢၵ်ႇတႃ ၶဝ် မွႆႈ ၼႃႇ ထၢၼ်ႈပေႃး ဢမ်ႇ မိုၼ်းတႃ လႆႈ ယဝ်ႉ လႄႈ၊တၵ်း လႆႈ လဝ်ႈလၢတ်ႈ တီႈ မၼ်းၸဝ်ႈ ၸိူဝ်ႉႁိုဝ် ယင်း ဢမ်ႇ ႁု ယဝ်ႉ ဢေႃႈ။ 41လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး တီႈ ၶဝ် ထူၼ်ႈ ပွၵ်ႈ တီႈ သၢမ် သေလႄႈ လၢတ်ႈ ဝႃႈ၊ "သူ ယင်း ၼွၼ်းလပ်း လႄႈ လိုဝ်ႈ ၼိမ် ၼိမ် ယူႇ ႁိုဝ်း။ ပေႃး ယဝ်ႉ။ ဢၶိင်ႇ မၼ်း ႁွတ်ႈမႃး ယဝ်ႉ။ တူၺ်း လူး။ ၸဝ်ႈ လုၵ်ႈၵူၼ်း၊လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ၵူၼ်းႁၢႆႉ တင်းလၢႆ ယဝ်ႉ။- 42ဢွၼ်ၵၼ် လုၵ်ႉ တႃႉ။ ၵႂႃႇ တႃႉ ႁဝ်း။ ႁၼ် ႁိုဝ်း။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ ႁွတ်ႈမႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 43မိူဝ်ႈ ယၢမ်း ဢၼ် ၸဝ်ႈ ယေႇသု၊ယင်း လၢတ်ႈ ယူႇ ၸိူဝ်ႉ ၼင်ႇ ၼၼ် ၼၼ်ႉ၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၼႂ်း တမၢၼ်ႇၸဝ်ႈ သိပ်း သွင် ပႃး ၼၼ်ႉ ႁွတ်ႈမႃး ၵမ်းလဵဝ် ဢေႃႈ။ ၽၢႆႇလင် မၼ်း ၵေႃႈ ၵူၼ်း ဢၼ် ပဵၼ် မုၵ်ႉ ပဵၼ် ၸိူဝ်း ဢၼ် ယဵၸ်ႈပရေႃးႁဵၵ်ႈလူင် ၶဝ်၊သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် မဵဝ်း ၵျူး၊ၶဝ် တင်းလၢႆ ပွႆႇၸႂ်ႉ မႃး ၼၼ်ႉ ပႃး ၶွၼ်ႉ ပႃး လႅဝ်း လႄႈ ၸွမ်း မႃး ဢေႃႈ။- 44ၵေႃႉ ဢၼ် ဢဝ် မၼ်းၸဝ်ႈ ဢၢပ်ႈ ၼၼ်ႉ၊သႂ်ႇ ၵႂၢမ်း ၵၼ် ဝႆႉ တင်း ၶဝ် လႄႈ ဝႃႈ၊ "ၵေႃႉ ဢၼ် ၵဝ် ၼူမ် ၼၼ်ႉ ပဵၼ် ၵေႃႉ ဢၼ် သူ မီး ဢလူဝ်ႇ ၼၼ်ႉ ယဝ်ႉ။ တိဢဝ် မၼ်း ႁဵတ်း တင်း သတိ လႄႈ ဢဝ် ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။ 45ယုတႃႉ၊ၵေႃႈ ႁွတ်ႈမႃး ၵမ်းလဵဝ် လႄႈ ၵႂႃႇၸူး မၼ်းၸဝ်ႈ သေ တၵ်ႉလၢတ်ႈ လႄႈ ဝႃႈ၊ "သြႃႇ ၸဝ်ႈ၊" ဝႃႈၼႆ သေယဝ်ႉ၊ၼူမ် မၼ်းၸဝ်ႈ ဢေႃႈ။- 46ၶဝ် ၸိူဝ်း ၼၼ်ႉ ဢွၼ်ၵၼ် ယိပ်းၵမ် တိဢဝ် မၼ်းၸဝ်ႈ ဢေႃႈ။- 47ၵူၺ်းၵႃႈ၊ၵူၼ်း ဢၼ် ၸုၵ်း ယူႇ ၵႃႈတီႈ ၼၼ်ႈ ၵေႃႉ ၼိုင်ႈ၊ထွတ်ႇ လႅဝ်း ၽၼ်း ၺႃး ၶႃႈ ၶုၼ် ယဵၸ်ႈပရေႃးႁဵၵ်ႈ ၶဝ် ၵေႃႉ ၼိုင်ႈ၊ဝၢၼ်ႁူ မၼ်း ၶၢတ်ႇ ၵႂႃႇ ဢေႃႈ။- 48မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "သူ ပႃး ဢဝ် ၶွၼ်ႉ ဢဝ် လႅဝ်း လႄႈ မႃး တိဢဝ် ၵဝ် မိူၼ် ၸိူဝ်ႉ ၼင်ႇ သူ တိ ၵူၼ်း ၸူၼ် ၼၼ်ႉ လူင် ပႄႇ။- 49ၵဝ် မီး ယူႇ တီႈ သူ လႄႈ သင်ႇ သွၼ်ပၼ် ၵႃႈၼႂ်း ၸရွပ်ႈ ႁေႃးတြႃး ယူႇ ၵူႈဝၼ်း ၵူႈဝၼ်း သေၵေႃႈ သူ ဢမ်ႇ တိဢဝ် ၵဝ်။ ၼႂ်းဝႃႈၼၼ် သေၵေႃႈ၊လွင်ႈ ၼင်ႇ ႁိုဝ် ဢၼ် မႃး ၼႂ်း ၵျၢမ်းလိၵ်ႈ တၵ်း ပျေႉၸုမ်ႇ ၸိုင်၊ၸင်ႇ ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 50မိူဝ်ႈ ၼၼ်ႉ၊တမၢၼ်ႇၸဝ်ႈ တင်းလၢႆ ပႅတ်ႈ ဝႆႉ မၼ်းၸဝ်ႈ လႄႈ ဢွၼ်ၵၼ် လႅၼ်ႈပၢႆႈ ဢေႃႈ။ 51ၵူၼ်းၼုမ်ႇ ၵေႃႉ ၼိုင်ႈ ဢၼ် ဝႆ ၽႃႈ ပၢၼ်ႇ ၶျေႃး ၽိုၼ် လဵဝ် ၵူၺ်း ၼၼ်ႉ ၸွမ်း ၸဝ်ႈ ယေႇသု၊ၵႂႃႇ လႄႈ၊ၵူၼ်း ၸိူဝ်း ၼၼ်ႉ တိ ၺွပ်း ဢဝ် မၼ်း ဢေႃႈ။- 52မၼ်း ၵေႃႈ ပႅတ်ႈ ဝႆႉ ၽႃႈဝႆ မၼ်း သေလႄႈ ပၢႆႈ ဢွၵ်ႇ လူၺ်ႈ တူဝ်ပူၺ် သေ ၵႃႈၼႂ်း မိုဝ်း ၶဝ် ၵႂႃႇ ဢေႃႈ။ 53မိူဝ်ႈ ၼၼ်ႉ၊ၶဝ် ဢဝ် ၸဝ်ႈ ယေႇသု၊ၵႂႃႇ သူင်ႇ တီႈ ႁိူၼ်း ၶုၼ် ယဵၸ်ႈပရေႃးႁဵၵ်ႈ ဢေႃႈ။ ၵႃႈတီႈ ၶုၼ် ၼၼ်ႉ၊ၵူၼ်း ဢၼ် ပဵၼ် ၵႄႇ ပဵၼ် ႁူဝ် လႂ်၊တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ၸုတုမ် ၵၼ် ယူႇ ဢေႃႈ။- 54ပေႇတရု၊ၵေႃႈ၊ယူႇ ႁၢင်ႇ ႁၢင်ႇ သေ ၸွမ်း မၼ်းၸဝ်ႈ ၵႂႃႇ ထိုင် ႁွတ်ႈ၊ၵႃႈတီႈ ပၢင်ႇ ဝၢင်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ယဝ်ႉ ၸင်ႇ၊ၼင်ႈ ဢွမ်ႇၽႆး ယူႇ လူၺ်ႈ ၵၼ် တင်း ၵူၼ်း ပႂ်ႉ ယၢမ်း တင်းလၢႆ ဢေႃႈ။- 55ယဵၸ်ႈပရေႃးႁဵၵ်ႈလူင် ဢိၵ်ႇတင်း ၶုၼ် တီႈ လုမ်း တင်းလၢႆ၊ႁႃ သၢၵ်ႈသေႇ ႁႂ်ႈလႆႈ ဢဝ် ၸဝ်ႈ ယေႇသု၊တၢႆ သေၵေႃႈ၊ဢမ်ႇ ထူပ်း ဢမ်ႇ လႆႈ သေ မဵဝ်း။- 56ၵူၼ်း ၼမ်ၼႃႇ မႃး ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၽၢႆႇ ၼိုင်ႈ တင်း မၼ်းၸဝ်ႈ သေၵေႃႈ၊လွင်ႈတၢင်း ဢၼ် ၶဝ် လၢတ်ႈ ၼၼ်ႉ ဢမ်ႇ မႅၼ်ႈ ၵၼ်။ 57ၵူၼ်း ၵမ်ႈၽွင်ႈ လုၵ်ႉ လႄႈ ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ယူႇ ၽၢႆႇ ၼိုင်ႈ တင်း မၼ်းၸဝ်ႈ လႄႈ လၢတ်ႈ ဝႃႈ၊- 58"ႁဝ်း လႆႈ ငိၼ်း ၵေႃႉ ၼႆႉ လၢတ်ႈ ဝႃႈ၊ 'ၵဝ် တၵ်း ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၸဝ်ႈ ဢၼ် ဢဝ် တင်း မိုဝ်း ၵူၼ်း ႁဵတ်း ဝႆႉ ၼႆႉ ပႅတ်ႈ သေယဝ်ႉ၊ဝၢႆးသေ ၼၼ်ႉ သၢမ် ဝၼ်း ၵဝ် တၵ်း ၶိုၼ်း တႄႇႁဵတ်း ၵျွင်း ပိၵ်ႈမၢၼ်ႇ ၸဝ်ႈ လင် ၼိုင်ႈ ဢၼ် ဢမ်ႇ လႆႈ ဢဝ် မိုဝ်း ၵူၼ်း ႁဵတ်း ၼၼ်ႉ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။- 59ဝႃႈ ၸိူဝ်ႉ ၼင်ႇ ႁိုဝ် သေၵေႃႈ၊လွင်ႈတၢင်း ဢၼ် ၶဝ် ၶၢမ်ႇသၢၵ်ႈသေႇ ၼၼ်ႉ ဢမ်ႇ မႅၼ်ႈ ၵၼ် သေ ဢိတ်း။ 60ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၽုတ်ႇ လုၵ်ႉ ၽၢႆႇၼႃႈ ၵူၼ်း တင်းလၢႆ သေလႄႈ ထၢမ် တီႈ ၸဝ်ႈ ယေႇသု၊လႄႈ ဝႃႈ၊ "မႂ်း ဢမ်ႇ မီး လွင်ႈ ဢၼ် တေ ၶိုၼ်း တွပ်ႇ တၢင်း ဢၼ် ၶဝ် တၢင်ႇ ဢပျတ်ႈ တီႈ မႂ်း ၼႆႉ သေ ၸိူဝ်ႉ သေ ပိူင် ယဝ်ႉ ႁိုဝ်း၊" ဝႃႈ ၼင်ႇ ၼႆ သေၵေႃႈ။ 61မၼ်းၸဝ်ႈ ယူႇတဵတ်ႇတဵတ်ႇ ယူႇ၊ယင်း ဢမ်ႇ ၶိုၼ်း တွပ်ႇ သေ ၶေႃႈ သေၵမ်း။ ၶုၼ် ယဵၸ်ႈပရေႃးႁဵၵ်ႈ သမ်ႉ ထၢမ် ထႅင်ႈ လႄႈ ဝႃႈ၊ "မႂ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ၊ၸဝ်ႈ မၢင်ႇၵလႃႇ ၼၼ်ႉ ၸႂ်ႈ တႄႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 62မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၵဝ် ပဵၼ် ဢေႃႈ။ မိူဝ်းၼႃႈ ထႃႈ လိုၼ်း သူ တၵ်း လႆႈ ႁၼ် ၸဝ်ႈ လုၵ်ႈၵူၼ်း၊ၼင်ႈ ယူႇ ၽၢႆႇၶႂႃ ၸဝ်ႈ ဢၼၼ်ႇတႃႉ တၼ်းၶူဝ်း သေလႄႈ မႃး ၵႃႈၼိူဝ် မွၵ်ႇၵုမ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 63မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၸၵ်ႉ သိၵ်ႇ သိူဝ်ႈ ယၢဝ်း တူဝ်ၸဝ်ႈၵဝ်ႇ သေလႄႈ၊လၢတ်ႈ ထႅင်ႈ လႄႈ ဝႃႈ၊ "ႁဝ်း တၵ်း လူဝ်ႇ သၢၵ်ႈသေႇ ဢၼ် လႂ် ထႅင်ႈ လူးၵွၼ်ႇ။- 64သူ လႆႈ ငိၼ်း ၵႂၢမ်း ဢၼ် လၢတ်ႈ ပူၼ်ႉလိူဝ် ၽြႃးပဵၼ်ၸဝ်ႈ ယဝ်ႉ။ သူ မီး လွင်ႈ တၵ်း လၢတ်ႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ "မၼ်း ထိူၵ်ႈၶၢမ်ႇ တၢင်းတၢႆ ယဝ်ႉ၊" ဝႃႈၼႆ ၶဝ် တင်းသဵင်ႈတင်းလူင် ၽွမ်ႉၵၼ် တႅပ်းတတ်း ဢေႃႈ။ 65မိူဝ်ႈ ၼၼ်ႉ၊ၵမ်ႈၽွင်ႈ ထူမ်ႇ ၼမ်ႉလၢႆး သႂ်ႇ မၼ်းၸဝ်ႈ ဢေႃႈ။ ၶဝ် ပူၵ်ႉ တႃ မၼ်းၸဝ်ႈ ယဝ်ႉ ၸင်ႇ၊ဢဝ် တႃမိုဝ်း ထုပ်ႉ သႂ်ႇ မၼ်းၸဝ်ႈ သေယဝ်ႉ ထၢမ် ဝႃႈ၊ "ၽႂ် ပေႃႉ ထုပ်ႉ မႂ်း တၵ်ႉ တူၺ်း လူး၊" ဝႃႈ ၼင်ႇ ၼႆ ဢေႃႈ။ ၵူၼ်းဢွၼ်ႇ ၶုၼ် တင်းလၢႆ ၵေႃႈ၊ႁပ်ႉ ဢဝ် မၼ်းၸဝ်ႈ လႄႈ ပေႃႉ ထုပ်ႉ မၼ်းၸဝ်ႈ ဢေႃႈ။ 66ၼႂ်း မိူဝ်ႈ ဢၼ် ပေႇတရု၊မီး ယူႇ ၵႃႈၼႂ်း ပၢင်ႇ ဝၢင်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ယူႇ ၼၼ်ႉ ၸိုင်၊မႄႈယိင်း ဢွၼ်ႇ ဢၼ် ပဵၼ် ၵူၼ်း ၸႂ်ႉ ႁိူၼ်း ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၵေႃႉ ၼိုင်ႈ မႃး လႄႈ၊- 67ႁၼ် ပေႇတရု၊ဢွမ်ႇၽႆး ယူႇ ၼၼ်ႉ သေလႄႈ ယႅၵ်ႉ တူၺ်း ၼႃႈ မၼ်း ၸေးၸေး သေယဝ်ႉ လၢတ်ႈ ဝႃႈ၊ "မႂ်း ၼႆႉ ၵေႃႈ လႆႈ ယူႇ လူၺ်ႈ ၵၼ် တင်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 68မၼ်း ထဵင် ပႅတ်ႈ လႄႈ လၢတ်ႈ ဝႃႈ၊ "ၵဝ် ဢမ်ႇ ႁုၸၵ်း မၼ်း။ လွင်ႈ ဢၼ် မႂ်း လၢတ်ႈ ၼႆႉ ၵဝ် ဢမ်ႇ ႁု၊" ဝႃႈ ၼင်ႇ ၼႆ သေယဝ်ႉ၊မၼ်း ပၢႆႈ ဢွၵ်ႇ ၵႂႃႇ ၵႃႈတီႈ ၼႃႈ ၽၵ်းတူ ဝၢင်း ႁိူၼ်း ၼၼ်ႉ လႄႈ မိူဝ်ႈ ၼၼ်ႉ ၵႆႇ ၶၼ် ဢေႃႈ။ 69မိူဝ်ႈ ၼၼ်ႉ၊မႄႈယိင်း ဢွၼ်ႇ ဢၼ် ပဵၼ် ၵူၼ်း ၸႂ်ႉ ၼၼ်ႉ ႁၼ် မၼ်း ထႅင်ႈ သေယဝ်ႉ၊သမ်ႉ မွၵ်ႇလၢတ်ႈ တီႈ ၵူၼ်း ဢၼ် ၸုၵ်း ယူႇ ႁိမ်း ၼၼ်ႉ ထႅင်ႈ လႄႈ ဝႃႈ၊ "မၼ်း ပဵၼ် ၵူၼ်း ဢၼ် ၶဝ်ႈပႃး ၼႂ်း ၶဝ် ၸိူဝ်း ၼၼ်ႉ ၵေႃႉ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 70ၵူၺ်းၵႃႈ၊ပေႇတရု၊ထဵင် ပႅတ်ႈ ထႅင်ႈ ဢေႃႈ။ ယူႇ ထႅင်ႈ ၵမ်းၼိုင်ႈ လႄႈ ၵူၼ်း ဢၼ် ၸုၵ်း ယူႇ ႁိမ်း ၼၼ်ႉ လၢတ်ႈ တီႈ မၼ်း လႄႈ ဝႃႈ၊ "ၸႂ်ႈ ယဝ်ႉ။ မႂ်း ၵေႃႈ ပဵၼ် ၵူၼ်း ၶဝ် ၼၼ်ႉ တႄႉ ယဝ်ႉ။ လွင်ႈ မၼ်း ၸမ်ႉ၊မႂ်း ပဵၼ် ၵူၼ်းမိူင်း ၵႃႇလိလႄး၊ဢေႃႈ၊" ဝႃႈ ၼင်ႇ ၼႆ ဢေႃႈ။ 71မၼ်း ၵေႃႈ တိူင်ႇၵၢဝ်ႇ လႄႈ ၵိၼ်ႇ လၢတ်ႈ ဝႃႈ၊ "ၵဝ် ဢမ်ႇ ႁု ၵေႃႉ ဢၼ် သူ လၢတ်ႈ ၼႆႉ၊" ဝႃႈ ၼင်ႇ ၼႆ ဢေႃႈ။ 72ၵႆႇ သမ်ႉ ၶၼ် ထႅင်ႈ ပွၵ်ႈ ၼိုင်ႈ ဢေႃႈ။ ပေႇတရု၊ၶုၵ်းၸႂ်လႆႈ ၵႂၢမ်း ဢၼ် ၸဝ်ႈ ယေႇသု၊လၢတ်ႈ ဝႆႉ တီႈ မၼ်း လႄႈ ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် သွင် ပွၵ်ႈ ၼၼ်ႉ ၸိုင်၊မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ လႄႈ မိူဝ်ႈ ဢၼ် ၶႆႈၸႂ်ဝူၼ်ႉၸႂ် မႅၼ်ႈ လူၺ်ႈ လွင်ႈ ၼၼ်ႉ ၸိုင်၊မၼ်း ႁွင်ႉ ႁႆႈ ဢေႃႈ။
Copyright
Learn More


text:
1ၵူၼ်း ၵမ်ႈၽွင်ႈ လုၵ်ႉ သေ ၵႃႈတီႈ မိူင်း ယုတႃႉ၊ႁွတ်ႈမႃး ၵႃႈတီႈ ဝဵင်း ဢၼ်ႇတိဢူၵ်ႉ၊သေယဝ်ႉ၊ႁေႃးလၢတ်ႈ သင်ႇ သွၼ်ပၼ် တီႈ တပႄးၸဝ်ႈ တင်းလၢႆ လႄႈ ဝႃႈ၊ "ပေႃး သူ ယင်း ဢမ်ႇ ၶၢမ်ႇ ဢဝ် မၢင်ႇၵလႃႇ ဢၼ် ပၢတ်ႇပၢႆၼင်၊ၸွမ်းၼင်ႇ တြႃး မူဝ်းသေႇ၊မီး ဝႆႉ ၼၼ်ႉ ၸိုင်၊သူ ဢမ်ႇ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် လႆႈ၊" ဝႃႈ ၼင်ႇ ၼႆ ဢေႃႈ။- 2သြႃႇ ပေႃးလု၊တင်း ပႃႇၼပႃႉ၊ၵေႃႈ တိူင်ႇပၢင်ႇ ထဵင် ၵၼ် တင်း ၶဝ် ၼၼ်ႉ ၼမ်ၼႃႇ၊လူၺ်ႈ လွင်ႈတၢင်း ၼႆႉ လႄႈ ၸင်ႇ ၽွမ်ႉၸႂ် ဝႃႈ၊သြႃႇ ပေႃးလု၊ဢိၵ်ႇတင်း ပႃႇၼပႃႉ၊တင်း ၵူၼ်း ဝဵင်း တၢင်ႇၵေႃႉ ၵမ်ႈၽွင်ႈ တၵ်း လႆႈ လူင်း ၵႂႃႇၸူး ဝဵင်း ယေႇရုသလႅမ်ႇ၊ႁႂ်ႈလႆႈ ဢုပ်ႇၵုမ် တိူင်ႇပၢင်ႇ ၵၼ် တင်း တမၢၼ်ႇၸဝ်ႈ တင်းလၢႆ၊ဢိၵ်ႇတင်း ၵူၼ်း ဢုပ်ႉ ၸိူဝ်းၸဝ်ႈ ၶဝ် လူၺ်ႈ လွင်ႈတၢင်း ယၢပ်ႇ ဢၼ် ၶဝ် ထဵင် ၵၼ် ၼၼ်ႉ ဢေႃႈ။ 3ၵူၼ်း ၸိူဝ်းၸဝ်ႈ တင်းလၢႆ ၸွမ်း သူင်ႇ ၶဝ် ၵႂႃႇ ပွတ်း တၢင်း သေယဝ်ႉ၊ၼႂ်း ၶၢဝ်းတၢင်း ဢၼ် ၶဝ် လတ်း ၶဝ်ႈ မိူင်း ၽိၼိတ်ႉ၊ဢိၵ်ႇတင်း မိူင်း သမႃႇရိ၊ၵႂႃႇ ၼၼ်ႉ၊ၶဝ် မွၵ်ႇလၢတ်ႈ လွင်ႈ ဢၼ် ၵူၼ်း တၢင်ႇၸိူဝ်ႉတၢင်ႇၶိူဝ်း ၼမ်ၼႃႇ ၶဝ်ႈ ပဵၼ် တပႄးၸဝ်ႈ မႃး ၼၼ်ႉ လႄႈ ၶၢဝ်ႇငၢဝ်း ၼၼ်ႉ ႁဵတ်း ႁႂ်ႈ တပႄးၸဝ်ႈ တင်းသဵင်ႈတင်းမူတ်း သိူဝ်းပျေႃႇ ဢေႃႈ။- 4မိူဝ်ႈ ဢၼ် ၶဝ် ႁွတ်ႈထိုင် ဝဵင်း ယေႇရုသလႅမ်ႇ၊ၵႂႃႇ ၼၼ်ႉ ၸိုင်၊ၶဝ် လႆႈ ၶၢမ်ႇ တၢင်း ဢၼ် တမၢၼ်ႇၸဝ်ႈ၊ဢိၵ်ႇတင်း ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ၊ဢိၵ်ႇတင်း ၵူၼ်း ၸိူဝ်းၸဝ်ႈ တင်းသဵင်ႈတင်းမူတ်း ႁပ်ႉတွၼ်ႈ လႄႈ ၶဝ် ၵေႃႈ မွၵ်ႇလၢတ်ႈ ၶႆႈၼႄ လွင်ႈတၢင်း ဢၼ် ၽြႃးပဵၼ်ၸဝ်ႈ ဢဝ် ၶဝ် ႁဵတ်း ၸိူဝ်း ၼၼ်ႉ ဢေႃႈ။- 5ၵူၺ်းၵႃႈ၊ၵူၼ်း ၸိူဝ်း ယုမ်ႇမၢတ်ႈ ၵမ်ႈၽွင်ႈ ဢၼ် ပဵၼ် ၵိူင်း ၽႃႇရိသႄး၊ၼၼ်ႉ လုၵ်ႉ လႄႈ လၢတ်ႈ ဝႃႈ၊ "ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ တၵ်း လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် သေလႄႈ တၵ်း လႆႈ သွၼ်ပၼ် ႁႂ်ႈ ၶဝ် ၵမ်ၵျၢင်ႉ ၸွမ်း တြႃး မူဝ်းသေႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 6တမၢၼ်ႇၸဝ်ႈ ဢိၵ်ႇတင်း ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ ၸုတုမ် ၵၼ် လႄႈ ၶႆႈၸႂ်ဝူၼ်ႉၸႂ် လူၺ်ႈ လွင်ႈတၢင်း ယၢပ်ႇ ၼႆႉ ဢေႃႈ။- 7ဝၢႆးသေ တိူင်ႇပၢင်ႇ လၢတ်ႈၸႃ ၵၼ် ၼမ်ၼႃႇ ယဝ်ႉ ၼၼ်ႉ၊ပေႇတရု၊လုၵ်ႉ လႄႈ လၢတ်ႈ ဝႃႈ၊ "ပီႈၼွင်ႉ ၶဝ်႟။ သူ ႁု လွင်ႈ ဢၼ် ၽြႃးပဵၼ်ၸဝ်ႈ၊လိူၵ်ႈ ဢဝ် ၵဝ် သေ ၵႃႈၼႂ်း သူ ၸဵမ်မိူဝ်ႈ ဢွၼ်တၢင်း ႁိုင် ၼႃႇ ႁႂ်ႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ၊တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ပုၼ်ႈ ဢၼ် ၶဝ် တၵ်း ငိၼ်း လႄႈ ယုမ်ႇမၢတ်ႈ ၼၼ်ႉ ယူႇ ဢေႃႈ။- 8ၽြႃးပဵၼ်ၸဝ်ႈ ဢၼ် ႁုၸႅင်ႈ ႁူဝ်ၸႂ် ၵူၼ်း ၵူႈ ၵေႃႉ ၼၼ်ႉ၊ၶၢမ်ႇသၢၵ်ႈသေႇ ၽၢႆႇ ၵူၼ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ၼၼ်ႉ၊ၼႂ်း တၢင်း ဢၼ် ပၼ် ဝိၺိၺ်ႇ မူတ်းၸၢင်ႇ ၸဝ်ႈ၊မိူၼ် ၸိူဝ်ႉ ၼင်ႇ ဢၼ် ပၼ် တီႈ ႁဝ်း ၼၼ်ႉ ဢေႃႈ။- 9မၼ်းၸဝ်ႈ ဢမ်ႇ ႁဵတ်း ႁႂ်ႈ ၶဝ် ပႅၵ်ႇပိူင်ႈ ၵၼ် တင်း ႁဝ်း။ မၼ်းၸဝ်ႈ ႁႂ်ႈ ႁူဝ် ၸႂ် ၶဝ် မူတ်းသႂ် ၵွပ်ႈ လူၺ်ႈ တၢင်းယုမ်ႇမၢတ်ႈ ၶဝ် ၼၼ်ႉ ယူႇ ဢေႃႈ။- 10ပိူဝ်ႈ ၼႆ လႄႈ တေႃႈလဵဝ် ၼႆႉ၊ႁဵတ်းသင် လႄႈ ၶႂ်ႈ ၸၢမ်းတူၺ်း ၽြႃးပဵၼ်ၸဝ်ႈ ၼႂ်း တၢင်း ဢၼ် ဢဝ် ၵၢၼ်း ဢၼ် ပူႇမွၼ်ႇ ႁဝ်း၊ဢိၵ်ႇတင်း ႁဝ်း ယင်း ႁၢပ်ႇ ဢမ်ႇ ပႄႉ လႆႈ ၼၼ်ႉ၊တၢင်ႇ သႂ်ႇ ၵႃႈၼိူဝ် ႁူဝ်မႃႇ တပႄးၸဝ်ႈ တင်းလၢႆ ၸိူဝ်ႉ ၼင်ႇ ႁိုဝ်။- 11ဢမ်ႇၸႂ်ႈ ၸိူဝ်ႉ ၼင်ႇ ၼၼ် ၵူၺ်း။ ႁဝ်း ၸိုင်၊ယုမ်ႇမၢတ်ႈ လႄႈ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၵွပ်ႈပိူဝ်ႈ ၵျေးၸူး ၸဝ်ႈ ယေႇသု ၶရိၸ်ႈ၊ၵူၺ်း မိူၼ် မိူၼ် ၵၼ် တင်း ၶဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 12မူႇၵူၼ်း တင်းလၢႆ ယူႇတဵတ်ႇတဵတ်ႇ လႄႈ ထွမ်ႇဢဝ် သြႃႇ ပေႃးလု၊ဢိၵ်ႇတင်း ပႃႇၼပႃႉ မွၵ်ႇလၢတ်ႈ ၶႆႈၼႄ လွင်ႈ ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း တၢင်း ဢၼ် လီဢၢမ်း တင်းလၢႆ၊ဢိၵ်ႇတင်း ၵႃႈ ဢၼ် ၽြႃးပဵၼ်ၸဝ်ႈ ဢဝ် ၶဝ် ႁဵတ်း ၵႃႈၼႂ်း ၵူၼ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ ယူႇ ဢေႃႈ။- 13ဝၢႆးသေ ၶဝ် လၢတ်ႈ ယဝ်ႉ ၵႂႃႇ ၼၼ်ႉ၊ယႃႇၵုပ်ႈ၊လၢတ်ႈ လႄႈ ဝႃႈ၊ "ပီႈၼွင်ႉ ၶဝ်႟။ ထွမ်ႇ ၵဝ် သေၵမ်း။- 14သိမုၼ်ႇ၊လၢတ်ႈၼႄ လွင်ႈတၢင်း ဢၼ် ၽြႃးပဵၼ်ၸဝ်ႈ ႁဵတ်း ၸိူဝ်ႉ ၼင်ႇ ႁိုဝ် လႄႈ မႃး လူတူၺ်း ၵူၼ်း တၢင်ႇၸိူဝ်ႉတၢင်ႇၶိူဝ်း ပွၵ်ႈ ဢွၼ်တၢင်း၊ၼင်ႇ ႁိုဝ် ၵႃႈၼႂ်း ၶဝ် ၼၼ်ႉ တၵ်း ၼုၵ်ႈ ဢဝ် မဵဝ်း ၵူၼ်း ပုၼ်ႈ ၼႃႇမႃႉ ၸိုဝ်ႈသဵင် မၼ်းၸဝ်ႈ ၼၼ်ႉ ယဝ်ႉ။- 15ၵႂၢမ်း ပရေႃးၽႅတ်ႈ တင်းလၢႆ ၵေႃႈ မႅၼ်ႈ ၵၼ် တင်း လွင်ႈတၢင်း ၼႆႉ လႄႈ တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ။ 16"'ထႃႇဝရႃႉ ၽြႃး မီး ဢမိင်ႉ ၸမ်ႉ၊လိုၼ်း ၼၼ်ႉ ၵဝ် တၵ်း ၶိုၼ်း မႃး လႄႈ မႄးၵုမ်း မႄးႁဵတ်း ႁိူၼ်း တႃႇဝိတ်ႈ၊ဢေႃႈ။ ၵဝ် တၵ်း ၶိုၼ်း တႄႇ ၶိုၼ်း တင်ႈ ဢၼ် လူမ်ႉ ပင်း လုလႅဝ် လႄႈ ႁႂ်ႈ မၼ်ႈၶိူင်ႇ ၶိုၼ်း ဢေႃႈ။ 17ႁဵတ်း ၸိူဝ်ႉ ၼင်ႇ ၼၼ် လႄႈ ၵူၼ်း ဢၼ် ၵိုတ်း ဢၼ် ၵျၢၼ်ႇ တင်းလၢႆ၊တၵ်း ၶိုၼ်း မႃး ႁႃ ၸဝ်ႈ ထႃႇဝရႃႉ ၽြႃး လႄႈ ၵူၼ်း တၢင်ႇၸိူဝ်ႉတၢင်ႇၶိူဝ်း၊ ၵႃႈ ဢၼ် လႆႈ ႁွင်ႉ ၸွမ်း ၼႃႇမႃႉ ၸိုဝ်ႈသဵင် ၵဝ် ၸိူဝ်း ၼၼ်ႉ တၵ်း ပႃး ဢေႃႈ။ 18ၸဝ်ႈၽြႃး ဢၼ် ႁဵတ်း ႁႂ်ႈ လွင်ႈတၢင်း ၸိူဝ်း ၼႆႉ၊ထၢင်ႇသႃး မႃး ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ မီး ပျႃႇတိၵ်ႈ ဝႆႉ ဢေႃႈ၊' ဝႃႈ ၼင်ႇ ၼႆ မီး မႃး ၼင်ႇ ၼႆ ယဝ်ႉ။ 19"ပိူဝ်ႈ ၼႆ လႄႈ သၽေႃး ၵဝ် ၸမ်ႉ၊ႁဝ်း ဢမ်ႇ ထုၵ်ႇလီ ယႃႉယူၵ်ႉ ၵူၼ်း တၢင်ႇၸိူဝ်ႉတၢင်ႇၶိူဝ်း၊ၸိူဝ်း ဢၼ် ပိၼ်ႇၸႂ် မႃး ၸူး ၽြႃးပဵၼ်ၸဝ်ႈ ၼႆႉ ၼၼ်ႉ။- 20ႁဝ်း ယင်း လီ တႅမ်ႈလိၵ်ႈ ပၼ် ၵႂႃႇ ၵႃႈတီႈ ၶဝ်၊သင်ႇ ႁႂ်ႈ ၶဝ် ဝႄႈ ပႅတ်ႈ တၢင်းၵိၼ် ဢၼ် ၵူဝ်ႈၵိူၵ်ႇ ဢၼ် လႆႈ တၢင်ႇ ပၼ် တမ်း ပၼ် တီႈ ႁုၼ်ႇႁၢင်ႈသၢင်းထု ယဝ်ႉ ပိူင် ၼိုင်ႈ၊ၵႃႇမေႇသု ဢၼ် ဢမ်ႇတြႃး ပိူင် ၼိုင်ႈ၊ဢိၵ်ႇတင်း ႁႂ်ႈ ၶဝ် ဢမ်ႇ ၵိၼ် ၼိူဝ်ႉ သတ်း ဢၼ် လႆႈ ၶၢမ်ႇ ငႅၼ်း ၶေႃး တၢႆ၊ဢိၵ်ႇတင်း လိူတ်ႈ မၼ်း ၸိူဝ်း ၼၼ်ႉ ဢေႃႈ။- 21လွင်ႈ မၼ်း ၸမ်ႉ၊ပိင်းၺၢပ်ႈတြႃး မူဝ်းသေႇ၊ၼၼ်ႉ လႆႈ ၽတ်းဢၢၼ်ႇ ၵႃႈၼႂ်း ၸရွပ်ႈ ႁေႃးတြႃး တင်းလၢႆ၊ၼႂ်း ဝၼ်းၵမ်သိၼ် ၵူႈ သိၼ် လႄႈ တြႃး မၼ်း ၼၼ်ႉ ၵေႃႈ လႆႈ ႁေႃးလၢတ်ႈ ၵႃႈၼႂ်း ဝဵင်း ၵူႈ ဝဵင်း၊ၸဵမ်မိူဝ်ႈ ဢွၼ်တၢင်း ႁိုင် ၼႃႇ ၼၼ်ႉ မႃး ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ၼၼ်ႉ၊တမၢၼ်ႇၸဝ်ႈ တင်း ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ၊ဢိၵ်ႇတင်း ၵူၼ်း ၸိူဝ်းၸဝ်ႈ တင်းသဵင်ႈတင်းလူင်၊ၽွမ်ႉၵၼ် လိူၵ်ႈ ဢဝ် ၵူၼ်း ၵမ်ႈၽွင်ႈ ၵႃႈၼႂ်း ၶဝ် ၼၼ်ႉ သေလႄႈ ပွႆႇၸႂ်ႉ ၵႂႃႇ ၵႃႈတီႈ ဝဵင်း ဢၼ်ႇတိဢူၵ်ႉ၊ႁူမ်ႈ လူၺ်ႈ ၵၼ် တင်း သြႃႇ ပေႃးလု၊ဢိၵ်ႇတင်း ပႃႇၼပႃႉ၊ဢေႃႈ။ ၶဝ် လိူၵ်ႈ ဢဝ် ၵူၼ်း သွင် ၵေႃႉ၊ဢၼ် တပႄးၸဝ်ႈ တင်းလၢႆ ရူဝ်ႇသေႇ ဢၼ် ပဵၼ် ယုတႃႉ၊ဢၼ် လႆႈ ၸိုဝ်ႈ မႂ်ႇ ႁွင်ႉဝႃႈ၊ပႃသပႃႉ၊ဢိၵ်ႇတင်း သီႇလႃႉ၊လႄႈ၊- 23ဢဝ် လိၵ်ႈ ၼၼ်ႉ၊ၽၢၵ်ႇ ၸွမ်း ၶဝ် ၵႂႃႇ ဢေႃႈ။ ၼႂ်း လိၵ်ႈ ၼၼ်ႉ ဝႃႈ ၸမ်ႉ၊ "ႁဝ်း ၵႃႈ ဢၼ် ပဵၼ် တမၢၼ်ႇၸဝ်ႈ တင်း ၵူၼ်း ဢုပ်ႉ ၸိူဝ်းၸဝ်ႈ၊ဢိၵ်ႇတင်း ၵႃႈ ပီႈ ၵႃႈ ၼွင်ႉ တင်းလၢႆ ၸိူဝ်း ၼႆႉ၊ပႃး တင်း မႅတ်ႈတႃႇ မီး လိၵ်ႈ လီ လၢႆး ၸိုၼ်ႈ သေ ယိုၼ်ႈ ႁွတ်ႈ ပၼ် ထိုင် ပီႈၼွင်ႉ ႁဝ်း၊ၸိူဝ်း ဢၼ် ပဵၼ် ၸႃႇတိ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ၸိူဝ်း ဢၼ် ယူႇ ၵႃႈတီႈ ၸႃႉၸဵမ် ၼႂ်း ဝဵင်း ဢၼ်ႇတိဢူၵ်ႉ၊မိူင်း သီးရီးယႃး၊တင်း မိူင်း ၵိလိၵိ၊တင်းသဵင်ႈတင်းလူင် ဢေႃႈ။- 24ႁဝ်း လႆႈ ငိၼ်း ဝႃႈ၊ၵူၼ်း ၵမ်ႈၽွင်ႈ ၵႃႈတီႈ မူႇ ၸုမ်း ႁဝ်း ၼႆႉ၊ၵႂႃႇ ယႃႉယုၵ်ႉ ႁႂ်ႈ သူ ယၢပ်ႇၸႂ် ယုင်ႈၸႂ် လူၺ်ႈ ၵႂၢမ်း ဢၼ် ၶဝ် ႁေႃးလၢတ်ႈ ဝႃႈ၊လူဝ်ႇ ၶၢမ်ႇ မၢင်ႇၵလႃႇ ပၢတ်ႇပၢႆၼင် လႄႈ ၸွမ်း တြႃး မူဝ်းသေႇ၊ၵူႈၵေႃႉၵူႈၵူၼ်း ၼၼ်ႉ ယူႇ ဢေႃႈ။ ၶဝ် ယင်း ဢမ်ႇ လႆႈ ဢၶႂၢင်ႉ တီႈ ႁဝ်း ၵႃႈသင် လႄႈ ၵႂႃႇ ဢေႃႈ။- 25ပိူဝ်ႈ ၼႆ ၸင်ႇ၊ႁဝ်း ၸုတုမ် ဢုပ်ႇၵုမ် ၵၼ် သေယဝ်ႉ၊ၽွမ်ႉၸႂ် ၵၼ် လိူၵ်ႈ ဢဝ် ၵူၼ်း သေလႄႈ ပွႆႇၸႂ်ႉ ၵႂႃႇ ၸွမ်း ၵေႃႉသႄႈ ႁဝ်း ပႃႇၼပႃႉ၊ဢိၵ်ႇတင်း သြႃႇ ပေႃးလု၊- 26ဢၼ် ႁတ်း ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ၵႂႃႇၸူး သူ ဢေႃႈ။- 27တေႃႈလဵဝ် ႁဝ်း ပွႆႇၸႂ်ႉ ယုတႃႉ၊တင်း သီႇလႃႉ၊ဢၼ် တၵ်း ဢဝ် တင်း သူပ်း ၶဝ် မွၵ်ႇလၢတ်ႈ ၸိူဝ်ႉ ၼင်ႇ ဢၼ် ႁဝ်း တႅမ်ႈ ပၼ် ၵႂႃႇ ၼႆႉ ယူႇ ဢေႃႈ။- 28လိူဝ် သေ တၢင်း ဢၼ် သူ ထုၵ်ႇလီ ႁဵတ်း ၸိူဝ်း ၼၼ်ႉ လႄႈ ဝိၺိၺ်ႇ မူတ်းၸၢင်ႇ ၸဝ်ႈ၊ဢိၵ်ႇတင်း ႁဝ်း ၽွမ်ႉၵၼ် လႄႈ ဢမ်ႇ ၶႂ်ႈ ဢဝ် ၶူဝ်း ဢၼ် ၼၵ်း ၼႃႇ တၢင်ႇၸိူဝ်ႉ တၢင်ႇဢၼ် တၢင်ႇ သႂ်ႇ ၵႃႈၼိူဝ် သူ။- 29လွင်ႈ ဢၼ် သူ ထုၵ်ႇလီ ႁဵတ်း ၸမ်ႉ၊ယႃႇပေ ၵိၼ် တၢင်းၵိၼ် ဢၼ် တၢင်ႇ ပၼ် တမ်း ပၼ် ၽၢႆႇၼႃႈ ႁုၼ်ႇႁၢင်ႈသၢင်းထု ယဝ်ႉ ၼၼ်ႉ။ ယႃႇပေ ၵိၼ် လိူတ်ႈ။ ယႃႇပေ ၵိၼ် ၼိူဝ်ႉ တူဝ်သတ်း ဢၼ် လႆႈ ၶၢမ်ႇ ငႅၼ်း ၶေႃး တၢႆ ၼၼ်ႉ၊ဝႄႈ ပႅတ်ႈ ၵႃႇမေႇသု ဢၼ် ဢမ်ႇတြႃး တင်းလၢႆ ၼၼ်ႉ တႃႉ။ ပေႃး သူ ဝႄႈ ပႅတ်ႈ လွင်ႈတၢင်း ၸိူဝ်း ၼႆႉ ၸိုင်၊သူ ႁဵတ်း ဢၼ် လီ ဢၼ် ငၢမ်း ယဝ်ႉ။ ႁႂ်ႈ ယူႇလီၵိၼ်ဝၢၼ် သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 30ၽူႈတၢင်တူဝ် ၸိူဝ်း ၼၼ်ႉ လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇ လႄႈ ၶဝ် ၵႂႃႇ ၵႃႈတီႈ ဝဵင်း ဢၼ်ႇတိဢူၵ်ႉ၊ယဝ်ႉ ၸင်ႇ၊တီႈ ၼၼ်ႈ ၶဝ် ႁွင်ႉ ဢဝ် တပႄးၸဝ်ႈ တင်း မူႇ တင်း ၸုမ်း ၸုတုမ် ၵၼ် လႄႈ ဢၢပ်ႈပၼ် လိၵ်ႈ ၼၼ်ႉ ဢေႃႈ။- 31ၶဝ် ၽတ်းဢၢၼ်ႇ လိၵ်ႈ ၼၼ်ႉ လႄႈ မီး တၢင်း ဢၼ် သိူဝ်း ၸူမ်း ၵွပ်ႈပိူဝ်ႈ ၵႂၢမ်း ဢၼ် ပၼ် ဢဵၼ် ပၼ်ႁႅင်း ၼၼ်ႉ ဢေႃႈ။- 32ယုတႃႉ၊တင်း သီႇလႃႉ၊ၼၼ်ႉ ပိူဝ်ႈ ဢၼ် ပဵၼ် ပရေႃးၽႅတ်ႈ လႄႈ လၢတ်ႈ တေႃႇ ၶဝ် ႁိုင် ၼႃႇ တင်း ၵႂၢမ်း ဢၼ် တိုၵ်းယူင်း ပၼ် ဢဵၼ် ပၼ်ႁႅင်း တီႈ ၶဝ် ဢေႃႈ။- 33ဝၢႆးသေ ယူႇ တီႈ ၼၼ်ႈ ႁိုင် တၢၼ်ႇတၢၼ်ႇ ယဝ်ႉ ၸိုင်၊တပႄးၸဝ်ႈ ၸိူဝ်း ၼၼ်ႉ ပွႆႇ ၶဝ် မိူဝ်း ၵႂႃႇ ၼိမ် ၼိမ် လီ လီ လႄႈ ၶဝ် ၵေႃႈ မိူဝ်း ၵႂႃႇ ၵႃႈတီႈ ၵူၼ်း ၸိူဝ်း ဢၼ် ပွႆႇ ၶဝ် မႃး ၼၼ်ႉ ဢေႃႈ။- 34[ၵူၺ်းၵႃႈ၊သီႇလႃႉ၊ၼၼ်ႉ၊ဝႆႉၸႂ် ၵိုတ်းသဝ်း ယူႇ တီႈ ၼၼ်ႈ ဢေႃႈ။] 35သြႃႇ ပေႃးလု၊တင်း ပႃႇၼပႃႉ၊ယင်း ယူႇ တီႈ ၼႂ်း ဝဵင်း ဢၼ်ႇတိဢူၵ်ႉ၊လႄႈ သင်ႇ သွၼ် သုင်းမႃႉ ပၼ်၊ဢိၵ်ႇတင်း ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈၽြႃး ႁူမ်ႈ လူၺ်ႈ ၵၼ် တင်း ပိူၼ်ႈ တၢင်ႇၵေႃႉ ၼမ်ၼႃႇ ဢေႃႈ။ 36လိုၼ်း ၼၼ်ႉ၊ဢမ်ႇ ႁိုင် ဢမ်ႇ ၼၢၼ်း သြႃႇ ပေႃးလု၊လၢတ်ႈ တီႈ ပႃႇၼပႃႉ၊လႄႈ ဝႃႈ၊ "ႁဝ်း ဢွၼ်ၵၼ် ၶိုၼ်း ၵႂႃႇလႄႇ ထိုင် ၵႃႈ ပီႈ ၵႃႈ ၼွင်ႉ ၵူႈ ဝဵင်း ၵူႈ ဝဵင်း၊တီႈ ဢၼ် ႁဝ်း ယၢမ်ႈ ႁေႃးတြႃး ၸဝ်ႈၽြႃး ၸိူဝ်း ၼၼ်ႉ လႄႈ လူတူၺ်း လွင်ႈ ဢၼ် ၶဝ် မီး ယူႇ ၸိူဝ်ႉ ၼင်ႇ ႁိုဝ် ၼၼ်ႉ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။- 37ပႃႇၼပႃႉ၊ၶႂ်ႈ ႁွင်ႉ ဢဝ် ယူဝ်းႁၢၼ်ႇ မႃႇၵု၊ၸွမ်း ၵႂႃႇ သေၵေႃႈ၊- 38သြႃႇ ပေႃးလု၊ထၢင်ႇ ဝႃႈ ဢမ်ႇ ထုၵ်ႇလီ ႁွင်ႉ ၸွမ်း၊ပိူဝ်ႈ ဢၼ် မၼ်း ယင်း ဢမ်ႇ ၸွမ်း ဢမ်ႇ ၵႂႃႇ တေႃႇထိုင်ႁွတ်ႈ ၵၢၼ် တၢင်းႁဵတ်း ၸဝ်ႈ ယဝ်ႉ တူဝ်ႈ လႄႈ ပႅတ်ႈ ၶဝ် သွင် ၵေႃႉ ဝႆႉ ၵႃႈတီႈ မိူင်း ပမ်ႇပုလိ၊လႄႈ ပွၵ်ႈ ၶိုၼ်း မိူဝ်း ၵႂႃႇ ၼၼ်ႉ ဢေႃႈ။- 39တီႈ ၼၼ်ႈ ၶဝ် လႆႈ တွပ်ႇထဵင် ၵၼ် ႁႅင်း တၢၼ်ႇတၢၼ်ႇ၊ထၢၼ်ႈပေႃး လႆႈ ၽၢတ်ႇ ၵၼ် ၵႂႃႇ ၵေႃႉ တီႈ ၵေႃႉ တၢင်း လႄႈ ပႃႇၼပႃႉ၊ႁွင်ႉ ဢဝ် မႃႇၵု၊ၶီႇ ႁိူဝ်းသၢင်းၽေႃး ၵႂႃႇၸူး ၵုၼ် သႆးပရၢတ်ႈ၊သေ ဢေႃႈ။- 40သြႃႇ ပေႃးလု၊ၸမ်ႉ၊ႁွင်ႉ ဢဝ် သီႇလႃႉ၊လႄႈ လႆႈ ၶၢမ်ႇ တၢင်း ဢၼ် တပႄးၸဝ်ႈ တင်းလၢႆ၊ဢဝ် ၶဝ် ဢၢပ်ႈ ဝၢင်း ၼႂ်း ၵျေးၸူး ၽြႃးပဵၼ်ၸဝ်ႈ လႄႈ ဢွၵ်ႇ ၵႂႃႇ သေ ဢေႃႈ။- 41မၼ်း လတ်း ၶဝ်ႈ ၵႂႃႇ ၵႃႈၼႂ်း မိူင်း သီးရီးယႃး၊ဢိၵ်ႇတင်း မိူင်း ၵိလိၵိ၊လႄႈ တိုၵ်းယူင်း ၸိူဝ်းၸဝ်ႈ တင်းလၢႆ ႁႂ်ႈ မၼ်ႈၶိူင်ႇ ယူႇ ဢေႃႈ။
Copyright
Learn More


text:
1ၽိုၼ်လိၵ်ႈ ၼႆႉ၊ပဵၼ် ဢၼ် မၢတ်ႈမၢႆ တႅမ်ႈ ဝႆႉ လွင်ႈတၢင်း ဢၼ် ၸဝ်ႈ ယေႇသု၊ပၼ် ပျႃႇတိၵ်ႈ ဝႆႉ ဢေႃႈ။ ၽြႃးပဵၼ်ၸဝ်ႈ ပၼ် ပျႃႇတိၵ်ႈ ၸဝ်ႈ ၼႆႉ၊ႁႂ်ႈလႆႈ ၼႄပျႃး လွင်ႈတၢင်း ဢၼ် ဢမ်ႇ ပေႃး ႁိုင် တၵ်း ပဵၼ် မႃး ၼၼ်ႉ တီႈၶႃႈ မၼ်းၸဝ်ႈ တင်းလၢႆ ဢေႃႈ။ ၸဝ်ႈ ၶရိၸ်ႈ၊ၸင်ႇ ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ ႁႂ်ႈ မႃး ၽုၺ်ႇၼႄ လွင်ႈတၢင်း ၸိူဝ်း ၼႆႉ၊တီႈၶႃႈ မၼ်းၸဝ်ႈ ယူဝ်းႁၢၼ်ႇ၊လႄႈ၊- 2ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ လွင်ႈတၢင်း ၵႃႈ ဢၼ် မၼ်း လႆႈ ႁၼ် တင်းသဵင်ႈတင်းမူတ်း ဢေႃႈ။ ၼႆႉ ၸမ်ႉ၊ပဵၼ် ၶေႃႈၵႂၢမ်း ဢၼ် မၼ်း မွၵ်ႇလၢတ်ႈ ၼႄ လွင်ႈ ၼုၵ်ႈၵပၢတ်ႈ တြႃး၊ဢိၵ်ႇတင်း ၵႂၢမ်း သဵတ်ႈၸႃႇ ဢၼ် ၸဝ်ႈ ယေႇသု ၶရိၸ်ႈ၊ၽုၺ်ႇၼႄ ၼၼ်ႉ ဢေႃႈ။- 3ၵေႃႉ ဢၼ် ၽတ်းဢၢၼ်ႇ လိၵ်ႈ တြႃး ၼႆႉ ပၼ် တီႈ ပိူၼ်ႈ ၼၼ်ႉ မီး မၢင်ႇၵလႃႇ ဢေႃႈ။ ၶဝ် ၸိူဝ်း ဢၼ် ထွမ်ႇဢဝ် ၵႂၢမ်း ပျႃႇတိၵ်ႈ ၼႆႉ သေလႄႈ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ ၵေႃႈ၊မီး မၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊ၶိင်ႇၵႃႇလႃႉ ၸမ် တၵ်း ႁွတ်ႈထိုင် မႃး ယဝ်ႉ ဢေႃႈ။ 4ၵဝ် ယူဝ်းႁၢၼ်ႇ၊တႅမ်ႈလိၵ်ႈ ပၼ် ၵႂႃႇ တီႈ ၸိူဝ်းၸဝ်ႈ ၸဵတ်း ပႃး၊ဢၼ် မီး ယူႇ ၼႂ်း မိူင်း ဢႃႇသိ၊ပုၼ်ႉ ဢေႃႈ။ ႁႂ်ႈ သူ ႁပ်ႉ ဢဝ် ၵျေးၸူး ဢိၵ်ႇတင်း တၢင်းၼိမ်၊ဢၼ် ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ဢၼ် မီး ယူႇ ၸူဝ်ႈ ပိတ်ႈၸုပၢၼ်ႇ၊ၸဝ်ႈ ဢၼ် မီး မႃး ၸူဝ်ႈ ဢတိၵ်ႈ၊ၸဝ်ႈ ဢၼ် တၵ်း မီး ယူႇ ဢၼႃႇၵၢတ်ႈ ၵႃႇလႃႉ ၵမ်းလိုၼ်း သေႇ သေႇ ၼၼ်ႉ၊ဢိၵ်ႇတင်း ၵႃႈတီႈ ဝိၺိၺ်ႇ ၸဵတ်း ပႃး ဢၼ် မီး ယူႇ ၽၢႆႇၼႃႈ ပလၢင်ႇ ၸဝ်ႈ၊- 5ဢိၵ်ႇတင်း ႁႂ်ႈ ၸဝ်ႈ ယေႇသု ၶရိၸ်ႈ၊ဢၼ် ပဵၼ် ၸဝ်ႈ ဢၼ် ပႃး တင်း သဵတ်ႈၸႃႇ လႄႈ ၶၢမ်ႇသၢၵ်ႈသေႇ၊ၸဝ်ႈ ဢၼ် ပဵၼ် ၸဝ်ႈ လုၵ်ႈတူၼ်ႈ လႄႈ လုၵ်ႉ ၶိုၼ်းလိပ်း၊ၸဝ်ႈ ဢၼ် ဢုပ်ႉပိူင်ႇ ၶုၼ်ႁေႃၶမ်း လေႃးၵီႇ တင်းလၢႆ ၼၼ်ႉ မီး ၵႃႈၼိူဝ် သူ သေၵမ်း လူၺ်ႈ။ မၼ်းၸဝ်ႈ ႁၵ်ႉ ႁဝ်း ၼႃႇ လူင်လၢင် လႄႈ မၼ်းၸဝ်ႈ ၶၢမ်ႇတၢႆ တၢင် ႁဝ်း၊ႁႂ်ႈလႆႈ ပွႆႇ ၶႂၢင်း ပၼ် ဢပျတ်ႈ ႁဝ်း သေယဝ်ႉ၊- 6ဢဝ် ႁဝ်း ၶၢၼ်း ဝႆႉ ၼႂ်း ဢရႃႇ ၶုၼ်ႁေႃၶမ်း တၢင်း ဢၼ် ဢုပ်ႉပိူင်ႇ ဢိၵ်ႇတင်း ၼႂ်း ဢရႃႇ ယဵၸ်ႈပရေႃးႁဵၵ်ႈ ဢၼ် ႁဵတ်းဝၢတ်ႈ ၵူဝ်းၵႂၢႆႇ ၽၢႆႇၼႃႈ ပေႃႈ မၼ်းၸဝ်ႈ ၽြႃးပဵၼ်ၸဝ်ႈ ၼၼ်ႉ ႁႂ်ႈ မၼ်းၸဝ်ႈ မီး မုၼ်သရေႇ ဢိၵ်ႇတင်း တၼ်းၶူဝ်း ဢႃႇၼႃႇ ၸၢၵ်ႈ တႃႇသေႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 7တူၺ်း လူး။ မၼ်းၸဝ်ႈ တၵ်း ၶီႇ မွၵ်ႇၵုမ်ႈ မႃး ဢေႃႈ။ ၵူၼ်း ၵူႈၵေႃႉၵူႈၵူၼ်း ဢိၵ်ႇတင်း ၵူၼ်း ၸိူဝ်း ဢၼ် လႆႈ တႅင်း မၼ်းၸဝ်ႈ ၼၼ်ႉ တၵ်း မုင်ႈ ႁၼ် မၼ်းၸဝ်ႈ ဢေႃႈ။ ၵူၼ်းလေႃးၵီႇ တင်းသဵင်ႈတင်းလူင် တၵ်း လႆႈ ႁွင်ႉႁႆႈ ပွင်ႉၶၢင်း ၵွပ်ႈပိူဝ်ႈ မၼ်းၸဝ်ႈ ဢေႃႈ။ တၵ်း ပဵၼ် ၸိူဝ်ႉ ၼင်ႇ ၼၼ် တႄႉတႄႉ ဢေႃႈ။ ဢႃမိၼ်ႈ။ 8"ၵဝ် ပဵၼ် ၵေႃႇၸႃႉ ႁူဝ်ပိုင်း ဢိၵ်ႇတင်း လိုၼ်းလင် သုတ်း ပိူၼ်ႈ ဢေႃႈ၊" ဝႃႈၼႆ ထႃႇဝရႃႉ ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း၊ၸဝ်ႈ ဢၼ် မီး ယူႇ ၸူဝ်ႈ ပိတ်ႈၸုပၢၼ်ႇ၊ၸဝ်ႈ ဢၼ် မီး မႃး ၸူဝ်ႈ ဢတိၵ်ႈ၊ၸဝ်ႈ ဢၼ် တၵ်း မီး ယူႇ ဢၼႃႇၵၢတ်ႈ ၵႃႇလႃႉ ၵမ်းလိုၼ်း သေႇ သေႇ ၼၼ်ႉ မီး ဢမိင်ႉ ဢေႃႈ။ 9ၵဝ်၊ယူဝ်းႁၢၼ်ႇ၊ဢၼ် ပဵၼ် ပီႈ သူ ၼႆႉ၊ၸွမ်းၼင်ႇ ဢၼ် ပဵၼ် တပႄး ၸဝ်ႈ ယေႇသု၊ၵေႃႉ ၼိုင်ႈ ၼၼ်ႉ၊ပဵၼ် ၵေႃႉသႄႈ ႁူမ်ႈ လူၺ်ႈ ၵၼ် တင်း သူ ၵႃႈၼႂ်း တၢင်း ဢၼ် ယိူၼ်ႉၶၢမ်ႇ တုၵ်ႉၶႃႉ တၢင်း ၽၢၼ် ဢၼ် တူၵ်း ႁွတ်ႈ ၵႃႈၼိူဝ် ၶဝ် ၸိူဝ်း ဢၼ် ၸၢပ်ႈသႅင်ႇ ၵၼ် တင်း မိူင်း မၼ်းၸဝ်ႈ ၼၼ်ႉ ဢေႃႈ။ ၵဝ် လႆႈ ၶၢမ်ႇ တူၵ်းၵႅၼ်း ၵႃႈၼႂ်း ၵုၼ် ဢၼ် ႁွင်ႉဝႃႈ၊ၵုၼ် ပတ်ႉမု၊ၵွပ်ႈပိူဝ်ႈ ၵဝ် ႁေႃးလၢတ်ႈ တြႃး၊ၽြႃးပဵၼ်ၸဝ်ႈ ဢိၵ်ႇတင်း သဵတ်ႈၸႃႇ တြႃး ဢၼ် ၸဝ်ႈ ယေႇသု၊ၼႄပျႃး ၼၼ်ႉ ယူႇ ယဝ်ႉ။- 10ၼႂ်း ဝၼ်း ၸဝ်ႈၽြႃး ၼၼ်ႉ ဝိၺိၺ်ႇ ၸဝ်ႈ ဢုပ်ႉ ထိင်း ၵဝ် လႄႈ ၵဝ် လႆႈ ငိၼ်း သဵင် ဢၼ် ယႂ်ႇ ၼႃႇ မေႃး လင် မိူၼ် ၸိူဝ်ႉ ၼင်ႇ သဵင် ၼႄးၶရႃႇ ၼၼ်ႉ လၢတ်ႈ ၵႃႈတီႈ ၽၢႆႇလင် ၵဝ် ဢေႃႈ။- 11သဵင် ၼၼ်ႉ လၢတ်ႈ ဝႃႈ၊ "ၵႃႈ ဢၼ် မႂ်း လႆႈ ႁၼ် ၼႆႉ၊တႅမ်ႈ ဝႆႉ ၼႂ်း ၽိုၼ်လိၵ်ႈ လႄႈ သူင်ႇ ပၼ် ၵႂႃႇ ၵႃႈတီႈ ၸိူဝ်းၸဝ်ႈ တင်းလၢႆ၊ဢၼ် မီး ၵႃႈၼႂ်း ၸဵတ်း ဝဵင်း၊ဢၼ် ပဵၼ် ဝဵင်း ဢေးၽႅတ်ႈ၊ဝဵင်း သမိူဝ်ႇၼႃႉ၊ဝဵင်း ပေႇရၵမ်ႇ၊ဝဵင်း ႀွႃႇတိရႃႉ၊ဝဵင်း သႃႇတိ၊ဝဵင်း ၽိလတေးလၽိ၊တင်း ဝဵင်း လေႃးတိၵိ၊ၸိူဝ်း ၼႆႉ တႃႉ၊" ဝႃႈ ၼင်ႇ ၼႆ ဢေႃႈ။ 12ၵဝ် ဝၢႆႇ တူၺ်း ႁႂ်ႈလႆႈ ႁၼ် ၵေႃႉ ဢၼ် ႁဵတ်း သဵင် မေႃး မႃး လၢတ်ႈ တေႃႇ ၵဝ် လႄႈ ၵဝ် လႆႈ ႁၼ် ၶဵင်ႇ တီႈ တႆႈၽႆး ဢၼ် ဢဝ် တင်း ၶမ်း ႁဵတ်း ဝႆႉ ၸဵတ်း ဢၼ်၊- 13ဢိၵ်ႇတင်း ၵႃႈၼႂ်း ၵႄႈၵၢင် ၶဵင်ႇ တီႈ တႆႈၽႆး ၸိူဝ်း ၼၼ်ႉ မီး ၵေႃႉ ဢၼ် မိူၼ် ၸိူဝ်ႉ ၼင်ႇ လုၵ်ႈၵူၼ်း ၼၼ်ႉ ၵေႃႉ ၼိုင်ႈ၊ၼုင်ႈ ၶူဝ်း ယၢဝ်း ႁူမ်ႇ ထိုင် တိၼ် လႄႈ ဢဝ် သၢႆဢႅဝ် ၶမ်း ႁတ်ႉ ဢူၵ်း မၼ်း ဝႆႉ ဢေႃႈ။- 14ၶူၼ်ႁူဝ် မၼ်း ၶၢဝ် မိူၼ် ၸိူဝ်ႉ ၼင်ႇ ၶူၼ် သူဝ်း၊ဢမ်ႇၼၼ် ၵေႃႈ ၶၢဝ် မိူၼ် ၸိူဝ်ႉ ၼင်ႇ မူၺ်ႁႃႇ ဝႆႉ လႄႈ မၢၵ်ႇတႃ မၼ်း ၵေႃႈ သွင်ႇ ႁိူဝ်ႈ မိူၼ် ၸိူဝ်ႉ ၼင်ႇ ပဵဝ်ၽႆး ဢေႃႈ။- 15တိၼ် မၼ်း ႁိူဝ်ႈမၢပ်ႈ မိူၼ် တွင်းလိူင် ၸႅတ်ႈ ၸႅတ်ႈ ဢၼ် လွမ် ၵႃႈၼႂ်း တဝ်ႈ ၽႆး ၼၼ်ႉ လႄႈ သဵင် မၼ်း လင် မေႃး မိူၼ် ၸိူဝ်ႉ ၼင်ႇ သဵင် ၼမ်ႉတူၵ်းတၢတ်ႇ ဢေႃႈ။- 16ၵႃႈၼႂ်း မိုဝ်း ၶွၼ်ၶႂႃ မၼ်း ၼၼ်ႉ ယိပ်းၵမ် ဝႆႉ လၢဝ် ၸဵတ်း လုၵ်ႈ လႄႈ လၢပ်ႇ သၢၼ်ႇလႅၵ်ႈ ဢၼ် မီး ၶူမ်း သွင် ၽၢႆႇ ဢၼ် ၽၢႆ ၼႃႇ ၼၼ်ႉ ၵေႃႈ၊ဢွၵ်ႇ မႃး ၵႃႈၼႂ်း သူပ်း မၼ်း ယူႇ ဢေႃႈ။ ၼႃႈ မၼ်း ၵေႃႈ ႁိူဝ်ႈမၢပ်ႈ မိူၼ် ၸိူဝ်ႉ ၼင်ႇ သၢႆလႅင်း ၶိင်ႇ ၵၢင်ဝၼ်းတဵင်ႈ ၼၼ်ႉ ဝႆႉ ဢေႃႈ။- 17မိူဝ်ႈ ဢၼ် ၵဝ် ႁၼ် မၼ်း ၸိုင်၊ၵဝ် ၶုပ်ႉမူပ်ႇ ၵႃႈတီႈ ႁိမ်း တိၼ် မၼ်း ယူႇ မိူၼ် ၸိူဝ်ႉ ၼင်ႇ ၵူၼ်းတၢႆ ဢေႃႈ။ မၼ်း ၼၼ်ႉ ဢဝ် မိုဝ်း ၶွၼ်ၶႂႃ မၼ်း တၢင်ႇ သႂ်ႇ ၵႃႈၼိူဝ် ၵဝ် လႄႈ လၢတ်ႈ ဝႃႈ၊ "ယႃႇပေ ၵူဝ်။ ၵဝ် ပဵၼ် ၵေႃႇၸႃႉ ႁူဝ်ပိုင်း ဢိၵ်ႇတင်း လိုၼ်းလင် သုတ်း ဢေႃႈ။- 18ၵေႃႉ ဢၼ် ဢသၢၵ်ႈလိပ်း ၵေႃႈ ပဵၼ် ဢေႃႈ။ ၵဝ် လႆႈ တၢႆ ယဝ်ႉ လႄႈ တေႃႈလဵဝ် ၼႆႉ၊ၵဝ် မီး ဢသၢၵ်ႈလိပ်း ယူႇ တႃႇသေႇ ဢမ်ႇထၢတ်ႇ သိုပ်ႇ သိုပ်ႇ တၢမ် တၢမ် ဢေႃႈ။ ၵဝ် ဢုပ်ႉပိူင်ႇ တၢင်းတၢႆ ဢိၵ်ႇတင်း မိူင်း မရၼႃႉ ဢေႃႈ။- 19ပိူဝ်ႈ ၼႆ လႄႈ တႅမ်ႈ လွင်ႈတၢင်း ဢၼ် မႂ်း ႁၼ် ၵႃႈမီး၊ၸႃႉၸဵမ် လွင်ႈတၢင်း ဢၼ် ပဵၼ် ယူႇ မိူဝ်ႈလဵဝ်၊ဢိၵ်ႇတင်း လွင်ႈတၢင်း ဢၼ် တၵ်း ပဵၼ် မႃး ၵမ်းလိုၼ်း ၸိူဝ်း ၼၼ်ႉ ဝႆႉ တႃႉ။- 20ဢၼၢၵ်ႈ ဢထိၵ်ႈပႄႇ ဢၼ် လိုၵ်ႉ ဢၼ် လမ်ႇ၊လူၺ်ႈ လွင်ႈ လၢဝ် ၸဵတ်း လုၵ်ႈ ဢၼ် မီး ၼႂ်း မိုဝ်း ၶွၼ်ၶႂႃ ၵဝ် ၸိူဝ်း ၼႆႉ၊ဢိၵ်ႇတင်း လွင်ႈ ၶဵင်ႇ တီႈ တႆႈၽႆး ၶမ်း ၸဵတ်း ဢၼ် ၸိူဝ်း ၼႆႉ ၸမ်ႉ၊လၢဝ် ၸဵတ်း လုၵ်ႈ ၼႆႉ၊ပဵၼ် တမၢၼ်ႇၵၢင်ႁၢဝ် ၸိူဝ်း ဢၼ် ဢုပ်ႉ ထိင်း ၸိူဝ်းၸဝ်ႈ ၸဵတ်း ပႃး လႄႈ ၶဵင်ႇ တီႈ တႆႈၽႆး ၶမ်း ၸိူဝ်း ၼၼ်ႉ၊သမ်ႉ ပဵၼ် ၸိူဝ်းၸဝ်ႈ ၸဵတ်း ပႃး ဢေႃႈ။
Copyright
Learn More


text:
1လိုၼ်းၼၼ်ႉ၊ၵဝ် ႁၼ် တမၢၼ်ႇၵၢင်ႁၢဝ် ထႅင်ႈ ပႃး ၼိုင်ႈ လုၵ်ႉ သေ ၵႃႈၼိူဝ် ၵၢင်ႁၢဝ် လူင်း မႃး ဢေႃႈ။ မၼ်း ၼၼ်ႉ မီး ဢႃႇၼႃႇ တၼ်းၶူဝ်း ဢၼ် ယႂ်ႇ ၼႃႇ လႄႈ သၢႆ ဢရွင်ႇ မၼ်း ႁဵတ်း ႁႂ်ႈ လိၼ်မိူင်း ႁိူဝ်ႈႁိူင်း ၵႂႃႇ မူတ်း ဢေႃႈ။- 2မၼ်း ႁွင်ႉသႅၼ်ႇ လူၺ်ႈ သဵင် ဢၼ် သဵင် ယႂ်ႇ ၼႃႇ လႄႈ ဝႃႈ၊ "ဝဵင်း လူင် ပႃႇပုလုၼ်ႇ၊လူမ်ႉ ပင်း ယဝ်ႉ။ မၼ်း ပဵၼ် တီႈ ဢၼ် ၽီႁၢႆႉ၊ဢိၵ်ႇတင်း တီႈ ဢၼ် ဝိၺိၺ်ႇ ဢၼ် ၵူဝ်ႈၵိူၵ်ႇ တင်းလၢႆ ယူႇသဝ်း ၵႂႃႇ ယဝ်ႉ။ ပဵၼ် တီႈ ယူႇ တီႈ သဝ်း ၼူၵ်ႉ ဢၼ် ၵူဝ်ႈၵိူၵ်ႇ ၵူႈၸိူဝ်ႉၵူႈမဵဝ်း လႄႈ ပဵၼ် တီႈ ဢၼ် လီႁင်ႈ ဢဵတ်ႇသဵတ်ႇ ၵႂႃႇ ၵူႈၸိူဝ်ႉၵူႈပိူင် ယဝ်ႉ။- 3လွင်ႈ မၼ်း ၸမ်ႉ၊ၵူၼ်း မဵဝ်း ၵႃႈမီး တင်းသဵင်ႈတင်းလူင်၊ဢွၼ်ၵၼ် ၵိၼ် ၼမ်ႉလဝ်ႈ မၢၵ်ႇၸပိတ်ႉ ဢၼ် ဝႃႈ၊မေႇထုင်ႇ ဢၼ် ဢမ်ႇတြႃး ဝဵင်း ၼၼ်ႉ ယဝ်ႉ။ ၶုၼ်ႁေႃၶမ်း လေႃးၵီႇ တင်းလၢႆ ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ ၵၼ် တင်း မၼ်း ယဝ်ႉ။ ၸဝ်ႈၵုၼ်ႇၸဝ်ႈသိၼ် တင်းလၢႆ မၢၵ်ႈမီး လီ ပဵၼ် ၸွမ်း ၵႃႇမၵုင်ႇ ၸေးၸိမ်ႇ ဢၼ် ဢမ်ႇ ၸၢင်ႈ ဢိမ်ႇ ၸၢင်ႈ တိူၵ်ႉ လႆႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 4ၵမ်း ၼၼ်ႉ၊ၵဝ် လႆႈ ငိၼ်း သဵင် ထႅင်ႈ သဵင် ၼိုင်ႈ ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် လၢတ်ႈ မႃး လႄႈ ဝႃႈ၊ "ၵူၼ်း မဵဝ်း ၵဝ်႟။ ဢွၵ်ႇ သေ ၵႃႈၼႂ်း ဝဵင်း ၼၼ်ႉ မႃး တႃႉ။ ဢွၼ်ၵၼ် ဢွၵ်ႇ သေ ၵႃႈၼႂ်း မၼ်း မႃး တႃႉ။ သူ တေ ဢမ်ႇ လႆႈ ၶဝ်ႈပႃး ၵႃႈၼႂ်း ဢပျတ်ႈ မၼ်း လႄႈ တေ ဢမ်ႇ လႆႈ ၶၢမ်ႇ ဢဝ် ၽေး တၢမ်ႇ ဢၼ် မၼ်း လႆႈ ၶၢမ်ႇ ၼၼ်ႉ ယဝ်ႉ။ 5လွင်ႈ မၼ်း ၸမ်ႉ၊ဢပျတ်ႈ မၼ်း ၵေႃႇ ၵွင် သုင် ၶိုၼ်ႈ ထိုင် ၵႃႈၼိူဝ် မိူင်းၵၢင်ႁၢဝ် ပုၼ်ႉ ယဝ်ႉ လႄႈ ၽြႃးပဵၼ်ၸဝ်ႈ မၢတ်ႈတွင်း လႆႈ တုၸရိူၵ်ႈ မၼ်း ယူႇ ဢေႃႈ။ 6မၼ်း ပၼ် သူ ၸိူဝ်ႉ ၼင်ႇ ႁိုဝ် ၵေႃႈ တွပ်ႇတႅၼ်း ပၼ် မၼ်း ၸိူဝ်ႉ ၼင်ႇ ၼၼ် တႃႉ။ ၵႃႈ ၼင်ႇ ဢၼ် မၼ်း ၵမ်ၵျၢင်ႉ ၼၼ်ႉ တွပ်ႇတႅၼ်း ပၼ် သွင် ပုၼ်ႈ လူးၵွၼ်ႇ တႃႉ။ ဢဝ် ၼမ်ႉလဝ်ႈ ဢၼ် ၶိုၼ်ႇ ႁႅင်း ၼႃႇ သေ သွင် ပုၼ်ႈ ၼၼ်ႉ ထွၵ်ႇ သႂ်ႇ ၵႃႈၼႂ်း ၵွၵ်း မၼ်း၊ မိူၼ် ၸိူဝ်ႉ ၼင်ႇ ဢၼ် မၼ်း ႁႅၼ်း တႄႇ ႁႅၼ်း တမ်း ပၼ် သူ ၼၼ်ႉ တႃႉ။ 7ၸွမ်း ၵႃႈ ၼင်ႇ ဢၼ် မၼ်း ယွင်ႈယေႃး တူဝ်ၸဝ်ႈၵဝ်ႇ လႄႈ မူၼ်ႈပျေႃႇ ၵႃႈၼႂ်း ၵႃႇမၵုင်ႇ ၸေးၸိမ်ႇ မၼ်း ၸိူဝ်ႉ ၼင်ႇ ႁိုဝ် ၵေႃႈ၊ ႁႂ်ႈ မၼ်း လႆႈ ၶၢမ်ႇ ဝူၺ်ႇတၼႃႇ၊ဢိၵ်ႇတင်း တၢင်း ဢၼ် ၶၢင်းၶီ ၶၢင်းၽၢၼ် ၸိူဝ်ႉ ၼင်ႇ ၼၼ် တႃႉ။ လွင်ႈ မၼ်း ၸမ်ႉ၊မၼ်း ထၢင်ႇ ၼႂ်း ၸႂ် မၼ်း လႄႈ ဝႃႈ၊ 'ၵဝ် ၼႆႉ ပဵၼ် ၼၢင်း ႁေႃၶမ်း ဢေႃႈ။ ၵဝ် ဢမ်ႇၸႂ်ႈ မႄႈမၢႆႈ လႄႈ ၵဝ် ဢမ်ႇ ႁုၸၵ်း လွင်ႈတၢင်း ဢၼ် မႆႈၸႂ် ၶီၸႂ် လႄႈ ၶၢင်းၶီ ၶၢင်းၽၢၼ် ၼၼ်ႉ၊' ဝႃႈ ၼင်ႇ ၼႆ ဢေႃႈ။ 8ၵွပ်ႈပိူဝ်ႈ လွင်ႈတၢင်း ၼႆႉ လႄႈ ၼႂ်း ဝၼ်း လဵဝ် ၵူၺ်း မၼ်း တၵ်း လႆႈ ၶၢမ်ႇ ၽေး ဢုပၢတ်ႈ၊ ဢၼ် ပဵၼ် ၽေး ယေႃးၵႃႇ တၢင်းၶႆႈတၢင်းပဵၼ်၊ဢိၵ်ႇတင်း ၽေး တၢင်း ဢၼ် ၶီၸႂ် လႄႈ ဢိၵ်ႇတင်း ၽေး တၢင်း ဢၼ် ၶဝ်ႈၵႃႈမၢၵ်ႇပႅင်း သေယဝ်ႉ၊ မၼ်း တၵ်း လႆႈ ၶၢမ်ႇ တၢင်း ဢၼ် မႆႈ ၶႅမ်ႈ ၵႃႈၼႂ်း ၽႆး ဢေႃႈ။ လွင်ႈ မၼ်း ၸမ်ႉ၊ၸဝ်ႈ ထႃႇဝရႃႉ ၽြႃး၊ၽြႃးပဵၼ်ၸဝ်ႈ ဢၼ် ၸီႇယၢင်ႇ တြႃး၊ ၵႃႈၼိူဝ် မၼ်း ၼၼ်ႉ ပဵၼ် ၸဝ်ႈ ဢၼ် မီး ၽုင်း တၼ်းၶူဝ်း ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 9ၶုၼ်ႁေႃၶမ်း လေႃးၵီႇ တင်းလၢႆ ဢၼ် ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ ၵၼ် တင်း မၼ်း လႄႈ မူၼ်ႈပျေႃႇ ၵႃႈၼႂ်း ၵႃႇမၵုင်ႇ ၸိူဝ်း ၼၼ်ႉ မိူဝ်ႈ ဢၼ် ႁၼ် ၵႂၼ်း ၽႆး ဢၼ် ဢွၵ်ႇ သေ ၵႃႈတီႈ ဢၼ် ၽႆးမႆႈ မၼ်း ၼၼ်ႉ ၸိုင်၊ၶဝ် ဢွၼ်ၵၼ် ႁွင်ႉ ႁႆႈ လႄႈ ၶၢင်းၶီ ၶၢင်းၽၢၼ် ပုၼ်ႈ မၼ်း ဢေႃႈ။- 10ၶဝ် ၵူဝ် လႆႈ ၶဝ်ႈပႃး ၸွမ်း လႄႈ ၶၢမ်ႇ ဢဝ် ၽေး တၢမ်ႇ မၼ်း ၼၼ်ႉ၊ၶဝ် ၸင်ႇ ၸုၵ်း ယူႇ ၵႃႈတီႈ ၵႆ သေလႄႈ လၢတ်ႈ ဝႃႈ၊ "သင် ပႄႉ မႃး တုၵ်ႉၶႃႉ။ သင် ပႄႉ မႃး လီ ၵူဝ် လီ ႁႄ ထၢၼ်ႇ ၼႆႉ။ ဝဵင်း လူင် ပႃႇပုလုၼ်ႇ၊ဝဵင်း ဢၼ် ႁႅင်း ယႂ်ႇ ၼႃႇ ၼႆႉ႟။ ၼႂ်း ၼႃႇရီႇ ၼိုင်ႈ ၵူၺ်း၊မႂ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ပၼ်တၢမ်ႇ ယဝ်ႉ လူင် ပႄႇ၊" ဝႃႈ ၼင်ႇ ၼႆ ဢေႃႈ။ 11ၸဝ်ႈၵုၼ်ႇၸဝ်ႈသိၼ် လေႃးၵီႇ တင်းလၢႆ ၵေႃႈ ဢွၼ်ၵၼ် ႁွင်ႉႁႆႈ လႄႈ ၶၢင်းၶီ ၶၢင်းၽၢၼ် ပုၼ်ႈ မၼ်း၊ၵွပ်ႈပိူဝ်ႈ ၽူႈလႂ် ဢမ်ႇ သိုဝ်ႉ ၵုၼ်ႇ ၶူဝ်း ဢၼ် ၶဝ် ၵႃႉၶၢႆ တင်းလၢႆ ၼၼ်ႉ ထႅင်ႈ ယဝ်ႉ၊- 12ဢၼ် ပဵၼ် ၶူဝ်း ၶမ်း၊ၶူဝ်း ငိုၼ်း၊သႅင်လီ၊သႅင် ပူးလႄး၊ၽႃႈ ပၢၼ်ႇ ၶျေႃး၊ၽႃႈ ၶတီႇပႃႇ၊ၽႃႈ ၽႄး၊ၽႃႈ လႅင်၊မႆႉ ႁွမ် ၵူႈမဵဝ်းမဵဝ်း၊ၶွင် ၸႂ်ႉ ၵူႈမဵဝ်းမဵဝ်း ဢၼ် ဢဝ် ငႃးၸၢင်ႉ ႁဵတ်း၊မႆႉ ဢၼ် မီး ၵႃႈမီး ၶၼ် လႂ်၊ၶိူင်ႈ လဵၵ်း ၶိူင်ႈ တွင်း၊မၢၵ်ႇႁိၼ် ၶၢဝ်၊- 13မႆႉ ၵႅင်းႁွမ်၊ပိူၵ်ႇ မႆႉ ႁွမ် ဢၼ် သႂ်ႇ ၽၵ်း ၵူႈမဵဝ်းမဵဝ်း၊မႆႉ ၼၢမ်ႇသႃႇ၊ၼမ်ႉမၼ်း ႁွမ် ၵူႈမဵဝ်းမဵဝ်း၊လေႃႇပၢၼ်ႇ၊ၼမ်ႉ မၢၵ်ႇ ပိတ်ႉ တင်း ၼမ်ႉမၼ်း ၵိၼ်၊သၢၼ်ၶဝ်ႈ ၵျုင်ႇ လႄႈ ၽွင် ၶဝ်ႈၵျုင်ႇ၊ဝူဝ်း၊သူဝ်း၊မႃႉ၊လေႃႉရထႃး မႃႉ၊ၶႃႈ၊ဢိၵ်ႇတင်း ဢသၢၵ်ႈ ၵူၼ်း တင်းလၢႆ ၸိူဝ်း ၼၼ်ႉ ဢေႃႈ။- 14ၸဝ်ႈၵုၼ်ႇၸဝ်ႈသိၼ် ၸိူဝ်း ၼၼ်ႉ လၢတ်ႈ တီႈ မၼ်း လႄႈ ဝႃႈ၊ "လွင်ႈတၢင်း ဢၼ် လီ ဢၼ် ငၢမ်း ၸိူဝ်း ဢၼ် မႂ်း ၸႂ်ၸပ်းၸွႆး ၶႂ်ႈလႆႈ ၼႃႇ လူင်လၢင် ၼၼ်ႉ ႁၢႆ ၵႂႃႇ ယဝ်ႉ။ ၸေးၸိမ်ႇ မႂ်း တင်း ၶိူင်ႈ ၶူဝ်း ဢၼ် ၵႃႈၶၼ် ယႂ်ႇ တင်းသဵင်ႈတင်းလူင် ၵေႃႈ ႁၢႆ ၵႂႃႇ ယဝ်ႉ လႄႈ ၵမ်းလိုၼ်း မႂ်း တၵ်း ဢမ်ႇ လႆႈ ထူပ်း ႁၼ် ထႅင်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။- 15ၸဝ်ႈၵုၼ်ႇၸဝ်ႈသိၼ် ၸိူဝ်း ဢၼ် လႆႈ မၢၵ်ႈမီး လီ ပဵၼ် လူၺ်ႈ တၢင်း ဢၼ် ၵႃႈ ၶၢႆ ၵႃႈၼႂ်း ဝဵင်း ၼၼ်ႉ တၵ်း ဢွၼ်ၵၼ် ၸုၵ်း တီႈ ဢၼ် ၵႆ၊ၵွပ်ႈပိူဝ်ႈ ၶဝ် ၵူဝ် လႆႈ ၶဝ်ႈပႃး ၸွမ်း ဢၼ် တၵ်း လႆႈ ၶၢမ်ႇ ဢဝ် ၽေး တၢမ်ႇ မၼ်း ၼၼ်ႉ လႄႈ ဢွၼ်ၵၼ် ႁွင်ႉႁႆႈ ၶၢင်းၶီ ၶၢင်းၽၢၼ် ယူႇ လႄႈ လၢတ်ႈ ဝႃႈ၊- 16"သင် ပႄႉ မႃး တုၵ်ႉၶႃႉ။ သင် ပႄႉ မႃး လီ ၵူဝ် လီ ႁႄ၊ပုၼ်ႈ ဝဵင်း လူင် ထၢၼ်ႇ ၼႆႉ။ ဝဵင်း ၼၼ်ႉ ယၢမ်ႈ ၼုင်ႈ မႆ ၽႃႈ ပၢၼ်ႇ ၶျေႃး၊ၽႃႈ ၵမ်ႇ၊ၽႃႈ လႅင် လႄႈ ၸၢင်ႈ ဢဝ် ၶိူင်ႈ ၶမ်း လႂ်၊သႅင် လႂ်၊သႅင် ပူးလႄး လႂ် ၼၼ်ႉ ႁၢင်ႈ ၶိူင်ႈ တူဝ်ၸဝ်ႈၵဝ်ႇ ဢေႃႈ။- 17ၼႂ်း ၼႃႇရီႇ ၼိုင်ႈ ၵူၺ်း ၸေးၸိမ်ႇ ၸိူဝ်း ၼႆႉ သုမ်း ႁၢႆလၢႆ ၵႂႃႇ တင်းသဵင်ႈတင်းမူတ်း ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ ၵူၼ်း ဢုပ်ႉ ထိင်း ႁိူဝ်းသၢင်းၽေႃး တင်းသဵင်ႈတင်းလူင်၊ဢိၵ်ႇတင်း ၵူၼ်း ၶီႇ ႁိူဝ်းသၢင်းၽေႃး လႂ်၊တင်း ၵူၼ်း ႁိူဝ်းသၢင်းၽေႃး လႂ်၊ပႃး ၸဵမ် ၶဝ် ၸိူဝ်း ဢၼ် ႁဵတ်းၵၢၼ် လဵင်ႉ တွင်ႉ ၵႃႈတီႈ ပၢင်ႇလၢႆႇ တင်းသဵင်ႈတင်းလူင် ၸိူဝ်း ၼၼ်ႉ ဢွၼ်ၵၼ် ၸုၵ်း ယူႇ ၵႃႈတီႈ ၵႆ ၼၼ်ႉ လႄႈ၊- 18မိူဝ်ႈ ဢၼ် ၶဝ် ႁၼ် ၵႂၼ်း ၽႆး ဢၼ် မႆႈ ဝဵင်း ၼၼ်ႉ ၸိုင်၊ၶဝ် ဢွၼ်ၵၼ် ႁွင်ႉသႅၼ်ႇ လႄႈ ဝႃႈ၊ "ဢမ်ႇ တွၼ်ႉ မီး ဝဵင်း လႂ် ဢၼ် မိူၼ် ဝဵင်း လူင် ၼႆႉ၊" ဝႃႈ ၼင်ႇ ၼႆ ဢေႃႈ။- 19ၶဝ် ဢဝ် မုၼ်ႈလိၼ် ၽွၵ်း သႂ်ႇ ၵႃႈၼိူဝ် ႁူဝ် တူဝ်ၸဝ်ႈၵဝ်ႇ ယူႇ၊ႁွင်ႉႁႆႈ လႄႈ ၶၢင်းၶီ ၶၢင်းၽၢၼ် ယူႇ သေလႄႈ လၢတ်ႈ ဝႃႈ၊ "သင် ပႄႉ မႃး လီ ၵူဝ် ၼႃႇ။ သင်ႇ ပႄႉ မႃး လီ ၵူဝ် လီ ႁႄ ပုၼ်ႈ ဝဵင်း လူင် ၼႆႉ။ ဝဵင်း ၼၼ်ႉ ပဵၼ် ဝဵင်း ဢၼ် ႁဵတ်း ႁႂ်ႈ ၸဝ်ႈ ႁိူဝ်းသၢင်းၽေႃး ဢၼ် ၶၢမ်ႈ ပၢင်ႇလၢႆႇ ၼၼ်ႉ လႆႈ မၢၵ်ႈမီး လီ ပဵၼ် ၵွပ်ႈ လူၺ်ႈ ၸေးၸိမ်ႇ မၼ်း ဢေႃႈ။ ၼႂ်း ၼႃႇရီႇ ၼိုင်ႈ ၵူၺ်း၊ၵူႈၸိူဝ်ႉၵူႈပိူင် လႆႈ သုမ်း ႁၢႆ ၵႂႃႇ ယဝ်ႉ ဢေႃႈ။ 20"ၵၢင်ႁၢဝ်႟။ ပိူဝ်ႈ ဢၼ် ဝဵင်း ၼၼ်ႉ လုလႅဝ် ၵႂႃႇ ယဝ်ႉ လႄႈ သိူဝ်းပျေႃႇ တႃႉ။ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း တမၢၼ်ႇၸဝ်ႈ တင်းလၢႆ၊ဢိၵ်ႇတင်း ပရေႃးၽႅတ်ႈ ၶဝ်႟။ သိူဝ်းပျေႃႇ တႃႉ။ လွင်ႈ မၼ်း ၸမ်ႉ၊ၽြႃး ပဵၼ် ၸဝ်ႈ လႆႈ ၸီႇယၢင်ႇ တြႃး ၵႃႈၼိူဝ် မၼ်း ၼၼ်ႉ ပုၼ်ႈ သူ ယဝ်ႉ၊" ဝႃႈ ၼင်ႇ ၼႆ ဢေႃႈ။ 21မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ဢၼ် ႁႅင်း ယႂ်ႇ ၼႃႇ ပႃး ၼိုင်ႈ ဢဝ် မၢၵ်ႇႁိၼ် လုၵ်ႈ ၼိုင်ႈ ဢၼ် ယႂ်ႇ ထၢၼ်ႇ မၢၵ်ႇႁိၼ် လူၺ် ၼၼ်ႉ သေယဝ်ႉ၊ထိမ်ႈ တူၵ်း သႂ်ႇ ၵႃႈၼႂ်း ပၢင်ႇလၢႆႇ သေလႄႈ လၢတ်ႈ ဝႃႈ၊ "ဝဵင်း လူင် ပႃႇပုလုၼ်ႇ၊တၵ်း လႆႈ ၶၢမ်ႇ တၢင်း ဢၼ် ထိမ်ႈ တူၵ်း သႂ်ႇ ႁႅင်း ၼႃႇ မိူၼ် ၸိူဝ်ႉ ၼင်ႇ ၼႆ လႄႈ ၵမ်းလိုၼ်း တၵ်း တေ ဢမ်ႇ မီး ၽူႈလႂ် ၶိုၼ်း ထူပ်း ႁၼ် မၼ်း ထႅင်ႈ ယဝ်ႉ။- 22သဵင် တိင်ႇ သဵင် တရေႃး တင်းလၢႆ၊သဵင် ၵႂၢမ်း ဢၼ် ၵူၼ်း လႄႇ ၵႂႃႇလႄႇ မႃး လႄႈ လဵတ်းတိင်ႇ သေ ႁွင်ႉ မေႃ ႁွင်ႉ ၵႂၢမ်း၊ဢိၵ်ႇတင်း သဵင် ပီႇ သဵင် ၼႄး ၸိူဝ်း ၼၼ်ႉ ၵေႃႈ ၵမ်းလိုၼ်း တၵ်း တေ ဢမ်ႇ လႆႈ လင် လႆႈ မေႃး ၵႃႈၼႂ်း မႂ်း ထႅင်ႈ ယဝ်ႉ။ ၶဝ် ၸိူဝ်း ဢၼ် ပဵၼ် ၸၢင်ႈမႆႉ ၸၢင်ႈ မိုဝ်း တင်းလၢႆ ၵေႃႈ ၵမ်းလိုၼ်း တၵ်း ဢမ်ႇ လႆႈ ပေႃႇ လႆႈ မီး မႃး ၵႃႈၼႂ်း မႂ်း သေၵေႃႉသေၵူၼ်း ယဝ်ႉ။ သဵင် ဢၼ် လူၺ် ၶဝ်ႈ ၵေႃႈ ၵမ်းလိုၼ်း တၵ်း တေ ဢမ်ႇ လႆႈ ငိၼ်း ၵႃႈၼႂ်း မႂ်း ထႅင်ႈ ယဝ်ႉ။- 23သၢႆလႅင်း ၵွၵ်းၽႆး ၵေႃႈ တၵ်း တေ ဢမ်ႇ လႆႈ ႁိူဝ်ႈ လႆႈ လႅင်း ၵႃႈၼႂ်း မႂ်း ထႅင်ႈ ယဝ်ႉ။ သဵင် ဢၼ် ၽူႈၸၢႆး ၽူႈယိင်း သွင်ႇ မၢင်ႇၵလႃႇ ၵေႃႈ တၵ်း တေ ဢမ်ႇ လႆႈ ငိၼ်း ၵႃႈၼႂ်း မႂ်း ထႅင်ႈ ယဝ်ႉ။ လွင်ႈ မၼ်း ၸမ်ႉ၊ၸဝ်ႈၵုၼ်ႇၸဝ်ႈသိၼ် မႂ်း တင်းလၢႆ၊ပဵၼ် ၵူၼ်း ဢၼ် မီး ၽုင်း ယႂ်ႇ ၼႃႇ ၵႃႈၼႂ်း မိူင်း လေႃးၵီႇ ယဝ်ႉ။ မႂ်း ဢဝ် တင်း ၺၢၼ်ႇ ပရိယႄႇ မႂ်း သေလႄႈ ပႅတ်ႉလႅၼ် ၵူၼ်းလေႃးၵီႇ တင်းလၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 24ဝဵင်း လူင် ပႃႇပုလုၼ်ႇ၊လႆႈ ၶၢမ်ႇတၢမ်ႇ ဢပျတ်ႈ ၵွပ်ႈပိူဝ်ႈ လႆႈ ထူပ်း ႁၼ် လိူတ်ႈ ပရေႃးၽႅတ်ႈ တင်းလၢႆ၊ဢိၵ်ႇတင်း လိူတ်ႈ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း လိူတ်ႈ ၵူၼ်း ၵႃႈ ဢၼ် လႆႈ ၶၢမ်ႇ တၢင်း ဢၼ် ဢဝ်တၢႆ ၵႃႈၼိူဝ် လိၼ်မိူင်း ၼႆႉ တင်းသဵင်ႈတင်းလူင် ၼၼ်ႉ ၵႃႈၼႂ်း မၼ်း ၼၼ်ႉ ဢေႃႈ။
Copyright
Learn More


text:
1ဝၢႆးသေ တၢင်း ဢၼ် ယုင်ႈယၢင်ႈ ဢူၼ် မေႃး ထၢတ်ႇယဵၼ် ၵႂႃႇ ယဝ်ႉ ၼၼ်ႉ၊သြႃႇ ပေႃးလု၊ႁွင်ႉ ဢဝ် တပႄးၸဝ်ႈ တင်းလၢႆ ၸုတုမ် ၵၼ် သေလႄႈ၊တိုၵ်းယူင်း ပၼ်ႁႅင်း ယဝ်ႉ ၸင်ႇ သင်ႇ လၢတ်ႈ ၶဝ် သေယဝ်ႉ၊ဢွၵ်ႇ ၵႂႃႇၸူး မိူင်း မႃႇၵေႇတေႃးၼိ၊ပုၼ်ႉ သေ ဢေႃႈ။- 2မၼ်း လႄႇ လဵပ်ႈ ၵႂႃႇ ၼႂ်း ဢိူင်ႇ ၼႂ်း မိူင်း ၸိူဝ်း ၼၼ်ႉ သေလႄႈ ဢဝ် တင်း ၵႂၢမ်း တြႃး ၼမ်ၼႃႇ သင်ႇ သွၼ်ပၼ် ၶဝ် သေယဝ်ႉ၊ၸင်ႇ ႁွတ်ႈထိုင် ၵႃႈတီႈ မိူင်း ဢႃႇၶႃႇယႃႉ၊ၵႂႃႇ ဢေႃႈ။- 3တီႈ ၼၼ်ႈ ယူႇ ႁိုင် သၢမ် လိူၼ် ဢေႃႈ။ မိူဝ်ႈ ဢၼ် မၼ်း ဢၢင်ႈ တၵ်း ၶၢမ်ႈ ပၢင်ႇလၢႆႇ ၵႂႃႇ ၵႃႈတီႈ မိူင်း သီးရီးယႃး၊ၼၼ်ႉ ၸိုင်၊ပိူဝ်ႈ ဢၼ် မၼ်း လႆႈ ႁု ၵူၼ်း မဵဝ်း ၵျူး၊ၶဝ် ၵျၢမ်ႇပွင် ႁဵတ်း ဢၼ် ဢမ်ႇလီ တီႈ မၼ်း ၼၼ်ႉ လႄႈ မၼ်း ၶိုၼ်း ပိၼ်ႇၸႂ် ႁႂ်ႈလႆႈ မိူဝ်း ၸွမ်း သဵၼ်ႈတၢင်း မိူင်း မႃႇၵေႇတေႃးၼိ၊ၵႂႃႇ ဢေႃႈ။- 4ၸႃႉၸဵမ် သေႃးပတရု၊လုၵ်ႈၸၢႆး ပုရု၊ၵူၼ်း ဝဵင်း ပေႇရိ၊ဢႃႇရိတ်ႉတႃႇၶု၊တင်း သေးၶုၼ်ႇတု၊ၵူၼ်း ဝဵင်း ထိတ်ႉသႃႇလေႃးၼိၵ်ႈ၊ၵႃႇယု၊ၵူၼ်း ဝဵင်း တေႇရပေႇ၊တုၶႅၵ်ႉ၊တင်း တရေႃႇၽိမ်ႇ၊ၵူၼ်းမိူင်း ဢႃႇသိ၊တင်း တိမေႃးသေႇ၊ၶဝ် ၸိူဝ်း ၼႆႉ၊ၵႂႃႇ ၸွမ်း ပႆ ၸွမ်း သြႃႇ ပေႃးလု၊ဢေႃႈ။- 5ၶဝ် ၵႂႃႇ ဢွၼ်တၢင်း ႁဝ်း လႄႈ ပႂ်ႉထႃႈ ယူႇ ၵႃႈတီႈ ဝဵင်း ထရေႃး၊ဢေႃႈ။- 6ႁဝ်း ၸမ်ႉ၊ဝၢႆး ပွႆး ၵိၼ် ၶဝ်ႈမုၼ်း ဢၼ် ဢမ်ႇ ပႃး ၸိူဝ်ႉပႅင်ႈ ၼၼ်ႉ ယဝ်ႉ ၸင်ႇ၊လုၵ်ႉ သေ ၵႃႈတီႈ ဝဵင်း ၽိလိပ်ႉပိ၊ၶီႇ ႁိူဝ်းသၢင်းၽေႃး ၵႂႃႇ ႁိုင် ႁႃႈ ဝၼ်း ၸင်ႇ ၵႂႃႇ ႁူပ်ႉ ထူပ်း ၵၼ် တင်း ၶဝ်၊ၵႃႈတီႈ ဝဵင်း ထရေႃး၊လႄႈ ယူႇ ၵႃႈတီႈ ၼၼ်ႈ ပၢတ်ႈ ၼိုင်ႈ ဢေႃႈ။ 7ၼႂ်း ဝၼ်း ၸၼေႇ ႁူဝ်ၶမ်ႈ ၼၼ်ႉ၊ႁဝ်း ၸုတုမ် ၵၼ် ႁႂ်ႈလႆႈ ဝိတ်း ၵိၼ် ၶဝ်ႈမုၼ်း ဢေႃႈ။ ၸွမ်း လူၺ်ႈ တၵ်း လႆႈ ၽၢတ်ႇ ၵၼ် ၼႂ်း ဝၼ်း မိူဝ်ႈၽုၵ်ႈ ၼၼ်ႉ လႄႈ သြႃႇ ပေႃးလု၊ႁေႃးလၢတ်ႈ ယူႇ တေႃႇထိုင်ႁွတ်ႈ တဵင်ႈၶိုၼ်း ဢေႃႈ။- 8ၵႃႈတီႈ ဢၼ် ၸုတုမ် ၵၼ် ၼိူဝ် ႁိူၼ်း ႁၢၼ်ႉ ၼိူဝ် ၼၼ်ႉ၊ၵွၵ်းၽႆး တႆႈ ဝႆႉ ၼမ်ၼႃႇ ဢေႃႈ။- 9ၵူၼ်းၼုမ်ႇ ဢွၼ်ႇ ၵေႃႉ ၼိုင်ႈ ဢၼ် လႆႈ ၸိုဝ်ႈ ဢုတုၶု၊ၼၼ်ႉ၊ၼင်ႈ ယူႇ ၵႃႈတီႈ ႁူးလၢင်းတဵၼ် လႄႈ ပိူဝ်ႈ ဢၼ် သြႃႇ ပေႃးလု၊ႁေႃးလၢတ်ႈ ယူႇ ၶိူဝ်းၶိူဝ်း ၼၼ်ႉ ၸိုင်၊ဢုတုၶု၊ငဝ် ၼွၼ်း ယူႇ တေႃႇထိုင်ႁွတ်ႈ ထၢၼ်ႈပေႃး ၼွၼ်းလပ်း ၵႂႃႇ သေယဝ်ႉ၊ပိၼ်ႈ တူၵ်း ႁိူၼ်း ႁၢၼ်ႉ သၢမ် ထၢပ်ႈ ၼၼ်ႉ ၵႂႃႇ ဢေႃႈ။ မိူဝ်ႈ ဢၼ် ၶဝ် ဢွၼ်ၵၼ် ၵႂႃႇ ဢုမ်ႈ ဢဝ် မၼ်း ၼၼ်ႉ ၸိုင်၊မၼ်း တၢႆ ၵႂႃႇ ယဝ်ႉ ယဝ်ႉ ဢေႃႈ။- 10သြႃႇ ပေႃးလု၊ၵေႃႈ၊လူင်း ၵႂႃႇ လႄႈ ဢဝ် တူဝ် မၼ်း ဢူပ်ႉၸပ်း သေ ၵွတ်ႇ မၼ်း ဝႆႉ လႄႈ လၢတ်ႈ ဝႃႈ၊ "ယႃႇပေ မႆႈၸႂ် တူၵ်းၸႂ် ၵၼ်။ ၸႂ် မၼ်း ယင်း မီး ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 11လိုၼ်း ၼၼ်ႉ၊မၼ်း ၶိုၼ်း ၶိုၼ်ႈ ၵႂႃႇ ဝိတ်း ၶဝ်ႈမုၼ်း ၵိၼ် လႄႈ ဝၢႆးသေ ႁေႃးလၢတ်ႈ ႁိုင် ၼႃႇ တေႃႇထိုင်ႁွတ်ႈ မိူင်းလႅင်း သေယဝ်ႉ၊ဢွၵ်ႇ ၵႂႃႇ သေ ဢေႃႈ။- 12ၶဝ် ၸင်ႇ ဢဝ် ၵူၼ်းၼုမ်ႇ ဢၼ် ဢသၢၵ်ႈ ယင်း လိပ်း ယူႇ ၼၼ်ႉ မိူဝ်း ၵႂႃႇ လႄႈ မီး ၸႂ် ဢၼ် သၢၵ်ႈသႃႇ ၼႃႇ လူင်လၢင် ဢေႃႈ။ 13ႁဝ်း ဢွၵ်ႇ ၵႂႃႇ ဢွၼ်တၢင်း လႄႈ ၶီႇ ႁိူဝ်းသၢင်းၽေႃး ၵႂႃႇၸူး ဝဵင်း ဢတ်ႉသု၊ဢၢင်ႈ တၵ်း ဝႄႉ ႁပ်ႉ ဢဝ် သြႃႇ ပေႃးလု၊ၵႃႈတီႈ ၼၼ်ႈ ပိူဝ်ႈ ဢၼ် မၼ်း ပႆ တိၼ် ၵႂႃႇ တၢင်း လွႆ ဢေႃႈ။ ႁဝ်း ႁဵတ်း ၸွမ်း ၸိူဝ်ႉ ၼင်ႇ ဢၼ် မၼ်း သင်ႇ လၢတ်ႈ ႁဝ်း ဝႆႉ ၼၼ်ႉ ဢေႃႈ။- 14မိူဝ်ႈ ဢၼ် မၼ်း ထူပ်း ၵၼ် တင်း ႁဝ်း ၵႃႈတီႈ ဝဵင်း ဢတ်ႉသု၊ယဝ်ႉ ၸိုင်၊ႁဝ်း ႁပ်ႉ ဢဝ် မၼ်း ၵႃႈၼိူဝ် ႁိူဝ်း ၼၼ်ႉ လႄႈ ၵႂႃႇၸူး ၵႃႈတီႈ ဝဵင်း မိတုလိၼ်ႇ၊ဢေႃႈ။- 15ႁဝ်း ၸင်ႇ ၶီႇ ႁိူဝ်းသၢင်းၽေႃး ဢွၵ်ႇ သေ ၵႃႈတီႈ ဝဵင်း ၼၼ်ႉ လႄႈ ဝၼ်း မိူဝ်ႈၽုၵ်ႈ လဵပ်ႈ ၵႂႃႇ ႁိမ်း ၵုၼ် ၶီးဢု၊သေယဝ်ႉ၊ထႅင်ႈ ဝၼ်း ၼိုင်ႈ ႁွတ်ႈထိုင် ၵႃႈတီႈ ၵုၼ် သမု၊လႄႈ သိူၵ်ႈ ၵႃႈတီႈ ႁိမ်း ၸဵင်ႇ လႅမ်၊ၵုၼ် ထရေႃႇၵုလိ၊ဢေႃႈ။ လိုၼ်း ၼၼ်ႉ ထႅင်ႈ ဝၼ်း ၼိုင်ႈ ႁွတ်ႈထိုင် ၵႃႈတီႈ ဝဵင်း မီးလိတ်ႉ၊သေ ဢေႃႈ။- 16သြႃႇ ပေႃးလု၊ဢမ်ႇ ၶႂ်ႈ ၵိုတ်း ၼႂ်း မိူင်း ဢႃႇသိ၊ႁိုင် ၼႃႇ လႄႈ ဢၢင်ႈ ၶႂ်ႈ ၶီႇ ႁိူဝ်းသၢင်းၽေႃး ဝႄႈ ပူၼ်ႉ ဝဵင်း ဢေးၽႅတ်ႈ၊ၵႂႃႇ ဢေႃႈ။ လွင်ႈ မၼ်း ၸမ်ႉ၊ပေႃး ပဵၼ် လႆႈ ၸိုင်၊မၼ်း ၶႂ်ႈ ႁွတ်ႈထိုင် ဝဵင်း ယေႇရုသလႅမ်ႇ၊ၼႂ်း ဝၼ်း ပွႆး ပဵၼ်ႇတေႇၵုၵ်ႉတေႇ၊ဢေႃႈ။ 17သြႃႇ ပေႃးလု၊ၸင်ႇ ပွႆႇၸႂ်ႉ ၵူၼ်း လုၵ်ႉ သေ ၵႃႈတီႈ ဝဵင်း မီးလိတ်ႉ၊ၵႂႃႇ ၵႃႈတီႈ ဝဵင်း ဢေးၽႅတ်ႈ၊လႄႈ ႁွင်ႉ ဢဝ် ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ မႃး ဢေႃႈ။- 18မိူဝ်ႈ ဢၼ် ၶဝ် ႁွတ်ႈမႃး တီႈ မၼ်း ၼၼ်ႉ ၸိုင်၊မၼ်း လၢတ်ႈ တီႈ ၶဝ် လႄႈ ဝႃႈ၊ "ၸႃႉၸဵမ် ဝၼ်း ဢၼ် တိၼ် ၵဝ် မႃး ယဵပ်ႇ လိၼ်မိူင်း ဢႃႇသိ၊တေႃႇ ႁွတ်ႈ မိူဝ်ႈလဵဝ် ၼႆႉ၊ၵဝ် မီး ယူႇ လူၺ်ႈ ၵၼ် တင်း သူ ၸိူဝ်ႉ ၼင်ႇ ႁိုဝ် ၸိုင်၊သူ ႁု ဢေႃႈ။- 19ၼင်ႇ ႁိုဝ် တၵ်း ပွင် ႁဵတ်းၵၢၼ် ၽြႃးပဵၼ်ၸဝ်ႈ ၸိုင်၊ၵဝ် ပႃး တင်း ၸႂ် ဢၼ် ၶျႃးတႅမ်ႇ၊ဢိၵ်ႇတင်း တၢင်း ဢၼ် ၼမ်ႉတႃ တူၵ်း လႄႈ ၶၢမ်ႇ တၢင်း ဢၼ် ၸၢမ်းတူၺ်းယႃႉယုၵ်ႉ ၵွပ်ႈပိူဝ်ႈ ၵူၼ်း မဵဝ်း ၵျူး၊ၶဝ် ၵျၢမ်ႇ ႁႃ ႁဵတ်း တၢင်း ဢၼ် ဢမ်ႇလီ တီႈ ၵဝ် ၼၼ်ႉ ဢေႃႈ။- 20သူ ႁု လွင်ႈ ဢၼ် ၵဝ် ယင်း ဢမ်ႇ ဝႄႈ ပႅတ်ႈ လွင်ႈတၢင်း ဢၼ် တၵ်း ပွင် ဢၵျူဝ်း သူ သေ ၸိူဝ်ႉ သေ ပိူင် ၼၼ်ႉ လႄႈ ႁေႃးလၢတ်ႈ သင်ႇ သွၼ်ပၼ် ၵႃႈၼႂ်း ပၢင် ၵူၼ်း ၸု ၵူၼ်း တုမ်၊ဢိၵ်ႇတင်း ၵႃႈၼႂ်း ႁိူၼ်း သူ တင်းလၢႆ ၼၼ်ႉ ယူႇ ဢေႃႈ။- 21ၼင်ႇ ႁိုဝ် တၵ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၸူး တီႈ ၽြႃးပဵၼ်ၸဝ်ႈ၊ဢိၵ်ႇတင်း တၵ်း ယုမ်ႇမၢတ်ႈ ၸဝ်ႈႁဝ်း ယေႇသု ၶရိၸ်ႈ၊ၸိုင်၊ၵဝ် ၶၢမ်ႇသၢၵ်ႈသေႇ တီႈ ၵူၼ်း မဵဝ်း ၵျူး၊တင်း ၵူၼ်း မဵဝ်း ၵရိၵ်ႉ၊ၶဝ် မိူၼ် မိူၼ် ၵၼ် ဢေႃႈ။- 22တေႃႈလဵဝ် ၼႆႉ ၵေႃႈ၊ၸွမ်းၼင်ႇ ဝိၺိၺ်ႇ ၸဝ်ႈ ၸႂ်ႉ ၵဝ် ၼၼ်ႉ၊ၵဝ် တၵ်း ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။ ၵႃႈတီႈ ၼၼ်ႈ တၵ်း ပဵၼ် ၸိူဝ်ႉႁိုဝ် မႃး တီႈ ၵဝ်၊ၵဝ် ဢမ်ႇ ႁု။- 23ဢၼ် ၵဝ် ႁု ၸမ်ႉ၊ၵႃႈၼႂ်း ဝဵင်း လႂ် သေဢမ်ႇဝႃႈ၊ဝိၺိၺ်ႇ မူတ်းၸၢင်ႇ ၸဝ်ႈ ပၼ် သတိ တီႈ ၵဝ်၊လွင်ႈတၢင်း ဢၼ် ဢဝ် ၶင် ၼႂ်း ထွင်ႇ၊ဢိၵ်ႇတင်း တုၵ်ႉၶႃႉ ၶၢၼ်ၸႂ် ပႂ်ႉထႃႈ ၵဝ် ဝႆႉ ယဝ်ႉ ၼၼ်ႉ ဢေႃႈ။- 24ၼႂ်းဝႃႈၼၼ် သေၵေႃႈ ၵဝ် ဢမ်ႇ မၢတ်ႈ တၢင်း ဢၼ် လႆႈ ၶၢမ်ႇ ၼိၵ်ႈၸၢၵ်ႈ ငႅၼ်းသႄး ၼၼ်ႉ၊ပဵၼ် ဢၼ် လီ ၵူဝ် လႄႈ ၵဝ် ဢမ်ႇ သေလၢႆ ဢသၢၵ်ႈ ၵဝ်။ ၵဝ် ၵူၺ်း မီး ဢလူဝ်ႇ ၶႂ်ႈႁႂ်ႈ ၵၢၼ် ဢၼ် ၸဝ်ႈ ယေႇသု၊ၸႂ်ႉ ၵဝ် ႁဵတ်း၊ဢၼ် ဝႃႈ တၢင်း ဢၼ် ႁေႃး မွၵ်ႇလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ ၵျေးၸူး ၽြႃးပဵၼ်ၸဝ်ႈ ၼႆႉ၊တၵ်း ပျေႉၸုမ်ႇ ယဝ်ႉ တူဝ်ႈ ၵႂႃႇ ၼၼ်ႉ ၵူၺ်း ဢေႃႈ။ 25"ၵဝ် လႆႈ ႁေႃးလၢတ်ႈ လွင်ႈ မိူင်းၽြႃးပဵၼ်ၸဝ်ႈ ၵႃႈၼႂ်း သူ တင်းသဵင်ႈတင်းလူင် ယဝ်ႉ ဢေႃႈ။ တေႃႈလဵဝ် ၵဝ် ႁု လွင်ႈ ဢၼ် သူ တၵ်း တေ ဢမ်ႇ ၶိုၼ်း လႆႈ ႁၼ် ၼႃႈ ၵဝ် ထႅင်ႈ သေပွၵ်ႈ ယဝ်ႉ ၼၼ်ႉ ယူႇ ဢေႃႈ။- 26ပိူဝ်ႈ ၼႆ လႄႈ ဝၼ်း မိူဝ်ႈၼႆႉ ၵဝ် ၶၢမ်ႇသၢၵ်ႈသေႇ တီႈ သူ ၸမ်ႉ၊ပေႃး ၼႂ်း သူ သေၵေႃႉသေၵူၼ်း လွင်ႈ ၵႂႃႇ ၸွမ်း ၵႂႃႇ ၵႃႈၼႂ်း ဢပျတ်ႈ ၸိုင်၊ပုၼ်ႈတႃႇ တေ ၸိၼႄး တီႈ ၵဝ် ၼၼ်ႉ ဢမ်ႇ မီး ယဝ်ႉ။- 27လွင်ႈ မၼ်း ၸမ်ႉ၊ၵဝ် ယင်း ဢမ်ႇ ဝႄႈ လႄႈ ႁေႃး မွၵ်ႇလၢတ်ႈ ၼႄ ဢလူဝ်ႇ ၽြႃးပဵၼ်ၸဝ်ႈ၊ၵႃႈမီး တင်းသဵင်ႈတင်းမူတ်း တီႈ သူ ယဝ်ႉ ယဝ်ႉ။- 28ပိူဝ်ႈ ၼႆ ပႃး တင်း သမႃႇ သတိ လႄႈ ပႂ်ႉထိင်း တူဝ်ၸဝ်ႈၵဝ်ႇ၊ဢိၵ်ႇတင်း ၽုင် သူဝ်း တင်း ၽုင်။ ဢၼ် ဝိၺိၺ်ႇ မူတ်းၸၢင်ႇ ၸဝ်ႈ ဢၢပ်ႈပၼ် ဝႆႉ ႁႂ်ႈ သူ လႆႈ လုမ်းလႃး ၼၼ်ႉ တႃႉ။ ႁႂ်ႈ ပဵၼ် ၵေႃႉ ဢၼ် လဵင်ႉ ထိင်း ၸိူဝ်းၸဝ်ႈ ၽြႃးပဵၼ်ၸဝ်ႈ၊ဢၼ် မၼ်းၸဝ်ႈ ႁဵတ်း ႁႂ်ႈ ပဵၼ် ၶွင် မၼ်းၸဝ်ႈ ၵွပ်ႈ လူၺ်ႈ လုၵ်ႈၸဝ်ႈ လႆႈ ၶၢမ်ႇ တၢင်းတၢႆ ၼၼ်ႉ ဢေႃႈ။ 29ၵဝ် ႁု လွင်ႈ ဢၼ် ဝၢႆးသေ ၵဝ် ဢွၵ်ႇ ၵႂႃႇ ယဝ်ႉ ၼၼ်ႉ ၸိုင်၊မႃထိူၼ်ႇ ဢၼ် ႁၢဝ်ႉ ၵျၢမ်း ၼႃႇ တင်းလၢႆ၊ယင်း ဢမ်ႇ ဢဵတ်းလူ ၽုင် သူဝ်း တင်းလၢႆ လႄႈ တၵ်း ၶဝ်ႈ မႃး ၵႃႈၼႂ်း သူ ဢေႃႈ။- 30ၶိင်ႇၵႃႇလႃႉ တၵ်း ႁွတ်ႈမႃး မိူဝ်ႈ ဢၼ် ၵူၼ်း ၵႃႈၼႂ်း သူ ၵမ်ႈၽွင်ႈ တၵ်း ပေႃႇ ဢွၵ်ႇ မႃး ပႅတ်ႉလႅၼ် ၸူဝ်း ဢဝ် တပႄးၸဝ်ႈ တင်းလၢႆ ၸွမ်းလင် ၶဝ် ၵႂႃႇ ၼၼ်ႉ ဢေႃႈ။- 31ၵွပ်ႈ လွင်ႈတၢင်း ၼႆႉ လႄႈ ပႃး တင်း သတိ ပႂ်ႉ ယူႇ တႃႉ။ ၶုၵ်းၸႂ်လႆႈ တၢင်း ဢၼ် ၵဝ် ၼမ်ႉတႃ တူၵ်း ယူႇ လႄႈ သင်ႇ သွၼ် သုင်းမႃႉ သူ၊ဝၼ်း ဝၼ်း ၶိုၼ်း ၶိုၼ်း ဢမ်ႇထၢတ်ႇ သၢမ် ပီ တဵမ်တဵမ် ၼၼ်ႉ တႃႉ။ 32"ပီႈၼွင်ႉ ၶဝ်႟။ တေႃႈလဵဝ် ၼႆႉ ၵဝ် ဢဝ် သူ ဢၢပ်ႈ ၵႃႈတီႈ ၽြႃးပဵၼ်ၸဝ်ႈ၊ဢိၵ်ႇတင်း တီႈ ၵျေးၸူး တြႃး မၼ်းၸဝ်ႈ ဢၼ် ၸၢင်ႈ တႄႇႁဵတ်း သူ လႆႈ ၼၼ်ႉ လႄႈ ႁဵတ်း ႁႂ်ႈ သူ မီး ပုၼ်ႈ မီး တႃႇ ၼႂ်း တၢင်းလီ မၢင်ႇၵလႃႇ ဢၼ် ၽြႃးပဵၼ်ၸဝ်ႈ မီး ဝႆႉ၊ပုၼ်ႈ ၵူၼ်း မၼ်းၸဝ်ႈ တင်းသဵင်ႈ ဢေႃႈ။- 33ၵဝ် ဢမ်ႇ မီး ၸႂ် ၶႂ်ႈလႆႈ ငိုၼ်း၊ၶမ်း၊ၶူဝ်းၼုင်ႈ တၢင်းမႆ တီႈ ၽူႈလႂ်။- 34တူဝ် သူ ႁု လွင်ႈ ဢၼ် ၵဝ် ဢဝ် တင်း မိုဝ်း ၵဝ် သွင် ၶွၼ် ၼႆႉ၊ႁဵတ်းလဵင်ႉ ႁဵတ်း လူ တီႈ ၵဝ်၊ဢိၵ်ႇတင်း ၶဝ် ၸိူဝ်း ဢၼ် ပႃး ၸွမ်း ၵၼ် တင်း ၵဝ် ၼၼ်ႉ ယူႇ ဢေႃႈ။- 35ၼႂ်း လွင်ႈတၢင်း ၵူႈၸိူဝ်ႉၵူႈပိူင် ၼၼ်ႉ ၵဝ် ႁဵတ်း ၼႄ ဝႆႉ တီႈ သူ လွင်ႈ ဢၼ် သူ တၵ်း လႆႈ ၶတ်းၸႂ် ႁဵတ်းၵၢၼ် လႄႈ ၸွႆႈထႅမ် မႃႉၸႃႉ ၶဝ် ၸိူဝ်း ဢၼ် ႁႅင်း ၵေႇ ၼၼ်ႉ၊ဢိၵ်ႇတင်း လွင်ႈ ဢၼ် သူ တၵ်း လႆႈ၊ၶုၵ်းၸႂ်လႆႈ ၶေႃႈၵႂၢမ်း ဢၼ် ၸဝ်ႈ ယေႇသု၊လၢတ်ႈ လႄႈ ဝႃႈ၊ 'တၢင်း ဢၼ် ၽေးၸွၼ်း ယိုၼ်ႈ မႅင်ႇ ယဵင်ႈၶႅၼ်း မီး မၢင်ႇၵလႃႇ ၼႃႇ သေ တၢင်း ဢၼ် ႁပ်ႉ ဢဝ် ဢေႃႈ၊' ဝႃႈ ၼင်ႇ ၼႆ ၼၼ်ႉ မီး ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 36သြႃႇ ပေႃးလု၊လၢတ်ႈ ၸိူဝ်ႉ ၼင်ႇ ၼႆ ယဝ်ႉ လႄႈ ၶုပ်ႉၶဝ်ႇ သူးတွင်း လူၺ်ႈ ၵၼ် တင်း ၶဝ် တင်းသဵင်ႈတင်းလူင် ဢေႃႈ။- 37ၶဝ် တင်းသဵင်ႈတင်းလူင် ႁွင်ႉ ႁႆႈ ယူႇ ယၢမ်း မိူဝ်ႈ ဢၼ် ၶဝ် ၵွတ်ႇ ၶေႃး မၼ်း လႄႈ ၼူမ် မၼ်း ယူႇ ၼၼ်ႉ ဢေႃႈ။- 38ၶဝ် ၸိူဝ်း ၼၼ်ႉ၊ယဵင်ႈၶႅၼ်း ငိၼ်းၽၢၼ် ၶေႃးၶူမ် ၵွပ်ႈပိူဝ်ႈ ၶေႃႈၵႂၢမ်း ဢၼ် မၼ်း လၢတ်ႈ ဝႃႈ၊ၶဝ် တၵ်း တေ ဢမ်ႇ ၶိုၼ်း လႆႈ ႁၼ် ၼႃႈ မၼ်း ထႅင်ႈ သေပွၵ်ႈ ယဝ်ႉ ၼၼ်ႉ ဢေႃႈ။ လိုၼ်း ၼၼ်ႉ၊ၶဝ် ၸွမ်း သူင်ႇ မၼ်း ၵႂႃႇ တေႃႇထိုင်ႁွတ်ႈ ႁိူဝ်းသၢင်းၽေႃး ဢေႃႈ။
Copyright
Learn More


text:
1ပတိၺိၺ်ႇ တြႃး ဢၼ် တီႈ ၼိုင်ႈ ၼၼ်ႉ၊မီး သိၼ် တြႃး ဢၼ် တႅမ်ႈ ဝႆႉ ပုၼ်ႈ လွင်ႈတၢင်း ဢၼ် ႁဵတ်းဝၢတ်ႈ၊ဢိၵ်ႇတင်း ထႃႇၼႃႉ တီႈ မူတ်းၸၢင်ႇ ၵႃႈၼိူဝ် လိၼ်မိူင်း ဢေႃႈ။- 2ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊သုမ်ႉထဵင် ၸဝ်ႈ လႆႈ တႄႇႁဵတ်း ဝႆႉ လႄႈ ထႃႇၼႃႉ ၽၢႆႇ တၢင်း ၼွၵ်ႈ ၼၼ်ႉ၊လႆႈ ႁွင်ႉ ႁဵၵ်ႈ ၸိုဝ်ႈ ထႃႇၼႃႉ တီႈ မူတ်းၸၢင်ႇ ဢေႃႈ။ ၵႃႈၼႂ်း ထႃႇၼႃႉ ၼၼ်ႉ၊မီး ၶဵင်ႇ တီႈ တႆႈၽႆး၊ဢိၵ်ႇတင်း ၽိူၼ် ဢၼ် ပုၼ်ႈတႃႇ ဢဝ် ၶဝ်ႈမုၼ်း သၢၵ်ႈလူႇ တီႈ ၽြႃးပဵၼ်ၸဝ်ႈ တၢင်ႇ ဝႆႉ ၼၼ်ႉ ဢေႃႈ။- 3ၽၢႆႇ ပႃႈလင် ၽႃႈၵင်ႈ တီႈ သွင် ၼၼ်ႉ၊မီး သုမ်ႉထဵင် ၸဝ်ႈ ဢၼ် ႁွင်ႉ ႁဵၵ်ႈ ၸိုဝ်ႈ ထႃႇၼႃႉ တီႈ မူတ်းၸၢင်ႇ သေပိူၼ်ႈ ဢေႃႈ။- 4ၵႃႈၼႂ်း သုမ်ႉထဵင် ၸဝ်ႈ ၼၼ်ႉ၊မီး ၶဵင်ႇ ဢၼ် ဢဝ် တင်း ၶမ်း ႁဵတ်း ဝႆႉ၊ပုၼ်ႈတႃႇ တၵ်း တုတ်ႇ ဢၢႆႁွမ်၊ဢိၵ်ႇတင်း မီး တိူၵ်ႈ ပတိၺိၺ်ႇ ၸဝ်ႈ ဢၼ် ဢဝ် တင်း ၶမ်း ဢုမ်ႇ လႄႈ ၵႃႈၼႂ်း တိူၵ်ႈ ပတိၺိၺ်ႇ ၸဝ်ႈ ၼၼ်ႉ၊မီး မေႃႈ ၶမ်း ဢၼ် ဢဝ် ၶဝ်ႈမုၼ်း မၼ်ႇၼႃႉ၊သႂ်ႇ ဝႆႉ၊မီး ၶွၼ်ႉတဝ်ႉ ဢႃႇရုၼ်ႇ၊ဢၼ် ပူင်ႇ ယွတ်ႈ ဝႆႉ၊ဢိၵ်ႇတင်း ၶႅပ်း မၢၵ်ႇႁိၼ် သွင် ၶႅပ်း ဢၼ် တႅမ်ႈ ပိင်းၺၢပ်ႈတြႃး ၸဝ်ႈ ဝႆႉ ၼၼ်ႉ ဢေႃႈ။- 5ၵႃႈၼိူဝ် တိူၵ်ႈ ပတိၺိၺ်ႇ ၸဝ်ႈ ၼၼ်ႉ၊မီး ၶေႇရုၽဵမ်ႇ ဢၼ် မုၼ် ယႂ်ႇ လႄႈ ၵီႈ ပိၵ်ႇ ႁူမ်ႇ သုမ်ႇ ဝႆႉ ၵႃႈၼိူဝ် ၶဵင်ႇ ထႃႇၼႃႉ တီႈ ဢၼ် ၽေႇ ဢပျတ်ႈ ၼၼ်ႉ ဢေႃႈ။ ၵူၺ်းၵႃႈ၊မိူဝ်ႈလဵဝ် ၸိုင်၊လွင်ႈတၢင်း ၸိူဝ်း ၼႆႉ၊ႁဝ်း ဢမ်ႇ ၸၢင်ႈ လၢတ်ႈ ၸေး လၢတ်ႈ ၸွတ်ႇ လႆႈ ယဝ်ႉ။ 6လွင်ႈတၢင်း ၸိူဝ်း ၼႆႉ၊ၶိုင် ပွင် မႄးႁႅၼ်း ယဝ်ႉ သေ၊ယဵၸ်ႈပရေႃးႁဵၵ်ႈ ၶဝ် ၶဝ်ႈ ၵႂႃႇ ၵႃႈၼႂ်း သုမ်ႉထဵင် ၸဝ်ႈ ၸၼ်ႉ ၼွၵ်ႈ လႄႈ ႁဵတ်းဝၢတ်ႈ ၵူႈမိူဝ်ႈ ၵူႈဝၼ်း ဢေႃႈ။- 7ၵႃႈၼႂ်း သုမ်ႉထဵင် ၸဝ်ႈ ၸၼ်ႉ ၼႂ်း ၼၼ်ႉ ၸမ်ႉ၊ၶုၼ် ယဵၸ်ႈပရေႃးႁဵၵ်ႈ ပႃးလဵဝ် ၵူၺ်း၊လႆႈ ပႃး ဢဝ် လိူတ်ႈ ပုၼ်ႈတႃႇ တေ သၢၵ်ႈလူႇ၊ပုၼ်ႈ ဢပျတ်ႈ တူဝ်ၸဝ်ႈၵဝ်ႇ၊ဢိၵ်ႇတင်း ပုၼ်ႈ ဢပျတ်ႈ ၵူၼ်း တင်းလၢႆ ဢၼ် ဢမ်ႇ လႆႈ တင်ႈၸႂ် လႄႈ ၽိတ်းပိူင်ႈ ၼၼ်ႉ၊ယေႈ ပီ လႆႈ ၶဝ်ႈ ယေႈ ပွၵ်ႈ ၵူၺ်း ဢေႃႈ။- 8လွင်ႈတၢင်း ဢၼ် ၶိုင် ပွင် မႄးႁႅၼ်း ဝႆႉ၊ၸိူဝ်ႉ ၼင်ႇ ၼၼ် ၼၼ်ႉ၊ဝိၺိၺ်ႇ မူတ်းၸၢင်ႇ ၸဝ်ႈ သင်ႇ သွၼ် ဝႆႉ၊ထၢင်ႇထၢင်ႇသႃးသႃး လွင်ႈ ဢၼ် ဝႃႈ၊ၸူဝ်ႈ ဢၼ် သုမ်ႉထဵင် ၸဝ်ႈ ၸၼ်ႉ ၼွၵ်ႈ ယင်း တႄႇ ယူႇ မီး ယူႇ ၼႆႉ၊သဵၼ်ႈတၢင်း ဢၼ် ၵႂႃႇၸူး ထႃႇၼႃႉ တီႈ မူတ်းၸၢင်ႇ သေပိူၼ်ႈ ဢမ်ႇ ပႆႇ ၽုၺ်ႇ ၼၼ်ႉ လႄႈ၊- 9ပဵၼ် ပုင်ႇပမႃႇ ဢၼ် ၸိၼႄ ၵႃႈၼႂ်း ၶိင်ႇၵႃႇလႃႉ မိူဝ်ႈလဵဝ် ဢၼ် ပွင်ႇဝႃႈ၊ဢဝ် ၶိူင်ႈလူႇ ဢၼ် ပဵၼ် တူဝ်သတ်း၊ဢိၵ်ႇတင်း ၶိူင်ႈ တၢင်းလူႇ တၢင်ႇၸိူဝ်ႉ တၢင်ႇ မဵဝ်း သေလႄႈ သၢၵ်ႈလူႇ ႁဵတ်းဝၢတ်ႈ တီႈ ၽြႃးပဵၼ်ၸဝ်ႈ သေၵေႃႈ၊ဢမ်ႇ ၸၢင်ႈ ႁဵတ်း ႁႂ်ႈ ႁူဝ်ၸႂ် ၵေႃႉ ဢၼ် ႁဵတ်းဝၢတ်ႈ သၢၵ်ႈၵၢပ်ႈ တၢင်းလူႇ ၼၼ်ႉ ႁွတ်ႈထိုင် တၢင်း ဢၼ် ၸေးၸုမ်ႇ လႆႈ ၼၼ်ႉ ဢေႃႈ။- 10မၼ်း ၵူၺ်း ပဵၼ် ၶိူင်ႈပိူင် ဢၼ် ၸၢပ်ႈသႅင်ႇ ၵၼ် တင်း တၢင်းၵိၼ် တင်း ၶူပ်း၊ဢိၵ်ႇတင်း တၢင်း ၸုမ်ႇ ၼမ်ႉ ႁႂ်ႈ မူတ်းသႂ် ၼၼ်ႉ ၵူၺ်း လႄႈ၊ပဵၼ် သိၼ် တြႃး ၽၢႆႇ တူဝ်ၵႃႇယႃႉ၊ဢၼ် ၶျႃး ပူင် ဝႆႉ ထႃႈ တေႃႇထိုင် ၶိင်ႇၵႃႇလႃႉ ဢၼ် ၽြႃးပဵၼ်ၸဝ်ႈ မႄး တႄႇ မႄး ႁဵတ်းဝၢတ်ႈ ဢၼ် မႂ်ႇ ၼၼ်ႉ ၵူၺ်း ဢေႃႈ။ 11ၵူၺ်းၵႃႈ၊မိူဝ်ႈ ဢၼ် ၸဝ်ႈ ၶရိၸ်ႈ၊ၵျွ မႃး ပဵၼ် ၶုၼ် ယဵၸ်ႈပရေႃးႁဵၵ်ႈ၊ဢၼ် ၸၢပ်ႈသႅင်ႇ ၵၼ် တင်း ဢၼ် ထွတ်ႈ မျၢတ်ႈ ဢၼ် ပေႃး မီး ဝႆႉ ယဝ်ႉ ၼၼ်ႉ ၸိုင်၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း သုမ်ႉထဵင် ၸဝ်ႈ ဢၼ် ယဵင်ႈၶႅၼ်း ယႂ်ႇ မျၢတ်ႈ သေ မိူဝ်ႈ ဢွၼ်တၢင်း ဢၼ် ဢမ်ႇ လႆႈ ဢဝ် မိုဝ်း ၵူၼ်း ႁဵတ်း၊ဢၼ် ၶႂ်ႈဝႃႈ၊ဢမ်ႇၸႂ်ႈ သုမ်ႉထဵင် မိူင်း လေႃးၵႃႉ ၼႆႉ ၼၼ်ႉ ဢေႃႈ။- 12မၼ်းၸဝ်ႈ ယင်း ဢမ်ႇ ဢဝ် လိူတ်ႈ ပႄႉ၊ဢမ်ႇ ဢဝ် လိူတ်ႈ ဝူဝ်းဢွၼ်ႇ တင်းလၢႆ ၼၼ်ႉ၊မၼ်းၸဝ်ႈ ပႃး ဢဝ် လိူတ်ႈ တူဝ်ၸဝ်ႈၵဝ်ႇ ၶဝ်ႈ ၵႃႈၼႂ်း ထႃႇၼႃႉ တီႈ မူတ်းၸၢင်ႇ သေပိူၼ်ႈ ၼၼ်ႉ၊ပွၵ်ႈလဵဝ် ၵူၺ်း၊ပုၼ်ႈ ဢၼ် ထုတ်ႇ ဢဝ် ႁဝ်း ႁႂ်ႈ ႁဝ်း လႆႈ ၶၢမ်ႇ တၢင်း ဢၼ် ၵႄႇၶျွတ်ႈ ဢဝ် တႃႇသေႇ ၼၼ်ႉ ဢေႃႈ။- 13လွင်ႈ မၼ်း ၸမ်ႉ၊ပေႃး ဢဝ် လိူတ်ႈ ပႄႉ လိူတ်ႈ ဝူဝ်း တင်း တဝ်ႈ ဝူဝ်းမႄႈသိုဝ်ႇ တင်းလၢႆ ၽႅတ်း သႂ်ႇ ၵႃႈၼိူဝ် ၶဝ် ၸိူဝ်း ဢၼ် မီး တၢင်း ဢၼ် ၵူဝ်ႈၵိူၵ်ႇ ၼၼ်ႉ၊တၢတ်ႈၼိူင်ႇ ႁႂ်ႈ တူဝ် ၶၼ်ႇထႃႇ ၶဝ် မူတ်းၸၢင်ႇ လႆႈ ဢမၢၼ်ႇၶၼ်ပဵၼ် ၸိုင်၊- 14လိူတ်ႈ ၸဝ်ႈ ၶရိၸ်ႈ၊ၽူႈ ဢၼ် ဢဝ် တူဝ်ၸဝ်ႈၵဝ်ႇ သေလႄႈ သၢၵ်ႈၵၢပ်ႈ တီႈ ၽြႃးပဵၼ်ၸဝ်ႈ လူၺ်ႈ ထႃႇဝရႃႉ ဝိၺိၺ်ႇ ၼၼ်ႉ ယဵင်ႈၶႅၼ်း တေ တၢတ်ႈၼိူင်ႇ လႆႈ ၵႃႈႁိုဝ်။ လိူတ်ႈ မျၢတ်ႈ မၼ်းၸဝ်ႈ ၼၼ်ႉ ႁဵတ်း ႁႂ်ႈ ႁူဝ်ၸႂ် ၵူၼ်း ၸိူဝ်း ဢၼ် ၵမ်ၵျၢင်ႉ တၢင်း ဢၼ် ၸၢပ်ႈသႅင်ႇ ၵၼ် တင်း တၢင်းတၢႆ ၼၼ်ႉ ဝၢႆႇ ပွၵ်ႈ ၶိုၼ်း မႃး ပွင် ၼႃႈၵၢၼ် ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ ဢေႃႈ။- 15ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပိူဝ်ႈ ဢၼ် မၼ်းၸဝ်ႈ လႆႈ ၶၢမ်ႇတၢႆ ပုၼ်ႈ တၵ်း လႆႈ ထုတ်ႇ ဢဝ် ဢပျတ်ႈ ဢၼ် ၽိတ်းပိူင်ႈ ၼႂ်း ၸူဝ်ႈပၢၼ် ပတိၺိၺ်ႇ တြႃး ပွၵ်ႈ တီႈ ၼိုင်ႈ ၼၼ်ႉ လႄႈ မၼ်းၸဝ်ႈ ပဵၼ် ၸဝ်ႈ ဝူင်ႈၵၢင် ပတိၺိၺ်ႇ တြႃး ဢၼ် မႂ်ႇ၊ႁႂ်ႈ ၶဝ် ၸိူဝ်း ဢၼ် မၼ်းၸဝ်ႈ ႁွင်ႉ ဢဝ် ၼၼ်ႉ၊လႆႈ ၶၢမ်ႇ ဢဝ် ဢမူၺ်ႇ တၢင်းလီ မၢင်ႇၵလႃႇ ထႃႇဝရႃႉ ဢၼ် ၽြႃးပဵၼ်ၸဝ်ႈ ပၼ် ၵတိ ဝႆႉ ၼၼ်ႉ ဢေႃႈ။ 16ပေႃး တေ ႁႂ်ႈ လိၵ်ႈ ပုၼ်ႈ ဢၼ် တေ ပၼ် ဢမူၺ်ႇ ၼၼ်ႉ၊ႁႂ်ႈ တႄႇ မၼ်ႈ ၸိုင်၊တေ လႆႈ မီး သၢၵ်ႈသေႇ ပျႃး ၼႄ ဝႃႈ ၵေႃႉ ဢၼ် ၶျုၵ်ႈ လိၵ်ႈ ဝႆႉ ၼၼ်ႉ လႆႈ တၢႆ ၵႂႃႇ ဢမၢၼ်ႇၶၼ်ပဵၼ် ယဝ်ႉ ဢေႃႈ။- 17လွင်ႈ မၼ်း ၸမ်ႉ၊ပေႃး ၵေႃႉ ဢၼ် ၶျုၵ်ႈ လိၵ်ႈ ဝႆႉ ၼၼ်ႉ၊ယင်း ဢသၢၵ်ႈလိပ်း ယူႇ ၸိုင်၊လိၵ်ႈ ဢၼ် ၶျုၵ်ႈ ဝႆႉ ၼၼ်ႉ ဢမ်ႇ ပႆႇ မီး ဢၵျူဝ်း။ မိူဝ်ႈ ဢၼ် ၵေႃႉ ၼၼ်ႉ တၢႆ ၵႂႃႇ ယဝ်ႉ ၸင်ႇ၊လိၵ်ႈ ဢၼ် ၶျုၵ်ႈ ဝႆႉ ၼၼ်ႉ ၸင်ႇ မီး ဢၵျူဝ်း ဢေႃႈ။- 18ၵွပ်ႈပိူဝ်ႈ ဝႃႈ၊ပတိၺိၺ်ႇ တြႃး ပွၵ်ႈ တီႈ ၼိုင်ႈ ၼၼ်ႉ၊ၸၢင်ႈ ပွင်ႁဵတ်း ဢၵျူဝ်း ၵွပ်ႈ လူၺ်ႈ လိူတ်ႈ ၵူၺ်း ဢေႃႈ။- 19ဢွၼ်တၢင်း သေပိူၼ်ႈ ၼၼ်ႉ၊မူဝ်းသေႇ၊ဢဝ် ပိင်းၺၢပ်ႈ ၵႃႈ ဢၼ် ပႃး ၼႂ်း တြႃး ၸဝ်ႈ ႁေႃးလၢတ်ႈ တီႈ ၵူၼ်း တင်းသဵင်ႈတင်းလူင် ယဝ်ႉ ၸင်ႇ၊ဢဝ် ယွတ်ႈ တူၼ်ႈ ယိူဝ်ႈယႃႈ ႁုတ်ႉသူပ်ႉ ဢိၵ်ႇတင်း ၶူၼ် သူဝ်း ဢၼ် ယွမ်ႉလႅင် ၼၼ်ႉ၊ဢဝ် ၸုမ်ႇ သႂ်ႇ ၼႂ်း လိူတ်ႈ ဝူဝ်းဢွၼ်ႇ တင်း လိူတ်ႈ ပႄႉ တင်းလၢႆ၊ဢၼ် လေႃး ၼမ်ႉ ၼၼ်ႉ သေယဝ်ႉ၊ၽႅတ်း သႂ်ႇ ၵိၼ် လိၵ်ႈ တြႃး၊ဢိၵ်ႇတင်း ၵူၼ်း တင်းသဵင်ႈတင်းလူင် လႄႈ ဝႃႈ၊- 20"လိူတ်ႈ ၼႆႉ ၸမ်ႉ၊ပဵၼ် လိူတ်ႈ ပတိၺိၺ်ႇ တြႃး ဢၼ် ၽြႃးပဵၼ်ၸဝ်ႈ ပိင်းၺၢပ်ႈ ဝႆႉ တီႈ သူ တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။- 21မိူၼ် ၸိူဝ်ႉ ၼင်ႇ ၼၼ်၊မူဝ်းသေႇ၊ဢဝ် လိူတ်ႈ ၼၼ်ႉ၊ၽႅတ်း သႂ်ႇ ၵႃႈၼိူဝ် သုမ်ႉထဵင် ၸဝ်ႈ၊ဢိၵ်ႇတင်း မေႃႈ ၸိူဝ်း ဢၼ် သုင်း တိုဝ်း ၵႃႈၼႂ်း တၢင်း ဢၼ် ႁဵတ်းဝၢတ်ႈ ၼၼ်ႉ ဢေႃႈ။- 22တီႈ တႄႉ မၼ်း ၸွမ်းၼင်ႇ ဢၼ် ထုင်းတြႃး ၼၼ်ႉ ၸမ်ႉ၊ၵူႈၸိူဝ်ႉၵူႈပိူင် ၵမ်ႈၼမ် ၼၼ်ႉ လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ မူတ်းသႂ် ၵွပ်ႈ လူၺ်ႈ လိူတ်ႈ ဢေႃႈ။ ပေႃး ယင်း ဢမ်ႇ မီး တၢင်း ဢၼ် လိူတ်ႈ လႆ ဢွၵ်ႇ ၸိုင်၊ဢမ်ႇ မီး တၢင်း ဢၼ် ပွႆႇလွတ်ႈ ဢပျတ်ႈ ဢေႃႈ။ 23ပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼႆ လႄႈ တၵ်း လႆႈ သုၵ်ႈ ပွတ်ႈ ပုင်ႇႁၢင်ႈ ဢၼ် မိူၼ် ၶိူင်ႈပိူင် ဢၼ် မီး ၵႃႈၼိူဝ် ၵၢင်ႁၢဝ် ႁႂ်ႈ ၶၢဝ်ၸၢင်ႇ လူၺ်ႈ ၶိူင်ႈ တၢင်းလူႇ ၸိူဝ်ႉ ၼင်ႇ ၼႆ ဢေႃႈ။ ၵူၺ်းၵႃႈ၊ၶိူင်ႈပိူင် ဢၼ် မီး ၵႃႈၼိူဝ် ၵၢင်ႁၢဝ် ၼၼ်ႉ တေ လႆႈ သုၵ်ႈ ပွတ်ႈ ႁႂ်ႈ ၶၢဝ်ၸၢင်ႇ လူၺ်ႈ ၶိူင်ႈ တၢင်းလူႇ ဢၼ် ယဵင်ႈၶႅၼ်း မျၢတ်ႈ သေ ၶိူင်ႈ တၢင်းလူႇ ၸိူဝ်း ၼၼ်ႉ ဢေႃႈ။- 24ၵွပ်ႈပိူဝ်ႈ ဝႃႈ၊ၸဝ်ႈ ၶရိၸ်ႈ၊ဢမ်ႇ လႆႈ ၶဝ်ႈ ၵႃႈၼႂ်း ထႃႇၼႃႉ တီႈ မူတ်းၸၢင်ႇ ဢၼ် ဢဝ် မိုဝ်း ၵူၼ်း သေလႄႈ ယိူင်ႈ ႁဵတ်း ၸွမ်း ပုင်ႇႁၢင်ႈ ထႃႇၼႃႉ ဢၼ် ၸႅတ်ႈ ၸႅတ်ႈ ၼၼ်ႉ၊တေႃႈလဵဝ် ၼႆႉ မၼ်းၸဝ်ႈ ၶဝ်ႈ ၵႃႈၼႂ်း တူဝ် ၵၢင်ႁၢဝ် ႁႂ်ႈလႆႈ ၼႄပျႃး တူဝ်ၸဝ်ႈၵဝ်ႇ ပုၼ်ႈ ႁဝ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။- 25ၶုၼ် ယဵၸ်ႈပရေႃးႁဵၵ်ႈ မဵဝ်း ၵျူး၊ၶဝ်၊လႆႈ ပႃး ဢဝ် လိူတ်ႈ တူဝ်သတ်း လႄႈ ၶဝ်ႈ ၵႃႈၼႂ်း ထႃႇၼႃႉ တီႈ မူတ်းၸၢင်ႇ သေပိူၼ်ႈ ၼၼ်ႉ ၵူႈ ပီ ဢေႃႈ။ ၸဝ်ႈ ၶရိၸ်ႈ၊ၸမ်ႉ၊ဢမ်ႇ လူဝ်ႇ ၵမ်း ၵမ်း ၶဝ်ႈ ၸူး လႄႈ သၢၵ်ႈလူႇ တူဝ်ၸဝ်ႈၵဝ်ႇ မိူၼ် ၸိူဝ်ႉ ၼင်ႇ ၶဝ် ဢေႃႈ။- 26ပေႃး သၢၵ်ႈလူႇ ၸိူဝ်ႉ ၼင်ႇ ၼၼ် ယူႇ ၸိုင်၊တႄႇ ဢဝ် ၸဵမ်မိူဝ်ႈ ၵမ်ႇၽႃႇ ၸႃႉ တႄႇ မႃး ၼၼ်ႉ မၼ်းၸဝ်ႈ လူဝ်ႇ လႆႈ ၵမ်း ၵမ်း ၶၢမ်ႇတၢႆ ၶိူဝ်းၶိူဝ်း ယႂ်းယႂ်း ဢေႃႈ။ တေႃႈလဵဝ် ၼႆႉ ဢမ်ႇ ပဵၼ် ၸိူဝ်ႉ ၼင်ႇ ၼၼ်၊ၼႂ်း ၵၢပ်ႈ ၵႃႇလႃႉ တီႈသုတ်း ၼႆႉ၊မၼ်းၸဝ်ႈ ပေႃႇမႃး ပွၵ်ႈလဵဝ် ၵူၺ်း ႁႂ်ႈ ယဝ်ႉ တူဝ်ႈ ၵူႈမဵဝ်း ႁႂ်ႈလႆႈ ပႄႇ ၽဵဝ်ႈ ပႅတ်ႈ ဢပျတ်ႈ တင်းလၢႆ၊လူၺ်ႈ တၢင်း ဢၼ် ဢဝ် တူဝ်ၸဝ်ႈၵဝ်ႇ သၢၵ်ႈလူႇ ၼၼ်ႉ ဢေႃႈ။- 27ၵူၼ်း ၵူႈၵေႃႉၵူႈၵူၼ်း ၸိုင်၊ၸၢင်ႈ တၢႆ ပွၵ်ႈလဵဝ် ၵူၺ်း လႄႈ ၵမ်းလိုၼ်း လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ တြႃး ဢေႃႈ။- 28မိူၼ်ၼင်ႇ ၼၼ် ၸဝ်ႈ ၶရိၸ်ႈ၊ၵေႃႈ ဢဝ် တူဝ်ၸဝ်ႈၵဝ်ႇ သၢၵ်ႈလူႇ ပွၵ်ႈလဵဝ် ၵူၺ်း၊ႁႂ်ႈလႆႈ ႁပ်ႉတုင်း ဢဝ် ဢပျတ်ႈ ၵူၼ်း ၼမ်ၼႃႇ သေယဝ်ႉ၊တၵ်း တေ ပေႃႇမႃး ထႅင်ႈ ပွၵ်ႈ တီႈ သွင် ႁႂ်ႈလႆႈ ပႄႇ ၽဵဝ်ႈ ပႅတ်ႈ ဢပျတ်ႈ ဢမ်ႇၸႂ်ႈ လႄႈ ႁႂ်ႈလႆႈ ၵႄႇၶျွတ်ႈ ဢဝ် ၶဝ် ၸိူဝ်း ဢၼ် မုင်ႈမွင်း ပႂ်ႉထႃႈ မၼ်းၸဝ်ႈ ယူႇ ၼၼ်ႉ ဢေႃႈ။
Copyright
Learn More


text:
1ဝၢႆးသေ ၼၼ်ႉ ဢမ်ႇ ပေႃး ႁိုင်၊ၸိူဝ်ႉ ၼင်ႇ ဢၼ် တပႄးၸဝ်ႈ ၶဝ် ယင်း တိုၵ်ႉ ၼမ် မႃး ၵိုၼ်း မႃး ယူႇ ၶိူဝ်းၶိူဝ်း ၼၼ်ႉ ၸိုင်၊ၵႃႈၼႂ်း ၵူၼ်း မဵဝ်း ၵျူး၊ဢၼ် လၢတ်ႈ ၵႂၢမ်း ၵရိၵ်ႉ၊တင်း ၵူၼ်း မဵဝ်း ၵျူး၊ၸႅတ်ႈ ၸႅတ်ႈ ၼၼ်ႉ၊ၼင်ႇ ၵၼ် ၵၼ် မီး သူပ်း မီး ၵႂၢမ်း မႃး ဢေႃႈ။ ၵူၼ်း မဵဝ်း ၵျူး၊ဢၼ် လၢတ်ႈ ၵႂၢမ်း ၵရိၵ်ႉ၊တင်းလၢႆ တၢင်ႇ ဢပျတ်ႈ လႄႈ ဝႃႈ၊ "မႄႈမၢႆႈ ၵႃႈၼႂ်း ၵူၼ်း မဵဝ်း ႁဝ်း ၼႆႉ၊ဢမ်ႇ ပေႃး လႆႈ ၶၢမ်ႇ ဢဝ် တၢင်း ဢၼ် ႁဵတ်းလဵင်ႉ ႁဵတ်း လူ၊ၼႂ်း မိူဝ်ႈ ဢၼ် ၽႄမႅင်ႇ ပၼ် ပုၼ်ႈ ဝၼ်း လႂ် ဝၼ်း ၼၼ်ႉ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 2တမၢၼ်ႇၸဝ်ႈ သိပ်း သွင် ပႃး ၼၼ်ႉ၊ၸင်ႇ ႁွင်ႉ ဢဝ် မူႇၵူၼ်း ဢၼ် ယုမ်ႇမၢတ်ႈ တင်းလၢႆ ၸုတုမ် ၵၼ် သေယဝ်ႉ၊လၢတ်ႈ လႄႈ ဝႃႈ၊ "ႁဝ်း ဢမ်ႇ ထုၵ်ႇလီ ၶျႃး ဝႆႉ ၵၢၼ် ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ သေလႄႈ ယိပ်းၵမ် ၼႃႈၵၢၼ် ငိုၼ်းလူႇ ငိုၼ်းတၢၼ်း ၼၼ်ႉ။- 3ပိူဝ်ႈ ၼႆ လႄႈ ပီႈၼွင်ႉ ၶဝ်႟။ လိူၵ်ႈ ဢဝ် ၵူၼ်း ၸိူဝ်း ဢၼ် မီး သရေႇ တၢင်း ဢၼ် ပျေႉၸုမ်ႇ ဝႆႉ၊တင်း ဝိၺိၺ်ႇ မူတ်းၸၢင်ႇ ၸဝ်ႈ၊ဢိၵ်ႇတင်း ပိင်ႇၺႃႇ ၼၼ်ႉ ၸဵတ်း ၵေႃႉ၊ၵႃႈၼႂ်း သူ တႃႉ။ ႁဝ်း တၵ်း ယုၵ်ႉ တၢင်ႇ ၶဝ် ဝႆႉ၊ႁႂ်ႈ ယိပ်းၵမ် လွင်ႈတၢင်း ၼႆႉ ဢေႃႈ။- 4ႁဝ်း ၸိူဝ်း ၼႆႉ ၸမ်ႉ၊တၵ်း ပၼ် ဢၶိင်ႇ ၵႃႈ ဢၼ် ႁဝ်း မီး ၼၼ်ႉ၊ၼႂ်း တၢင်း ဢၼ် ႁဵတ်း သူးတွင်း ပထၼႃႇ၊ဢိၵ်ႇတင်း ၼႂ်း တၢင်း ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ ယူႇ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၵူၼ်း တင်းသဵင်ႈတင်းလူင် ထုၵ်ႇၸႂ် ၵျိူၵ်ႈၸႂ် ၵႂၢမ်း တမၢၼ်ႇၸဝ်ႈ ၸိူဝ်း ၼၼ်ႉ လႄႈ ၶဝ် လိူၵ်ႈ ဢဝ် သထေႇၽၢၼ်ႇ၊ၵေႃႉ ဢၼ် တဵမ် ဝႆႉ တင်း တၢင်းယုမ်ႇမၢတ်ႈ တင်း ဝိၺိၺ်ႇ မူတ်းၸၢင်ႇ ၸဝ်ႈ၊ဢိၵ်ႇတင်း ၽိလိပ်ႉပု၊ပျေႃႇၶေႃႇ၊ၼိၵၼေႃႇ၊တိမုၼ်ႇ၊ပႃႇမေႇၼႃႉ၊တင်း ၼိၵေႃးလႃႉ၊ၵူၼ်း ဝဵင်း ဢၼ်ႇတိဢူၵ်ႉ၊ဢၼ် ၶဝ်ႈ ၽႃႇသႃႇ ယုတႃႉ၊ၼၼ်ႉ၊ၸိူဝ်း ၼၼ်ႉ ဢေႃႈ။- 6မူႇၵူၼ်း ဢၼ် ယုမ်ႇမၢတ်ႈ တင်းလၢႆ၊ဢဝ် ၶဝ် ဝႆႉ ၵႃႈတီႈ ၽၢႆႇၼႃႈ တမၢၼ်ႇၸဝ်ႈ ၶဝ် သေယဝ်ႉ၊တမၢၼ်ႇၸဝ်ႈ ၸိူဝ်း ၼၼ်ႉ ၵေႃႈ ဢဝ် မိုဝ်း တၢင်ႇ ၵႃႈၼိူဝ် ၶဝ် လႄႈ သူးတွင်း ဢေႃႈ။ 7ႁဵတ်း ၼၼ် လႄႈ ၼုၵ်ႈၵပၢတ်ႈ ၽြႃးပဵၼ်ၸဝ်ႈ ယႂ်ႇ ၽႄ ၸွတ်ႇတူဝ်ႈ မႃး ယူႇ၊တပႄးၸဝ်ႈ ၼမ် မႃး ၵိုၼ်း မႃး ယူႇ ၶိူဝ်းၶိူဝ်း ၵႃႈၼႂ်း ဝဵင်း ယေႇရုသလႅမ်ႇ၊ဢေႃႈ။ ယဵၸ်ႈပရေႃးႁဵၵ်ႈ ၼမ်ၼႃႇ ၵေႃႈ ႁပ်ႉတုင်း ဢဝ် တြႃး တၢင်း ဢၼ် ယုမ်ႇမၢတ်ႈ ဢေႃႈ။ 8သထေႇၽၢၼ်ႇ၊ၼၼ်ႉ၊လႆႈ ၶၢမ်ႇ ဢဝ် ၵျေးၸူး မၢင်ႇၵလႃႇ ၽြႃးပဵၼ်ၸဝ်ႈ၊တဵမ် ဝႆႉ တင်း တၼ်းၶူဝ်း လႄႈ ႁဵတ်း ၼိမိၵ်ႈ လၢၵ်ႈၶၼႃႇ ဢၼ် ယႂ်ႇ၊ဢိၵ်ႇတင်း တၢင်း ဢၼ် လီဢၢမ်း ၵႃႈၼႂ်း ၵူၼ်း တင်းလၢႆ ဢေႃႈ။- 9ပိူဝ်ႈ ၼႆ လႄႈ မီး ၵူၼ်း ၵမ်ႈၽွင်ႈ ဢၼ် ပဵၼ် ၵူၼ်း ဢၼ် လႆႈ ႁွင်ႉ ၸိုဝ်ႈ ဝႃႈ၊မူႇ ၸုမ်း ၵူၼ်း လွတ်ႈ ဢၼ် ၶဝ်ႈပႃး ၵျူး၊ၵူၼ်း ဝဵင်း ၵုရေႇၼေႇ၊တင်း ၵူၼ်း ဝဵင်း ဢႃႇလေႇၸၼ်ႇတရီးယႃး၊ဢိၵ်ႇတင်း ၵူၼ်းမိူင်း ၵိလိၵိ၊တင်း ၵူၼ်းမိူင်း ဢႃႇသိ၊ၶဝ် တွပ်ႇထဵင် ၵၼ် တင်း သထေႇၽၢၼ်ႇ၊ဢေႃႈ။- 10ၵူၺ်းၵႃႈ၊တၢင်း ဢၼ် ဝိၺိၺ်ႇ ၸဝ်ႈ ပၼ် ပိင်ႇၺႃႇ လႄႈ မၼ်း ႁေႃးလၢတ်ႈ ၼၼ်ႉ၊ၶဝ် ဢမ်ႇ ထဵင် ပႄႉ မၼ်း လႆႈ။- 11ပိူဝ်ႈ ၼႆ ၸင်ႇ ၶဝ် ၸၢင်ႈ ဢဝ် ၵူၼ်း ၵမ်ႈၽွင်ႈ၊ႁႂ်ႈ ၶၢမ်ႇသၢၵ်ႈသေႇ လႄႈ ဝႃႈ၊ "ႁဝ်းၶႃႈ လႆႈ ငိၼ်း မၼ်း လၢတ်ႈ ပူၼ်ႉ လၢတ်ႈ လိူဝ် တြႃး မူဝ်းသေႇ၊တင်း တြႃး ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 12ၵွပ်ႈ လွင်ႈ ၼႆႉ လႄႈ ၶဝ် တိုၵ်းသူၼ်း ၵူၼ်း တင်းလၢႆ၊ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ မႃး လႄႈ တိဢဝ် သထေႇၽၢၼ်ႇ၊ၵႂႃႇ သူင်ႇ ၵႃႈတီႈ လုမ်းလူင် ဢေႃႈ။- 13မိူဝ်ႈ ၼၼ်ႉ၊ၶဝ် ႁွင်ႉ ဢဝ် ၵူၼ်း ၵမ်ႈၽွင်ႈ၊ႁႂ်ႈ ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ လႄႈ လၢတ်ႈ ဝႃႈ၊ "ၵေႃႉ ၼႆႉ ႁေႃးလၢတ်ႈ တြႃး ဢၼ် ၶတ်းၵၼ် တင်း ၵျွင်း ပိၵ်ႈမၢၼ်ႇ ဢၼ် မူတ်းၸၢင်ႇ ၸဝ်ႈႁဝ်း ၼႆႉ၊ဢိၵ်ႇတင်း တြႃး မူဝ်းသေႇ၊ဢေႃႈ။- 14ႁဝ်း လႆႈ ငိၼ်း မၼ်း ႁေႃးလၢတ်ႈ ဝႃႈ၊ 'ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼႆႉ၊တၵ်း ယႃႉပႅတ်ႈ ၵျွင်း ပိၵ်ႈမၢၼ်ႇ ၸဝ်ႈ သေလႄႈ တၵ်း ပိၼ်ႈၶွမ်ႈ ပႅတ်ႈ ထုင်းတြႃး မူဝ်းသေႇ၊ဢၼ် ႁဝ်း ၵမ်ၵျၢင်ႉ ၸွမ်း ယူႇ ၼႆႉ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။- 15ၶဝ် ၸိူဝ်း ဢၼ် ၼင်ႈ ယူႇ ၵႃႈၼႂ်း လုမ်းလူင် ၼၼ်ႉ တင်းသဵင်ႈတင်းလူင်၊ယႅၵ်ႉ တူၺ်း ၼႃႈ သထေႇၽၢၼ်ႇ၊ယူႇ သေလႄႈ လႆႈ ႁၼ် ၼႃႈ မၼ်း ပဵၼ် ၸိူဝ်ႉ ၼင်ႇ ၼႃႈ တမၢၼ်ႇၵၢင်ႁၢဝ် ဝႆႉ ဢေႃႈ။
Copyright
Learn More


text:
1လိုၼ်းသေ ၶုၼ် ၽိတ်ႉတု၊ႁွတ်ႈ ၽႅဝ် ၵႃႈတီႈ မိူင်း ၼၼ်ႉ ယဝ်ႉ သၢမ် ဝၼ်း ၸိုင်၊မၼ်းၸဝ်ႈ လုၵ်ႉ သေ ၵႃႈတီႈ ဝဵင်း ၵေႇသရိ၊လႄႈ ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊ဢေႃႈ။- 2တီႈ ၼၼ်ႈ ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်းၵႄႇ ၵူၼ်း ႁူဝ် ၵူၼ်း မဵဝ်း ၵျူး၊ၶဝ်၊ဢဝ် ဢမု သြႃႇ ပေႃးလု၊ၼၼ်ႉ၊ၸွႆး တၢင်ႇတီႈ မၼ်းၸဝ်ႈ ဢေႃႈ။- 3ၶဝ် တၢင်ႇ လဝ်ႈ ယွၼ်း ႁႂ်ႈ ၶုၼ် ၽိတ်ႉတု၊ႁဵတ်း ၵျေးၸူး ဢဝ် သြႃႇ ပေႃးလု၊မႃး ၵႃႈတီႈ ဝဵင်း ယေႇရုသလႅမ်ႇ၊ပိူဝ်ႈ ဢၼ် ၶဝ် ၵျၢမ်ႇပွင် ႁႂ်ႈလႆႈ ဢဝ် ပေႃးလု၊တၢႆ ၵႃႈတီႈ ၵၢင်တၢင်း ၼၼ်ႉ ဢေႃႈ။- 4ၶုၼ် ၽိတ်ႉတု၊ၶိုၼ်း လၢတ်ႈ လႄႈ ဝႃႈ၊ "ပေႃးလု၊လႆႈ တူၵ်းထွင်ႇ ယူႇ ၵႃႈၼႂ်း ဝဵင်း ၵေႇသရိ၊လႄႈ တူဝ် ၵဝ် တၵ်း ၸဵဝ်း မိူဝ်း ဢေႃႈ။- 5ႁႂ်ႈ ၵူၼ်းၵႄႇ ၵူၼ်း ႁူဝ် သူ ၸိူဝ်း ၼႆႉ၊ၸွမ်း ၵဝ် ၵႂႃႇ ၵႃႈတီႈ ၼၼ်ႈ သေလႄႈ တၢင်ႇ ဢပျတ်ႈ မၼ်း လွင်ႈ ဢၼ် မၼ်း ၽိတ်းပိူင်ႈ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 6ၶုၼ် ၽိတ်ႉတု၊ယူႇ လူၺ်ႈ ၶဝ် မွၵ်ႈ သိပ်း ဝၼ်း ယဝ်ႉ ၸင်ႇ၊မိူဝ်း ၵႂႃႇ တီႈ ဝဵင်း ၵေႇသရိ၊ဢေႃႈ။ ၼႂ်း ဝၼ်း မိူဝ်ႈၽုၵ်ႈ မၼ်းၸဝ်ႈ ၶိုၼ်ႈ လုမ်း ဢၼ် ၸီႇယၢင်ႇ တြႃး လႄႈ ႁွင်ႉ ဢဝ် သြႃႇ ပေႃးလု၊မႃး ဢေႃႈ။- 7မိူဝ်ႈ ဢၼ် သြႃႇ ပေႃးလု၊ၶဝ်ႈ ႁွတ်ႈမႃး ၼၼ်ႉ ၸိုင်၊ၵူၼ်း မဵဝ်း ၵျူး၊ၸိူဝ်း ဢၼ် လုၵ်ႉ သေ ၵႃႈတီႈ ဝဵင်း ယေႇရုသလႅမ်ႇ၊မႃး ၼၼ်ႉ၊လွမ်ႉႁွပ်ႈ မၼ်း သေလႄႈ တၢင်ႇ ဢပျတ်ႈ ဢၼ် ၼၵ်း ၼႃႇ လၢႆ ၸိူဝ်ႉ လၢႆ မဵဝ်း ဢၼ် ဢမ်ႇ ၼႄ သၢၵ်ႈသေႇ လႆႈ သေ ဢိတ်း ၼၼ်ႉ ဢေႃႈ။- 8သြႃႇ ပေႃးလု၊ၸမ်ႉ၊လၢတ်ႈ ၵႂၢမ်း ၶႄ တူဝ်ၸဝ်ႈၵဝ်ႇ လႄႈ ဝႃႈ၊ "ၵႃႈတီႈ ၼႄးဢုပတေႇ တြႃး ၵူၼ်း မဵဝ်း ၵျူး၊လႄႈ သင်၊ၵႃႈတီႈ ၵျွင်း ပိၵ်ႈမၢၼ်ႇ လႄႈ သင်၊ၵႃႈတီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ရူဝ်းမႃႉ၊လႄႈ သင်၊ၵဝ်ၶႃႈ ဢမ်ႇ ၽိတ်း ဢမ်ႇ ပိူင်ႈ ၵႃႈသင် ၶႃႈ၊" ဝႃႈ ၼင်ႇ ၼႆ ဢေႃႈ။ 9ၵူၺ်းၵႃႈ၊ၶုၼ် ၽိတ်ႉတု၊ၼၼ်ႉ၊ၶႂ်ႈ ၶၢမ်ႇ ဢဝ် တၢင်း ဢၼ် ၵူၼ်း မဵဝ်း ၵျူး၊ၶဝ် ထုၵ်ႇၸႂ် ၵျိူၵ်ႈၸႂ် ၼၼ်ႉ လႄႈ ၸင်ႇ ထၢမ် သြႃႇ ပေႃးလု၊လႄႈ ဝႃႈ၊ "ၸွင်ႇ မႂ်း ၶႂ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊လႄႈ ၶၢမ်ႇ ၸႅတ်ႈ ၽၢႆႇၼႃႈ ၵဝ် ၵႃႈတီႈ ၼၼ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 10သြႃႇ ပေႃးလု၊ၵေႃႈ လၢတ်ႈ လႄႈ ဝႃႈ၊ "ၵဝ်ၶႃႈ ၸုၵ်း ယူႇ ၵႃႈတီႈ ၽၢႆႇၼႃႈ ပလၢင်ႇ ဢၼ် ၸီႇယၢင်ႇ တြႃး ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊တီႈ ဢၼ် ၵဝ်ၶႃႈ ထိူၵ်ႈၶၢမ်ႇ ဢဝ် တၢင်း ဢၼ် ၸီႇယၢင်ႇ ၼႆႉ ၶႃႈ ဢေႃႈ။ ၵႃႈ ၼင်ႇ ဢၼ် ၸဝ်ႈႁဝ်း ႁု လီ လီ ငၢမ်း ငၢမ်း ၼၼ်ႉ၊ၵဝ်ၶႃႈ ဢမ်ႇ ၽိတ်း ဢမ်ႇ ပိူင်ႈ ၵူၼ်း မဵဝ်း ၵျူး၊ၶဝ် သေ ဢိတ်း ၶႃႈ။- 11သင် ၵဝ်ၶႃႈ ႁဵတ်း ဢပျတ်ႈ ဢၼ် ထိူၵ်ႈၶၢမ်ႇ ဢၼ် တၵ်း လႆႈ တၢႆ ၸိုင်၊ၵဝ်ၶႃႈ ဢမ်ႇ လဝ်ႈ ဢမ်ႇ ယွၼ်း ႁႂ်ႈလႆႈ လွတ်ႈ ၵူၺ်း။ ၵူၺ်းၵႃႈ၊သင် ဝႃႈ တၢင်း ဢၼ် ၶဝ် တၢင်ႇ ဢပျတ်ႈ ၵဝ်ၶႃႈ ၼႆႉ၊ဢမ်ႇ ၸိုဝ်ႈ ဢမ်ႇၸႂ်ႈ သေ ဢိတ်း ၸိုင်၊ၽူႈလႂ် ၵေႃႈ ဢမ်ႇ ဢဝ် ၵဝ်ၶႃႈ ဢၢပ်ႈ ၼႂ်း မိုဝ်း ၶဝ် လႆႈ ၶႃႈ။ ၵဝ်ၶႃႈ ယွၼ်း ႁႂ်ႈလႆႈ ၶၢမ်ႇ ၸႅတ်ႈ ၵႃႈတီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ၊ၶုၼ် ၽိတ်ႉတု၊ၵေႃႈ၊ဝၢႆးသေ တိူင်ႇပၢင်ႇ ၵၼ် တင်း ၵူၼ်း ပၼ် တၢင်းၵျၢမ်ႇ တင်းလၢႆ ယဝ်ႉ ၼၼ်ႉ ၸိုင်၊လၢတ်ႈ လႄႈ ဝႃႈ၊ "မႂ်း ယွၼ်း ႁႂ်ႈလႆႈ ၶၢမ်ႇ ၸႅတ်ႈ တီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ယဝ်ႉ။ မႂ်း တၵ်း လႆႈ ၵႂႃႇ ၵႃႈတီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 13လိုၼ်း ၼၼ်ႉ၊ဢမ်ႇ ပေႃး ႁိုင် ပေႃး ၼၢၼ်း ၶုၼ်ႁေႃၶမ်း ဢၵရိပ်ႉပႃႉ၊တင်း ၼၢင်း ပေႇရၼိတ်ႉ၊ႁွတ်ႈထိုင် မႃး ၵႃႈတီႈ ဝဵင်း ၵေႇသရိ၊ႁႂ်ႈလႆႈ ဝႄႉ ၶဝ်ႈ တူင်ႉတၵ်ႉ ၶုၼ် ၽိတ်ႉတု၊ဢေႃႈ။- 14မိူဝ်ႈ ဢၼ် ၵိုတ်းသဝ်း တီႈ ၼၼ်ႈ ႁိုင် တၢၼ်ႇတၢၼ်ႇ ၼၼ်ႉ ၸိုင်၊ၶုၼ် ၽိတ်ႉတု၊ဢဝ် လွင်ႈ သြႃႇ ပေႃးလု၊လဝ်ႈလၢတ်ႈ ထိုင် ၶုၼ်ႁေႃၶမ်း လႄႈ ဝႃႈ၊ "တီႈ ၼႆႈ မီး ၵူၼ်း ၵေႃႉ ၼိုင်ႈ ဢၼ် ၶုၼ် ၽေးလိတ်ႉ၊ဢဝ် သႂ်ႇ ထွင်ႇ ဝႆႉ ၼၼ်ႉ ၶႃႈ ဢေႃႈ။- 15မိူဝ်ႈ ဢၼ် ၵဝ်ၶႃႈ ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ၼၼ်ႉ၊ယဵၸ်ႈပရေႃးႁဵၵ်ႈလူင် ၵူၼ်း မဵဝ်း ၵျူး၊ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၶဝ် ၸွႆး တၢင်ႇ ဢမု သႂ်ႇ မၼ်း လႄႈ လဝ်ႈလၢတ်ႈ ႁႂ်ႈ ၵဝ်ၶႃႈ ၸီႇယၢင်ႇ ၵေႃႉ ၼၼ်ႉ ဢေႃႈ။- 16ၵူၺ်းၵႃႈ၊ၵဝ်ၶႃႈ လၢတ်ႈၼႄ လွင်ႈ ဢၼ် ၵူၼ်း မဵဝ်း ရူဝ်းမႃႉ၊ႁဝ်း ၼႆႉ၊ၸူဝ်ႈ ဢၼ် ၵေႃႉ ဢၼ် လႆႈ ၶၢမ်ႇ တၢင်ႇ ဢမု ဢမ်ႇ ပႆႇ လႆႈ တေႃႇၼႃႈ ၵၼ် တင်း ၶဝ် ၸိူဝ်း ဢၼ် တၢင်ႇ ဢမု တီႈ မၼ်း ၼၼ်ႉ လႄႈ လႆႈ ဢၶႂၢင်ႉ ဢၼ် လၢတ်ႈ ၵႂၢမ်း ၶႄ တူဝ်ၸဝ်ႈၵဝ်ႇ ၼၼ်ႉ ၸိုင်၊ဢမ်ႇ တွၼ်ႉ ဢၢပ်ႈပၼ် ၼႂ်း မိုဝ်း ၽူႈလႂ် ဝႃႈၼႆ ၶႃႈ ဢေႃႈ။- 17ပိူဝ်ႈ ၼႆ လႄႈ မိူဝ်ႈ ဢၼ် ၶဝ် ႁွတ်ႈထိုင် မႃး ၵႃႈတီႈ ၼႆႈ ၸိုင်၊ၵဝ်ၶႃႈ ယင်း ဢမ်ႇ ၶၢမ်ႇ သုမ်း ဢၶိင်ႇ ၼႂ်း ဝၼ်း မိူဝ်ႈၽုၵ်ႈ ၼၼ်ႉ ၵမ်းလဵဝ်၊ၵဝ်ၶႃႈ ၶိုၼ်ႈ ၼင်ႈ လုမ်း ဢၼ် ၸီႇယၢင်ႇ တြႃး လႄႈ ပူင်ဢမိင်ႉ ႁႂ်ႈ ဢဝ် ၵေႃႉ ၼၼ်ႉ မႃး ဢေႃႈ။- 18မိူဝ်ႈ ဢၼ် ၶဝ် ၸိူဝ်း ၼၼ်ႉ တၢင်ႇ ဢပျတ်ႈ မၼ်း လုၵ်ႉ မႃး လၢတ်ႈ ၵႂၢမ်း ၼၼ်ႉ၊ၶဝ် ဢမ်ႇ တၢင်ႇ ဢပျတ်ႈ ဢၼ် ၵဝ်ၶႃႈ ထၢင်ႇ ဝႆႉ ၼၼ်ႉ ၶႃႈ ဢေႃႈ။- 19ဢၼ် ၶဝ် တင်းသဵင်ႈ တွပ်ႇထဵင် လၢတ်ႈၸႃ ၼၼ်ႉ၊ၸၢပ်ႈသႅင်ႇ ၵၼ် တင်း ၽႃႇသႃႇ တြႃး ၶဝ်၊ဢိၵ်ႇ လူၺ်ႈ လွင်ႈ ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယေႇသု၊ဢၼ် တၢႆ ၵႂႃႇ ယဝ်ႉ ၼၼ်ႉ ဢေႃႈ။ ၵူၺ်းၵႃႈ၊ပေႃးလု၊ႁေႃးလၢတ်ႈ ဝႃႈ၊ယေႇသု၊ၼၼ်ႉ ဢသၢၵ်ႈလိပ်း ယူႇ ဝႃႈၼႆ ၶႃႈ ဢေႃႈ။- 20ပိူဝ်ႈ ဢၼ် ၵဝ်ၶႃႈ ဢမ်ႇ ပေႃး ႁုၸႅင်ႈ လွင်ႈ မဵဝ်း မၼ်း ၼၼ်ႉ လီ လီ လႄႈ ၵဝ်ၶႃႈ ထၢမ် တူၺ်း မၼ်း၊မၼ်း ၸၢင်ႈၶႄး ၶႂ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ပုၼ်ႉ လႄႈ ၶၢမ်ႇ ဢဝ် တၢင်း ဢၼ် ၸီႇယၢင်ႇ ဢမု ၼႆႉ ဢေႃႈ။- 21ၵူၺ်းၵႃႈ၊ပေႃးလု၊သမ်ႉ ယွၼ်း ႁႂ်ႈလႆႈ ၶၢမ်ႇ တူၵ်းၵႅၼ်း ဝႆႉ၊ပုၼ်ႈ ဢၼ် ၸဝ်ႈ မုၼ် ယႂ်ႇ ၶုၼ်ႁေႃၶမ်း တၵ်း ၸီႇယၢင်ႇ ဢမု မၼ်း ၼၼ်ႉ ဢေႃႈ။ ၵွပ်ႈၼႆ ၵဝ်ၶႃႈ ပူင်ဢမိင်ႉ ႁႂ်ႈ မၼ်း တူၵ်းၵႅၼ်း ယူႇ တေႃႇထိုင်ႁွတ်ႈ ဝၼ်း ဢၼ် ၵဝ်ၶႃႈ ဢဝ် မၼ်း သူင်ႇ ၵႂႃႇၸူး တီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၶုၼ်ႁေႃၶမ်း ဢၵရိပ်ႉပႃႉ၊လၢတ်ႈ တီႈ ၶုၼ် ၽိတ်ႉတု၊လႄႈ ဝႃႈ၊ "တူဝ် ၵဝ် ၶႂ်ႈ ထွမ်ႇငိၼ်း ၵႂၢမ်း မၼ်း လူးၵွၼ်ႇ ဢေႃႈ၊" ဝႃႈ ၼင်ႇ ၼႆ လႄႈ။ ၶုၼ် ၽိတ်ႉတု၊ၶိုၼ်း လၢတ်ႈ လႄႈ ဝႃႈ၊ "ပႂ်ႉထွမ်ႇ ငိၼ်း ၵႂၢမ်း မၼ်း ၼႂ်း ဝၼ်း မိူဝ်ႈၽုၵ်ႈ သေၵမ်း၊" ဝႃႈ ၼင်ႇ ၼႆ ဢေႃႈ။ 23ၼႂ်း ဝၼ်း မိူဝ်ႈၽုၵ်ႈ ၶုၼ်ႁေႃၶမ်း ဢၵရိပ်ႉပႃႉ၊တင်း ၸဝ်ႈၼၢင်း ပေႇရၼိတ်ႉ၊မီး တင်း မုၼ်သရေႇ ဢၼ် ယႂ်ႇ ၼႃႇ လူင်လၢင် လႄႈ ပႃး တင်း ၸဝ်ႈသိုၵ်း လူင်၊ဢိၵ်ႇတင်း ၵူၼ်း တူၼ်ႈ ၵူၼ်း ႁူဝ် ၵႃႈၼႂ်း ဝဵင်း တင်းလၢႆ၊ၶဝ်ႈ ၵႃႈၼႂ်း ၼႃႈ ႁေႃ သေယဝ်ႉ၊ၶုၼ် ၽိတ်ႉတု၊ႁႂ်ႈ ဢဝ် သြႃႇ ပေႃးလု၊မႃး ဢေႃႈ။- 24ၶုၼ် ၽိတ်ႉတု၊ၵေႃႈ လၢတ်ႈ လႄႈ ဝႃႈ၊ "ၶုၼ်ႁေႃၶမ်း ဢၵရိပ်ႉပႃႉ၊ဢိၵ်ႇတင်း ၶဝ် ၸိူဝ်း ဢၼ် မီး ယူႇ လူၺ်ႈ ၵၼ် တင်း ႁဝ်း တင်းသဵင်ႈတင်းလူင် ၶဝ်႟။ တူၺ်း ၵေႃႉ ၼႆႉ ၶႃႈ လူး။ ၵူၼ်း မဵဝ်း ၵျူး၊တင်းသဵင်ႈတင်းလူင် ဢၼ် မီး ၸႃႉၸဵမ် ၵႃႈတီႈ ဝဵင်း ယေႇရုသလႅမ်ႇ၊ဢိၵ်ႇတင်း ၵႃႈတီႈ ၼႆႈ၊ၸွႆး ဢမု သႂ်ႇ မၼ်း လႄႈ တၢင်ႇ ဝႆႉ တီႈ ၵဝ်ၶႃႈ သေလႄႈ ပၢဝ်ႇ သႅၼ်ႇ လႄႈ ဝႃႈ၊မၼ်း ဢမ်ႇ ထိူၵ်ႈ ဢသၢၵ်ႈလိပ်း ထႅင်ႈ သေ ဢိတ်း ယဝ်ႉ၊ဝႃႈၼႆ ဢေႃႈ။- 25ၵူၺ်းၵႃႈ၊ၵဝ်ၶႃႈ ဢမ်ႇ ႁၼ် တၢင်းၽိတ်း ဢၼ် ထိူၵ်ႈ ဢဝ် မၼ်း တၢႆ ၼၼ်ႉ။ ၸွမ်း ၵႃႈ ၼင်ႇ ဢၼ် မၼ်း ယွၼ်း ႁႂ်ႈလႆႈ ၶၢမ်ႇ တၢင်း ဢၼ် ၸႅတ်ႈ သေး ၵႃႈတီႈ ၽၢႆႇၼႃႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ၸိုင်၊ၵဝ်ၶႃႈ တၵ်း လႆႈ ဢဝ် သူင်ႇ ၵႂႃႇ ၶႃႈ ဢေႃႈ။- 26ၼႂ်းဝႃႈၼၼ် သေၵေႃႈ ၵဝ်ၶႃႈ ဢမ်ႇ မီး လွင်ႈတၢင်း ဢၼ် တၵ်း တႅမ်ႈ လွင်ႈ မၼ်း တႄႉတႄႉ ဝႃႈ ဝႃႈ လႄႈ ပၼ် ၵႂႃႇ တီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၶႃႈ။ ပိူဝ်ႈ ၼႆ၊ၵဝ်ၶႃႈ ၸင်ႇ ဢဝ် မၼ်း မႃး ၵႃႈတီႈ ၽၢႆႇၼႃႈ သူ ၸဝ်ႈ၊လိူဝ်တွၼ်း ၼႃႇ သေပိူၼ်ႈ ၼၼ်ႉ ဢဝ် မၼ်း မႃး ၵႃႈတီႈ ၽၢႆႇၼႃႈ ၸဝ်ႈႁဝ်း ၶုၼ်ႁေႃၶမ်း ဢၵရိပ်ႉပႃႉ၊ၶႃႈ ဢေႃႈ။ သူ ၸဝ်ႈ ၶႅၼ်းတေႃႈ ၸႅတ်ႈထၢမ် တူၺ်း မၼ်း ပုၼ်ႈ လွင်ႈ ၼင်ႇ ႁိုဝ် ၵဝ်ၶႃႈ တၵ်း မီး လွင်ႈတၢင်း ဢၼ် တႅမ်ႈလိၵ်ႈ သေၵမ်း ၶႃႈ။- 27လွင်ႈ မၼ်း ၸမ်ႉ၊ယင်း ဢမ်ႇ ၼႄပျႃး ဢပျတ်ႈ ၵူၼ်းထွင်ႇ လႆႈ လီ လီ ငၢမ်း ငၢမ်း လႄႈ သူင်ႇ ၵူၼ်းထွင်ႇ ၵႂႃႇ ၼၼ်ႉ၊ဢမ်ႇထုၵ်ႇ ဢမ်ႇလီ ၶႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1"ပေႃႈ မႄႈ ပီႈၼွင်ႉ တင်းလၢႆ ၶဝ်႟။ ထွမ်ႇငိၼ်း တၢင်း ဢၼ် ၵဝ်ၶႃႈ တၵ်း လၢတ်ႈ ၶႄ တူဝ်ၸဝ်ႈၵဝ်ႇ ၽၢႆႇၼႃႈ သူ တေႃႈလဵဝ် ၼႆႉ သေၵမ်း ၶႃႈ၊" ဝႃႈ ၼင်ႇ ၼႆ သေလႄႈ၊- 2မိူဝ်ႈ ဢၼ် ၶဝ် ငိၼ်း မၼ်း လၢတ်ႈ ၼႂ်း ၽႃႇသႃႇ ႁေႇပြႄး၊ၼၼ်ႉ ၸိုင်၊ၶဝ် ယဵင်ႈၶႅၼ်း တဵတ်ႇ ယဵၼ် ၵႂႃႇ ၼႃႇ လူင်လၢင် လႄႈ သြႃႇ ပေႃးလု၊သိုပ်ႇ လၢတ်ႈ လႄႈ ဝႃႈ။ 3"ၵဝ်ၶႃႈ ပဵၼ် ၵူၼ်း မဵဝ်း ၵျူး၊ၸႃႇတိ ဝဵင်း တႃႇသု၊မိူင်း ၵိလိၵိ၊လႄႈ ယႂ်ႇမႃး ၵႃႈၼႂ်း ဝဵင်း ယေႇရုသလႅမ်ႇ၊ဢမ်ႇၵႃး၊လႆႈ သွၼ် ဢဝ် ၵႃႈတီႈ သြႃႇ ၵႃႇမလျေးလႃႉ၊ၶႃႈ ဢေႃႈ။ ၵဝ်ၶႃႈ လႆႈ ၶၢမ်ႇ ဢဝ် ၼႄးဢုပတေႇ တြႃး ၵႃႈ ဢၼ် ပူႇ ပေႃႈ ႁဝ်း သင်ႇ သွၼ် သုင်းမႃႉ ၼၼ်ႉ၊သေႇၶျႃႇ လီ ငၢမ်း သေလႄႈ ၸႂ်ၸပ်း ၽၢႆႇ ၽြႃးပဵၼ်ၸဝ်ႈ မိူၼ် မိူၼ် ၵၼ် တင်း သူ ၸဝ်ႈ တင်းသဵင်ႈတင်းလူင် ဢၼ် မီး ယူႇ ၵႃႈတီႈ ၼႆႈ ၼႂ်း ဝၼ်း မိူဝ်ႈၼႆႉ ၼၼ်ႉ ဢေႃႈ။- 4ၵဝ်ၶႃႈ ၼိၵ်ႈၸၢၵ်ႈ ငႅၼ်းသႄး ၶဝ် ၸိူဝ်း ဢၼ် ၶဝ်ႈ ၸွမ်း ၽႃႇသႃႇ တြႃး ၸဝ်ႈ ၼႆႉ ၼၼ်ႉ ၶႃႈ ယဝ်ႉ။ ၵဝ်ၶႃႈ ယင်း တိမတ်ႉ ၸဵမ် ယိင်း ၸဵမ် ၸၢႆး လႄႈ ဢဝ် ၶဝ် ၶင် ၵႃႈၼႂ်း ထွင်ႇ ယဝ်ႉ။- 5ၸႃႉၸဵမ် ၶုၼ် ယဵၸ်ႈပရေႃးႁဵၵ်ႈ ဢိၵ်ႇတင်း ၶုၼ်လုမ်း တင်းလၢႆ ၶၢမ်ႇသၢၵ်ႈသေႇ လွင်ႈ ဢၼ် ၵဝ်ၶႃႈ လၢတ်ႈ တီႈ ၸိုဝ်ႈ တီႈ ၸႂ်ႈ ၼၼ်ႉ လႆႈ ယူႇ ၶႃႈ ဢေႃႈ။ ၵဝ်ၶႃႈ လႆႈ ၶၢမ်ႇ ဢဝ် လိၵ်ႈ တီႈ ၶဝ် ဢၼ် တႅမ်ႈ ပၼ် ၵႂႃႇ တီႈ ပီႈၼွင်ႉ ၵူၼ်း မဵဝ်း ၵျူး၊တင်းလၢႆ ၼၼ်ႉ သေယဝ်ႉ၊ၶိုၼ်ႈ ၵႂႃႇ ၵႃႈတီႈ ဝဵင်း တမ်ႇမတ်ႉသၵတ်ႉ၊ပုၼ်ႉ၊ႁႂ်ႈလႆႈ တိဢဝ် ၵူၼ်း ၶဝ်ႈ ၽႃႇသႃႇ ၼႆႉ ၸိူဝ်း ဢၼ် မီး ယူႇ ၼႂ်း ဝဵင်း ၼၼ်ႉ သေလႄႈ သူင်ႇ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ႁႂ်ႈလႆႈ ၸီႇယၢင်ႇ ပၼ်တၢမ်ႇ ၶဝ် ဢေႃႈ။ 6"ယၢမ်း မိူဝ်ႈ ၵဝ်ၶႃႈ ယင်း တိုၵ်ႉ ၸွမ်း တၢင်း ၵႂႃႇ လႄႈ ၸမ် တၵ်း ႁွတ်ႈထိုင် ဝဵင်း တမ်ႇမတ်ႉသၵတ်ႉ၊ၼၼ်ႉ၊ၶိင်ႇ ၵၢင်ဝၼ်းတဵင်ႈ ယဝ်ႉ လႄႈ ဢၼ်လႅင်း ဢၼ် ႁိူဝ်ႈ ၼႃႇ လုၵ်ႉ သေ ၵႃႈတီႈ ၵၢင်ႁၢဝ် ထွင်ႇ လႅင်း လဵပ်ႈႁွပ်ႈ ၵဝ်ၶႃႈ ၵမ်းလဵဝ် ၶႃႈ ဢေႃႈ။- 7ၵဝ်ၶႃႈ လူမ်ႉ တူၵ်း ဢူပ်ႇပူပ်ႇ ၵႃႈၼိူဝ် လိၼ် ၵႂႃႇ လႄႈ လႆႈ ငိၼ်း သဵင် ဢၼ် လၢတ်ႈ တေႃႇ ၵဝ်ၶႃႈ လႄႈ ဝႃႈ၊ 'သေႃးလု၊႟။ သေႃးလု၊႟။ ႁဵတ်းသင် လႄႈ မႂ်း ၼိၵ်ႈၸၢၵ်ႈ ငႅၼ်းသႄး ၵဝ် ၸိူဝ်ႉ ၼင်ႇ ႁိုဝ်၊' ဝႃႈ ၼင်ႇ ၼႆ ဢေႃႈ။- 8ၵဝ်ၶႃႈ ၵေႃႈ ထၢမ် လႄႈ ဝႃႈ၊ 'ၸဝ်ႈ ႁဝ်း ပဵၼ် ၽူႈလႂ် ၶႃႈ၊' ဝႃႈ ၼင်ႇ ၼႆ လႄႈ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ 'ၵဝ် ပဵၼ် ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢၼ် မႂ်း ၼိၵ်ႈၸၢၵ်ႈ ငႅၼ်းသႄး ၼၼ်ႉ ယဝ်ႉ၊' ဝႃႈ ၼင်ႇ ၼႆ ဢေႃႈ။- 9ၵူၼ်း ၸိူဝ်း ဢၼ် ပႃး ၸွမ်း ၵဝ်ၶႃႈ ၸိူဝ်း ၼၼ်ႉ၊လႆႈ ႁၼ် ဢၼ်လႅင်း ၼၼ်ႉ သေၵေႃႈ ၶဝ် ဢမ်ႇ လႆႈ ငိၼ်း သဵင် ၵႂၢမ်း ၸဝ်ႈ ဢၼ် လၢတ်ႈ တေႃႇ ၵဝ်ၶႃႈ ၼၼ်ႉ။- 10မိူဝ်ႈ ၼၼ်ႉ၊ၵဝ်ၶႃႈ လဝ်ႈလၢတ်ႈ လႄႈ ဝႃႈ၊ 'ၸဝ်ႈ႟။ ၵဝ်ၶႃႈ တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ်၊' ဝႃႈၼႆ လႄႈ ၸဝ်ႈၽြႃး ၶိုၼ်း လၢတ်ႈ တီႈ ၵဝ်ၶႃႈ လႄႈ ဝႃႈ၊ 'လုၵ်ႉ လႄႈ ၶဝ်ႈ ၵႃႈၼႂ်း ဝဵင်း တမ်ႇမတ်ႉသၵတ်ႉ၊တႃႉ။ တီႈ ၼၼ်ႈ တၵ်း လၢတ်ႈ ပၼ် ၵူႈၸိူဝ်ႉၵူႈပိူင် ၵႃႈ ဢၼ် ၽြႃးပဵၼ်ၸဝ်ႈ ၶၢၼ်း ဝႆႉ၊ပုၼ်ႈ ဢၼ် မႂ်း တၵ်း လႆႈ ႁဵတ်း ၸိူဝ်း ၼၼ်ႉ ယူႇ၊' ဝႃႈ ၼင်ႇ ၼႆ ဢေႃႈ။- 11ၵွပ်ႈပိူဝ်ႈ ႁႅင်း သၢႆ ဢရွင်ႇ ဢၼ် ႁိူဝ်ႈလႅင်း ၼၼ်ႉ လႄႈ ၵဝ်ၶႃႈ တႃမွတ်ႇ ၵႂႃႇ သေယဝ်ႉ၊ၵူၼ်း ဢၼ် ပႃး ၸွမ်း ၵဝ်ၶႃႈ ၸိူဝ်း ၼၼ်ႉ၊ၸုင် မိုဝ်း ၵဝ်ၶႃႈ ၶဝ်ႈ ဝဵင်း တမ်ႇမတ်ႉသၵတ်ႉ၊ၵႂႃႇ ဢေႃႈ။ 12"ၵႃႈၼႂ်း ဝဵင်း ၼၼ်ႉ၊မီး ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ဢႃႇၼၼိ၊ဢၼ် ပဵၼ် ၵေႃႉ ဢၼ် ၸၢင်ႈ မူၼ်ႈပျေႃႇ ၼႂ်း ဝၢတ်ႈ ၽြႃးပဵၼ်ၸဝ်ႈ ၸၢင်ႈ ၵမ်ၵျၢင်ႉ ၸွမ်းၼင်ႇ ပိင်းၺၢပ်ႈတြႃး လႄႈ မီး ၵုင်ႇသရေႇ ၵႃႈတီႈ ၼႂ်း ၵူၼ်း မဵဝ်း ၵျူး၊တင်းသဵင်ႈတင်းလူင် ၵႃႈၼႂ်း ဝဵင်း ၼၼ်ႉ ဢေႃႈ။- 13မၼ်း မႃး ၸူး ၵဝ်ၶႃႈ၊ၸုၵ်း ယူႇ ႁိမ်း ၵဝ်ၶႃႈ လႄႈ လၢတ်ႈ ဝႃႈ၊ 'ၼွင်ႉ ၵဝ် သေႃးလု၊႟။ ႁႂ်ႈ တႃ မႂ်း ၶိုၼ်း ႁၼ် လႆႈ တႃႉ၊' ဝႃႈ ၼင်ႇ ၼႆ လႄႈ ယၢမ်း မိူဝ်ႈ ၼၼ်ႉ ၵမ်းလဵဝ် မၢၵ်ႇတႃ ၵဝ်ၶႃႈ ၶိုၼ်း ႁၼ် မႃး လႄႈ မုင်ႈ တူၺ်း ၼႃႈ မၼ်း ဢေႃႈ။- 14မၼ်း လၢတ်ႈ တီႈ ၵဝ်ၶႃႈ လႄႈ ဝႃႈ၊ 'ၽြႃးပဵၼ်ၸဝ်ႈ ပူႇမွၼ်ႇ ႁဝ်း ၼၼ်ႉ လိူၵ်ႈ ဢဝ် မႂ်း ႁႂ်ႈလႆႈ ႁု ဢလူဝ်ႇ တေႃႇ ၽြႃးပဵၼ်ၸဝ်ႈ၊ဢိၵ်ႇတင်း ႁႂ်ႈလႆႈ ႁၼ် ၸဝ်ႈ ယေႇသု၊ၸဝ်ႈ ဢၼ် သိုဝ်ႈတေႃႇ၊ဢိၵ်ႇတင်း ႁႂ်ႈ မႂ်း လႆႈ ငိၼ်း သဵင် ၵႂၢမ်း ဢၼ် ဢွၵ်ႇ သူပ်း ၸဝ်ႈ ၼၼ်ႉ ဢေႃႈ။- 15လွင်ႈ မၼ်း ၸမ်ႉ၊မႂ်း တၵ်း လႆႈ ပဵၼ် သၢၵ်ႈသေႇ ပုၼ်ႈ မၼ်းၸဝ်ႈ လႄႈ တၵ်း လႆႈ မွၵ်ႇလၢတ်ႈ ၵႃႈ ဢၼ် မႂ်း လႆႈ ႁၼ်၊ၵႃႈ ဢၼ် မႂ်း လႆႈ ငိၼ်း ၸိူဝ်း ၼႆႉ တီႈ ၵူႈၵေႃႉၵူႈၵူၼ်း ဢေႃႈ။- 16တေႃႈလဵဝ် ၼႆႉ ၵေႃႈ၊ႁဵတ်းသင် လႄႈ မႂ်း ပႂ်ႉ ယူႇ ႁိုင် ႁိုင် ၼင်ႇ ႁိုဝ်။ လုၵ်ႉ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ သေလႄႈ ႁႂ်ႈ ဢပျတ်ႈ မႂ်း လႆႈ သုၵ်ႈ ပွတ်ႈ ၵွပ်ႈ လူၺ်ႈ တၢင်း ဢၼ် ႁဵတ်း သူးတွင်း ပထၼႃႇ တီႈ မၼ်းၸဝ်ႈ ၼၼ်ႉ တႃႉ၊' ဝႃႈ ၼင်ႇ ၼႆ ဢေႃႈ။ 17"ၵဝ်ၶႃႈ ၶိုၼ်း မိူဝ်း ၸူး တီႈ ဝဵင်း ယေႇရုသလႅမ်ႇ၊သေယဝ်ႉ၊ယၢမ်း မိူဝ်ႈ ဢၼ် ၵဝ်ၶႃႈ ယင်း သူးတွင်း ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ၸိုင်၊ၵဝ်ၶႃႈ လႆႈ ပျႃႇတိၵ်ႈ ၼိမိၵ်ႈ ဢေႃႈ။- 18ၼႂ်း ၼၼ်ႉ၊ၵဝ်ၶႃႈ လႆႈ ထူပ်း ႁၼ် ၸဝ်ႈၽြႃး လႄႈ မၼ်းၸဝ်ႈ လၢတ်ႈ တီႈ ၵဝ်ၶႃႈ လႄႈ ဝႃႈ၊ 'မႂ်း ႁဵတ်း ၶၼ် ႁဵတ်း ၽႂ်း ႁႂ်ႈလႆႈ ဢွၵ်ႇ သေ ၵႃႈတီႈ ဝဵင်း ယေႇရုသလႅမ်ႇ၊ၵႂႃႇ ၵမ်းလဵဝ် တႃႉ။ လွင်ႈ မၼ်း ၸမ်ႉ၊ၵူၼ်း တီႈ ၼႆႈ တၵ်း ဢမ်ႇ ၶၢမ်ႇ ဢဝ် ၵႂၢမ်း ဢၼ် မႂ်း ၶၢမ်ႇသၢၵ်ႈသေႇ လွင်ႈ ၵဝ် ၼႆႉ၊' ဝႃႈ ၼင်ႇ ၼႆ ဢေႃႈ။- 19ၵဝ်ၶႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ 'ၸဝ်ႈႁဝ်း တီႈၶႃႈ။ လွင်ႈ ဢၼ် ၵဝ်ၶႃႈ ၶဝ်ႈ ၸရွပ်ႈ ႁေႃးတြႃး လႂ် သေလႄႈ တိဢဝ် ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈႁဝ်း တင်းလၢႆ ပေႃႉ ယႅၼ်ႉ ၶဝ် လႄႈ ဢဝ် ၶဝ် ၶင်ထွင်ႇ ဝႆႉ ၸိူဝ်း ၼၼ်ႉ၊ၶဝ် ႁု ယူႇ လီ လီ ၶႃႈ ဢေႃႈ။- 20ယၢမ်း မိူဝ်ႈ ဢၼ် ၵူၼ်း ၶၢမ်ႇသၢၵ်ႈသေႇ ၸဝ်ႈႁဝ်း၊ဢၼ် ပဵၼ် သထေႇၽၢၼ်ႇ၊လႆႈ ၶၢမ်ႇ တၢင်း ဢၼ် ဢဝ်တၢႆ ၼၼ်ႉ ၵေႃႈ၊တူဝ် ၵဝ်ၶႃႈ ၸုၵ်း ယူႇ ၵႃႈတီႈ ၼၼ်ႈ သေယဝ်ႉ၊ၸူမ်းၸႂ် ထုၵ်ႇၸႂ် လွင်ႈ ဢၼ် မၼ်း လႆႈ တၢႆ ၼၼ်ႉ ဢေႃႈ။ ၵဝ်ၶႃႈ ပႂ်ႉ ၶူဝ်းလဵင်း ပၼ် ၶဝ် ၸိူဝ်း ဢၼ် ဢဝ် မၼ်း တၢႆ ၼၼ်ႉ ယူႇ ၶႃႈ ဢေႃႈ၊' ဝႃႈ ၼင်ႇ ၼႆ ဢေႃႈ။- 21ၸဝ်ႈၽြႃး သမ်ႉ လၢတ်ႈ လႄႈ ဝႃႈ၊ 'ၵႂႃႇ တႃႉ၊ၵဝ် တၵ်း ပွႆႇၸႂ်ႉ မႂ်း ၵႂႃႇ ၵႆ ၵႆ၊တီႈ ဢၼ် ၵူၼ်း တၢင်ႇၸိူဝ်ႉတၢင်ႇၶိူဝ်း မီး ၼၼ်ႉ ဢေႃႈ၊' ဝႃႈ ၼင်ႇ ၼႆ မီး ဢမိင်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၵူၼ်း ၸိူဝ်း ၼၼ်ႉ၊ထွမ်ႇ ၵႂၢမ်း မၼ်း တေႃႇထိုင်ႁွတ်ႈ ထၼ်ႇ ၼၼ်ႉ သေယဝ်ႉ၊ဢွၼ်ၵၼ် ၵိဝ်သဵင် ႁွင်ႉ ပၢဝ်ႇ သႅၼ်ႇ လႄႈ ဝႃႈ၊ "ၵူၼ်း ၸိူဝ်ႉ ၼင်ႇ မၼ်း ၼႆႉ ဢဝ်တၢႆ ပႅတ်ႈ သေ ၵႃႈၼိူဝ် လိၼ်မိူင်း ၼႆႉ တႃႉ။ မၼ်း ဢမ်ႇ ထုၵ်ႇလီ ဢသၢၵ်ႈလိပ်း ယူႇ ၵူၺ်း၊" ဝႃႈ ၼင်ႇ ၼႆ ဢေႃႈ။- 23ၶဝ် ဢွၼ်ၵၼ် ပၢဝ်ႇ သႅၼ်ႇ ယူႇ၊ဢဝ် ၶူဝ်းလဵင်း ထိမ်ႈ ၶိုၼ်ႈ ၼိူဝ် ႁူဝ် ၶဝ် ယူႇ လႄႈ ၶဝ် ၵမ်ႈၽွင်ႈ ဢဝ် မုၼ်ႈလိၼ် ပိုၼ် ၶိုၼ်ႈ ၵႃႈၼိူဝ် ၵၢင်ႁၢဝ် ယူႇ ၸိူဝ်ႉ ၼင်ႇ ၼၼ် ဢေႃႈ။- 24မိူဝ်ႈ ၼၼ်ႉ ၸဝ်ႈၵွၼ်း တပ်ႉသိုၵ်း ရူဝ်းမႃႉ၊ၼၼ်ႉ ပူင် ဢမိင်ႉ ႁႂ်ႈ ၵူၼ်းသိုၵ်း မၼ်း တင်းလၢႆ၊ဢဝ် သြႃႇ ပေႃးလု၊ၶဝ်ႈ ၵႂႃႇ ၵႃႈၼႂ်း တပ်ႉ လႄႈ သင်ႇ လၢတ်ႈ ႁႂ်ႈ ၶဝ် ပေႃႉ ယႅၼ်ႉ ၸႅတ်ႈ သေး တူၺ်း လွင်ႈ ဢၼ် ႁဵတ်းသင် လႄႈ ၵူၼ်း မဵဝ်း ၵျူး၊တင်းလၢႆ၊ထၢၼ်ႈပေႃး ပၢဝ်ႇ သႅၼ်ႇ ယူႇ ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။- 25ၵူၺ်းၵႃႈ၊ယၢမ်း မိူဝ်ႈ ဢၼ် ၶဝ် ယင်း တိုၵ်ႉ မတ်ႉၽုၵ်ႇ မၼ်း ပုၼ်ႈ ဢၼ် တၵ်း ပေႃႉ ယႅၼ်ႉ မၼ်း ယူႇ ၼၼ်ႉ သြႃႇ ပေႃးလု၊လၢတ်ႈ တီႈ တပ်ႉမူး ဢၼ် ၸုၵ်း ယူႇ ၵႃႈတီႈ ၼၼ်ႉ လႄႈ ဝႃႈ၊ "တီႈ ၵူၼ်း ရူဝ်းမႃႉ၊ၵေႃႉ ၼိုင်ႈ ၼၼ်ႉ၊ယင်း ဢမ်ႇ ၸႅတ်ႈထၢမ် ၸွမ်းၼင်ႇ တြႃး ရူဝ်းမႃႉ၊လႄႈ သူ ပေႃႉ ယႅၼ်ႉ လႆႈ ႁိုဝ်း" ဝႃႈ ၼင်ႇ ၼႆ ဢေႃႈ။ 26တပ်ႉမူး ၼၼ်ႉ၊ငိၼ်း သေယဝ်ႉ ၵႂႃႇၸူး ၵႃႈတီႈ ၸဝ်ႈၵွၼ်း တပ်ႉသိုၵ်း လႄႈ ထၢမ် ဝႃႈ၊ "တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် ၶႃႈ။ ၵေႃႉ ၼႆႉ ပဵၼ် ၵူၼ်း ရူဝ်းမႃႉ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 27ၸဝ်ႈၵွၼ်း တပ်ႉသိုၵ်း ၼၼ်ႉ ၵေႃႈ မႃး ၸူး တီႈ သြႃႇ ပေႃးလု၊လႄႈ ထၢမ် ဝႃႈ၊ "လၢတ်ႈ လူး။ ၸွင်ႇ မႂ်း ပဵၼ် ၵူၼ်း ရူဝ်းမႃႉ၊ႁိုဝ်း၊" ဝႃႈ ၼင်ႇ ၼႆ လႄႈ။ "ၸႂ်ႈ ၶႃႈ ယဝ်ႉ" ဝႃႈၼႆ၊သြႃႇ ပေႃးလု၊ၶိုၼ်း လၢတ်ႈ ဢေႃႈ။ 28ၸဝ်ႈၵွၼ်း တပ်ႉသိုၵ်း ၵေႃႈ လၢတ်ႈ လႄႈ ဝႃႈ၊ "ၵဝ် ပၼ် ငိုၼ်း ၼမ်ၼႃႇ လႄႈ ၸင်ႇ လႆႈ ပဵၼ် ၵူၼ်း ရူဝ်းမႃႉ၊ၵေႃႉ ၼိုင်ႈ ဢိူဝ်း၊" ဝႃႈ ၼင်ႇ ၼႆ လႄႈ သြႃႇ ပေႃးလု၊ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ၼႆႉ၊ပဵၼ် ၸွမ်း ၸႃႇတိ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မိူဝ်ႈ ၼၼ်ႉ ၵူၼ်း ၸိူဝ်း ဢၼ် ဢၢင်ႈ တၵ်း ၸႅတ်ႈထၢမ် သြႃႇ ပေႃးလု၊ၼၼ်ႉ၊ႁူၼ် ဢွၵ်ႇ သေ ၵႃႈတီႈ မၼ်း ၵႂႃႇ ၵမ်းလဵဝ် လႄႈ ၸဝ်ႈၵွၼ်း တပ်ႉသိုၵ်း ၵေႃႈ မိူဝ်ႈ ဢၼ် လႆႈ ႁု လွင်ႈ ဢၼ် သြႃႇ ပေႃးလု၊ပဵၼ် ၵူၼ်း ရူဝ်းမႃႉ၊ၵေႃႉ ၼိုင်ႈ၊သမ်ႉ လႆႈ ဢဝ် ၸိူၵ်ႈလဵၵ်း မတ်ႉၽုၵ်ႇ မႅၼ်ႈ ၵူၼ်း ရူဝ်းမႃႉ၊ၼၼ်ႉ ၸိုင်၊မီး တၢင်း ဢၼ် ၵူဝ်ႁႄ ၼႃႇ လူင်လၢင် ဢေႃႈ။ 30ၸဝ်ႈၵွၼ်း တပ်ႉသိုၵ်း ၶႂ်ႈ ႁု ဢၼ် ၸိုဝ်ႈ ဢၼ် ၸႂ်ႈ၊ၵွပ်ႈ လွင်ႈ သင် လႄႈ ၵူၼ်း မဵဝ်း ၵျူး၊တင်းလၢႆ၊တၢင်ႇ ဢပျတ်ႈ ၼိူဝ် သြႃႇ ပေႃးလု၊ထၼ်ႇ ၼႆႉ ၼၼ်ႉ လႄႈ ဝၼ်း မိူဝ်ႈၽုၵ်ႈ မၼ်း ၵႄႈ ပၼ် ၸိူၵ်ႈလဵၵ်း ၵႃႈတီႈ သြႃႇ ပေႃးလု၊သေယဝ်ႉ၊ပူင်ဢမိင်ႉ ႁႂ်ႈ ယဵၸ်ႈပရေႃးႁဵၵ်ႈ လူင် တင်းလၢႆ၊ဢိၵ်ႇတင်း ၶုၼ် လုမ်း လူင် တင်းသဵင်ႈတင်းလူင် ၸုတုမ် ၵၼ် သေလႄႈ ႁွင်ႉ ဢဝ် သြႃႇ ပေႃးလု၊မႃး ၸုၵ်း ၵႃႈတီႈ ၽၢႆႇၼႃႈ ၶဝ် ဢေႃႈ။
Copyright
Learn More


text:
1ၼႆႉ ၸမ်ႉ၊ပဵၼ် ငဝ်ႈႁၢၵ်ႈ တြႃး ၶၢဝ်ႇငၢဝ်း သိူဝ်းပျေႃႇ ၸဝ်ႈ ယေႇသု ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢေႃႈ။- 2တြႃး ၸဝ်ႈ ပဵၼ် ၸွမ်း ၵႃႈ ၼင်ႇ ၵျၢမ်း ဢၼ် ပရေႃးၽႅတ်ႈဢိသႃႇယႃႉ၊တႅမ်ႈ ဝႆႉ လႄႈ ဝႃႈ၊ "တူၺ်း လူး။ ၵဝ် ပွႆႇၸႂ်ႉ ၽူႈတၢင်တူဝ် ၵဝ် ၵႂႃႇ ပႃႈၼႃႈ မႂ်း၊ ပုၼ်ႈ တၵ်း လႆႈ မႄးႁဵတ်း မႄးႁႅၼ်း သဵၼ်ႈတၢင်း မႂ်း ဢေႃႈ။ 3သဵင် ၵႂၢမ်း ၵေႃႉ ဢၼ် ႁွင်ႉသႅၼ်ႇ ၵႃႈၼႂ်း ထိူၼ်ႇလႅင်ႉ ၼၼ်ႉ ဝႃႈ ၸမ်ႉ၊ မႄး သဵၼ်ႈတၢင်း ထႃႇဝရႃႉ ၽြႃး တႃႉ။ ႁႂ်ႈ သဵၼ်ႈတၢင်း သိုဝ်ႈလီ ပုၼ်ႈ မၼ်းၸဝ်ႈ တၵ်း ပႆ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 4သြႃႇ ယူဝ်းႁၢၼ်ႇ၊ပေႃႇမႃး ပၼ် မၢင်ႇၵလႃႇ ပပ်ႉတိၸမ်ႇယူႇ ဢိၵ်ႇတင်း ႁေႃးလၢတ်ႈ တြႃး ၸဝ်ႈ တီႈ ၵူၼ်း တင်းလၢႆ ယူႇ လႄႈ ဝႃႈ၊ "ပိၼ်ႇၸႂ် သူ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၽြႃးပဵၼ်ၸဝ်ႈ တၵ်း ပွႆႇလွတ်ႈ ဢပျတ်ႈ သူ ဢေႃႈ၊" ဝႃႈ ၼင်ႇ ၼႆ ဢေႃႈ။- 5ၵူၼ်း ၼမ်ၼႃႇ လုၵ်ႉ သေ ၵႃႈတီႈ ဢိူင်ႇ ယုတႃႉ၊ၵူႈတီႈၵူႈလႅၼ် ဢိၵ်ႇတင်း ၵူၼ်း ဝဵင်း ယေႇရုသလႅမ်ႇ၊ဢွၵ်ႇ မႃး ၸူး တီႈ သြႃႇ ယူဝ်းႁၢၼ်ႇ၊လႄႈ ၶဝ် ၽုၺ်ႇၼႄ ဢပျတ်ႈ တူဝ်ၸဝ်ႈၵဝ်ႇ သေယဝ်ႉ၊ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼႂ်း ၼမ်ႉ ယေႃးတၢၼ်ႇ၊တီႈ သြႃႇ ယူဝ်းႁၢၼ်ႇ၊ဢေႃႈ။ 6သြႃႇ ယူဝ်းႁၢၼ်ႇ၊ၼႆႉ၊ၼုင်ႈ ၶူဝ်း ၶူၼ် ၵလႃႇဢုၵ်ႈ လႄႈ ဢဝ် သၢႆၼင် ႁတ်ႉဢႅဝ် မၼ်း ဝႆႉ သေယဝ်ႉ၊ၵိၼ် မႅင်း ၸၵ်းတႅၼ် ၵပ်း တင်း ၼမ်ႉၽိုင်ႈ ထိူၼ်ႇ ၵူၺ်း ဢေႃႈ။- 7ဢၼ် မၼ်း ႁေႃးလၢတ်ႈ တီႈ မူႇၵူၼ်း တင်းလၢႆ လႄႈ ဝႃႈ ၸမ်ႉ၊ "ၸဝ်ႈ ဢၼ် မႃး ပႃႈလင် ၵဝ် ၼၼ်ႉ ယႂ်ႇ မျၢတ်ႈ ၼႃႇ သေ ၵဝ် ဢေႃႈ။ ၵဝ် ယင်း ဢမ်ႇ ထိူၵ်ႈ ၵူမ်ႈ လႄႈ ၵႄႈ သၢႆ ၶႅပ်းတိၼ် ၸဝ်ႈ ၼၼ်ႉ။- 8ၵဝ် ၼႆႉ ပၼ် မၢင်ႇၵလႃႇ ပပ်ႉတိၸမ်ႇ တီႈ သူ ၼႂ်း ၼမ်ႉ ၵူၺ်း ဢေႃႈ။ ၸဝ်ႈ ၼၼ်ႉ ၸမ်ႉ၊တၵ်း ပၼ် မၢင်ႇၵလႃႇ ပပ်ႉတိၸမ်ႇ တီႈ သူ ၼႂ်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9မိူဝ်ႈ ၼၼ်ႉ၊ၸဝ်ႈ ယေႇသု၊လုၵ်ႉ သေ ၵႃႈတီႈ ဢိူင်ႇ ၵႃႇလိလႄး၊ဝဵင်း ၼႃႇၸရႅတ်ႈ၊မႃး ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ တီႈ သြႃႇ ယူဝ်းႁၢၼ်ႇ၊ၵႃႈၼႂ်း ၼမ်ႉ ယေႃးတၢၼ်ႇ၊ဢေႃႈ။- 10ယၢမ်း မိူဝ်ႈ ဢၼ် ၸဝ်ႈ ယေႇသု၊လုၵ်ႉ သေ ၵႃႈၼႂ်း ၼမ်ႉ ဢွၵ်ႇ မႃး ၵမ်းလဵဝ် ယူႇ ၼၼ်ႉ ၸိုင်၊လႆႈ ႁၼ် ၼႃႈ ၽႃႉၵၢင်ႁၢဝ် ၽုၺ်ႇ ပိုတ်ႇ ၵႂႃႇ သေလႄႈ ဝိၺိၺ်ႇ မူတ်းၸၢင်ႇ ၸဝ်ႈ ဢၼ် ပဵၼ် မိူၼ် ၸိူဝ်ႉ ၼင်ႇ ၼူၵ်ႉတူႈ ၼၼ်ႉ လူင်း မႃး ၵႃႈၼိူဝ် မၼ်းၸဝ်ႈ ဢေႃႈ။- 11မိူဝ်ႈ ၼၼ်ႉ၊မီး သဵင် ဢၼ် လုၵ်ႉ ၵႃႈတီႈ ၵၢင်ႁၢဝ် မေႃး မႃး လႄႈ ဝႃႈ၊ "မႂ်း ပဵၼ် လုၵ်ႈ ၵဝ် ဢၼ် ၵဝ် ႁၵ်ႉ ၼႃႇ၊ၵေႃႉ ဢၼ် ၵဝ် ထုၵ်ႇၸႂ် ၵျိူၵ်ႈၸႂ် ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ ၵမ်းလဵဝ် ဝိၺိၺ်ႇ ၸဝ်ႈ ႁႂ်ႈ ၸဝ်ႈ ယေႇသု၊ၵႂႃႇ ၵႃႈၼႂ်း ထိူၼ်ႇလႅင်ႉ သေ ဢေႃႈ။- 13မၼ်းၸဝ်ႈ ယူႇ ၵႃႈၼႂ်း ထိူၼ်ႇလႅင်ႉ ၼၼ်ႉ သီႇ သိပ်း ဝၼ်း တဵမ်တဵမ်၊လႆႈ ၶၢမ်ႇ တၢင်း ဢၼ် ၸႃႇတၢၼ်ႇ ၸၢမ်းတူၺ်း ယႃႉ ၵဝ်း ဢေႃႈ။ ၵႃႈတီႈ ၼၼ်ႈ တူဝ်ထိူၼ်ႇႁၢႆႉ လႂ် ၵေႃႈ မီး ဢေႃႈ။ ၵူၺ်းၵႃႈ၊တမၢၼ်ႇၵၢင်ႁၢဝ် တင်းလၢႆ လုမ်းလႃး လူတူၺ်း မၼ်းၸဝ်ႈ ဢေႃႈ။ 14ဝၢႆးသေ သြႃႇ ယူဝ်းႁၢၼ်ႇ၊လႆႈ ၶမ် ထွင်ႇ ယဝ်ႉ ၸိုင်၊ၸဝ်ႈ ယေႇသု၊ၶိုၼ်ႈ ၵႂႃႇၸူး ဢိူင်ႇ ၵႃႇလိလႄး၊သေယဝ်ႉ၊ႁေႃးလၢတ်ႈ ၶၢဝ်ႇငၢဝ်း တြႃး သိူဝ်းပျေႃႇ လွင်ႈ ၽြႃးပဵၼ်ၸဝ်ႈ လႄႈ ဝႃႈ၊- 15"ဢၶိင်ႇ မၼ်း ထိုင် မႃး ယဝ်ႉ။ မိူင်းၽြႃးပဵၼ်ၸဝ်ႈ မႃး ၸမ် ယူႇ ယဝ်ႉ။ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သူ တႃႉ။ ယုမ်ႇမၢတ်ႈ တြႃး သိူဝ်းပျေႃႇ ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 16ၼႂ်း မိူဝ်ႈ ဢၼ် ၸဝ်ႈ ယေႇသု၊ပႆ လဵပ်ႈ ၸွမ်း တၢင်း ၽင်ႇ ၼွင် ၵႃႇလိလႄး၊ၵႂႃႇ ယူႇ ၼၼ်ႉ၊မၼ်းၸဝ်ႈ ထူပ်း ႁၼ် ၵူၼ်းလႃႈၼမ်ႉ သွင် ပီႈၼွင်ႉ၊သိမုၼ်ႇ၊ဢိၵ်ႇတင်း ဢၼ်ႇတရေႇ၊ဝၢၼ်ႇ ၶႄ ယူႇ ဢေႃႈ။- 17ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၸွမ်း ၵဝ် မႃး တႃႉ။ ၵဝ် တၵ်း ႁႂ်ႈ သူ ပဵၼ် ၵူၼ်း ဢၼ် ႁႃ ၵူၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 18ၶဝ် ၵေႃႈ ဝႆႉ ပႅတ်ႈ ၶႄ ၶဝ် ၵမ်းလဵဝ် သေလႄႈ ၸွမ်း မၼ်းၸဝ်ႈ ၵႂႃႇ ဢေႃႈ။ 19ၸဝ်ႈ ယေႇသု၊ပူၼ်ႉ ၵႂႃႇ ထႅင်ႈ ဢိတ်းၼိုင်ႈ ယဝ်ႉ ၸင်ႇ၊ထူပ်း ႁၼ် ထႅင်ႈ ၵူၼ်းလႃႈၼမ်ႉ သွင် ၵေႃႉ ပီႈၼွင်ႉ ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊လုၵ်ႈၸၢႆး ၸေႇပေႇတႄး၊ဢၼ် တိုၵ်ႉ မႄး ၽုင် မႄး ၵုပ်း ၶႄ ၶဝ် ယူႇ ၵႃႈၼိူဝ် ႁိူဝ်း ၼၼ်ႉ ဢေႃႈ။- 20ၸဝ်ႈ ယေႇသု၊ၵေႃႈ၊မိူဝ်ႈ ဢၼ် ထူပ်း ႁၼ် ၶဝ် ၸိုင်၊ႁွင်ႉ ဢဝ် ၵမ်းလဵဝ် လႄႈ၊ၶဝ် ၵေႃႈ ဝႆႉ ပႅတ်ႈ ပေႃႈ ၶဝ် ၸေႇပေႇတႄး၊ၵႃႈၼိူဝ် ႁိူဝ်း ႁူမ်ႈ လူၺ်ႈ ၵၼ် တင်း လုၵ်ႈၸၢင်ႈ ၶဝ် တင်းလၢႆ သေယဝ်ႉ၊ၸွမ်း မၼ်းၸဝ်ႈ ၵႂႃႇ ဢေႃႈ။ 21ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ တင်းလၢႆ၊ဢွၼ်ၵၼ် ၶိုၼ်ႈ ၵႂႃႇၸူး ဝဵင်း ၵပိူဝ်ႇၼေႇဢုမ်ႇ၊သေယဝ်ႉ၊ၼႂ်း ဝၼ်းၵမ်သိၼ် ၼၼ်ႉ ၵမ်းလဵဝ် မၼ်းၸဝ်ႈ ၶဝ်ႈ ၵႃႈၼႂ်း ၸရွပ်ႈ ႁေႃးတြႃး သေလႄႈ ႁေႃးလၢတ်ႈ သင်ႇ သွၼ်ပၼ် ဢေႃႈ။- 22ၶဝ် ၸိူဝ်း ဢၼ် လႆႈ ထွမ်ႇ လႆႈ ငိၼ်း တင်းသဵင်ႈတင်းလူင် ဢွၼ်ၵၼ် ဢၢမ်း လွင်ႈတၢင်း ဢၼ် မၼ်းၸဝ်ႈ သင်ႇ သွၼ် ၼၼ်ႉ ၼႃႇ လူင်လၢင်၊ၵွပ်ႈပိူဝ်ႈ မၼ်းၸဝ်ႈ သင်ႇ သွၼ်ပၼ် ၶဝ် မိူၼ် ၸိူဝ်ႉ ၼင်ႇ သြႃႇ မေႃ ၵျၢမ်း ထမ်ႇမႃႉ ၶဝ် ဢမ်ႇၸႂ်ႈ။ မိူၼ် ၸိူဝ်ႉ ၼင်ႇ ၵေႃႉ ဢၼ် မီး ဢႃႇၼႃႇ ၼၼ်ႉ ဢေႃႈ။ 23ယၢမ်း မိူဝ်ႈ ၼၼ်ႉ ၵမ်းလဵဝ်၊ၵူၼ်း ဢၼ် ၽိူဝ်ႉ ၶဝ်ႈ ၵေႃႉ ၼိုင်ႈ ၶဝ်ႈ မႃး သေလႄႈ ပၢဝ်ႇ သႅၼ်ႇ လႄႈ ဝႃႈ၊- 24"ဢူဝ်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၸဝ်ႈ ႁဝ်း လူဝ်ႇ ႁဵတ်းသင် တင်း ႁဝ်းၶႃႈ။ ၸဝ်ႈ ႁဝ်း မႃး ႁႂ်ႈလႆႈ ယႃႉပႅတ်ႈ ႁဝ်းၶႃႈ၊ၶႃႈ ႁိုဝ်း။ ၸဝ်ႈ ႁဝ်း ပဵၼ် ၽူႈလႂ် ၼၼ်ႉ၊ၵဝ်ၶႃႈ ႁု ယူႇ ၶႃႈ ဢေႃႈ။ ပဵၼ် ၽူႈ မူတ်းၸၢင်ႇ ၽြႃးပဵၼ်ၸဝ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ပူင်ဢမိင်ႉ တီႈ ၽိူဝ်ႉ ၼၼ်ႉ လႄႈ ဝႃႈ၊ "ယူႇတဵတ်ႇတဵတ်ႇ တႃႉ။ ဢွၵ်ႇ သေ ၵႃႈၼႂ်း မၼ်း ၵႂႃႇ တႃႉ။" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 26ၽိူဝ်ႉ ၼၼ်ႉ၊ႁဵတ်း ႁႂ်ႈ ၵေႃႉ ၼၼ်ႉ ၵႅၼ်ႇၶႅင် ၵႂႃႇ ယဝ်ႉ ၸင်ႇ၊ႁွင်ႉသႅၼ်ႇ လူၺ်ႈ တင်း သဵင် ဢၼ် ယႂ်ႇ ၼႃႇ သေလႄႈ ဢွၵ်ႇၵႂႃႇ သေ ဢေႃႈ။- 27ၵူၼ်း တင်းသဵင်ႈတင်းလူင် ဢၢမ်း ၼႃႇ လူင်လၢင်၊ထၢၼ်ႈပေႃး ၵေႃႉ ၼိုင်ႈ လႄႈ ၵေႃႉ ၼိုင်ႈ လၢတ်ႈၸႃ တီႈ ၵၼ် လႄႈ ဝႃႈ၊ "လွင်ႈတၢင်း ၼႆႉ ပဵၼ် ၸိူဝ်ႉ ၼင်ႇ ႁိုဝ်။ ပဵၼ် တြႃး ဢၼ် မႂ်ႇ ႁိုဝ်း။ ၸဝ်ႈ ၼႆႉ ယင်း ပႃး တင်း တၼ်းၶူဝ်း လႄႈ ႁေႃႈ ၽိူဝ်ႉ ႁေႃႈ ၽီ လႆႈ၊ၽိူဝ်ႉ ၽီ ၵေႃႈ ထွမ်ႇ ၵႂၢမ်း လူင် ပႄႇ၊" ဝႃႈ ၼင်ႇ ၼႆ ဢေႃႈ။ 28ပိူဝ်ႈ ၼႆ လႄႈ ၶၢဝ်ႇငၢဝ်း လွင်ႈ ၸဝ်ႈ ယေႇသု၊ႁူင်ႁၢင်း ၸွတ်ႇတူဝ်ႈ ၵႂႃႇ ၵႃႈၼႂ်း ဢိူင်ႇ ၵႃႇလိလႄး၊ၵူႈတီႈၵူႈလႅၼ် ၵမ်းလဵဝ် ဢေႃႈ။ 29ၸဝ်ႈ ယေႇသု၊တင်း တပႄးၸဝ်ႈ တင်းလၢႆ ဢၼ် ပႃး ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ဢွၵ်ႇ သေ ၵႃႈၼႂ်း ၸရွပ်ႈ ႁေႃးတြႃး လႄႈ ၶဝ်ႈ ၵႂႃႇ ၵႃႈၼႂ်း ႁိူၼ်း သိမုၼ်ႇ၊ဢိၵ်ႇတင်း ဢၼ်ႇတရေႇ၊ၶဝ် ပီႈၼွင်ႉ ၼၼ်ႉ ဢေႃႈ။- 30မႄႈဢွၵ်ႇၼၢႆး သိမုၼ်ႇ၊ၼၼ်ႉ ၼၢဝ် လႄႈ ၼွၼ်း ယူႇ ဢေႃႈ။ ၶဝ် လဝ်ႈလၢတ်ႈ တီႈ မၼ်းၸဝ်ႈ ၵမ်းလဵဝ် ဢေႃႈ။- 31မၼ်းၸဝ်ႈ ၵေႃႈ ၵႂႃႇ ယိပ်း ဢဝ် မိုဝ်း မၼ်း သေယဝ်ႉ၊တိုတ်ႉ လုၵ်ႉ ဢေႃႈ။ ၼၢဝ် မၼ်း ၸိုၼ်ႈ ႁၢႆ ၵမ်းလဵဝ် သေလႄႈ မၼ်း လုၵ်ႉ ႁဵတ်းဝၢတ်ႈ ႁပ်ႉ ၶၢမ်ႇၶႅၵ်ႇ ဢေႃႈ။ 32မိူဝ်ႈ ဢၼ် ၵၢင်ဝၼ်းတူၵ်း ယဝ်ႉ လႄႈ ပဵၼ် ၶိင်ႇ ႁူဝ်ၶမ်ႈ ၸိုင်၊ၵူၼ်း ၵႃႈတီႈ ၼၼ်ႈ ဢဝ် ၵူၼ်းၶႆႈၵူၼ်းပဵၼ် တင်း ၵူၼ်း ဢၼ် ၽီ ၶဝ်ႈ ၽိူဝ်ႉ ၶဝ်ႈ၊ၵႃႈမီး တင်းသဵင်ႈတင်းလူင် မႃး တီႈ မၼ်းၸဝ်ႈ လႄႈ၊- 33ၵူၼ်း ဝဵင်း တင်း ဝဵင်း ဢွၼ်ၵၼ် ၸုတုမ် ၵၼ် ယူႇ ၽၢႆႇၼႃႈ ႁိူၼ်း ဢေႃႈ။- 34မၼ်းၸဝ်ႈ ၵေႃႈ၊ႁႂ်ႈ တၢင်းၶႆႈတၢင်းပဵၼ် ၵူႈမဵဝ်းမဵဝ်း ၸိုၼ်ႈ ႁၢႆ မႃး လီ လႄႈ၊ၽိူဝ်ႉ ၽီ ၼမ်ၼႃႇ ၵေႃႈ မၼ်းၸဝ်ႈ ႁေႃႈ ဢွၵ်ႇ ပႅတ်ႈ ဢေႃႈ။ မၼ်းၸဝ်ႈ ဢမ်ႇ ပၼ် ဢၶႂၢင်ႉ ၽိူဝ်ႉ ၽီ ၸိူဝ်း ၼၼ်ႉ လၢတ်ႈ ၵႂၢမ်း သေ ၶေႃႈ သေၵမ်း၊ပိူဝ်ႈ ဢၼ် ၶဝ် ႁုၸၵ်း မၼ်းၸဝ်ႈ ယူႇ ၼၼ်ႉ ဢေႃႈ။ 35ၶိင်ႇၵၢင်ၼႂ် ၸဝ်ႉ၊ၸူဝ်ႈ ဢၼ် မိူင်း ဢမ်ႇ ပႆႇ လႅင်း ၼၼ်ႉ၊ၸဝ်ႈ ယေႇသု၊လုၵ်ႉ သေလႄႈ ဢွၵ်ႇ ႁိူၼ်း ၵႂႃႇ၊သမ်ႉ ပႆ ဢွၵ်ႇ ဝဵင်း ၵႂႃႇ ၵႃႈတီႈ ဢၼ် ဢမ်ႇ မီး ၵူၼ်း ၼၼ်ႉ ယဝ်ႉ ၸင်ႇ၊သူးတွင်း ၵႃႈတီႈ ၼၼ်ႈ ဢေႃႈ။- 36သိမုၼ်ႇ၊ဢိၵ်ႇတင်း ၵေႃႉသႄႈ မၼ်း တင်းလၢႆ ၸွမ်း ႁႃ မၼ်းၸဝ်ႈ လႄႈ၊- 37မိူဝ်ႈ ဢၼ် ထူပ်း ႁၼ် ၸိုင်၊လဝ်ႈလၢတ်ႈ လႄႈ ဝႃႈ၊ "ၵူၼ်း တင်းသဵင်ႈတင်းလူင် ထၢမ်ႁႃ ၸဝ်ႈႁဝ်း ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၵူၺ်းၵႃႈ၊မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ႁဝ်း ဢွၼ်ၵၼ် ၵႂႃႇ ၼႂ်း ဝၢၼ်ႈ ႁိမ်းႁွမ်း ၸိူဝ်း ၼႆႉ တႃႉ ႁဝ်း။ တီႈ ၶဝ် ၸိူဝ်း ၼႆႉ ၵေႃႈ ၵဝ် လူဝ်ႇ ၵႂႃႇ ႁေႃးတြႃး ၼင်ႇၵဝ်ႇ ဢေႃႈ။ ၵဝ် မႃး ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 39ႁဵတ်း ၼၼ် လႄႈ မၼ်းၸဝ်ႈ လႄႇ ၵႂႃႇ ၵႃႈၼႂ်း ဢိူင်ႇ ၵႃႇလိလႄး၊ၵူႈတီႈၵူႈလႅၼ် ႁႂ်ႈလႆႈ ႁေႃးတြႃး ၵႃႈၼႂ်း ၸရွပ်ႈ ႁေႃးတြႃး တင်းလၢႆ လႂ်၊ဢိၵ်ႇတင်း ႁေႃႈ ၽီ ႁေႃႈ ၽိူဝ်ႉ တင်းလၢႆ ဢွၵ်ႇ ပႅတ်ႈ ဢေႃႈ။ 40ၵူၼ်း ဢၼ် ပဵၼ် တုတ်ႈ ၵေႃႉ ၼိုင်ႈ၊မႃး တီႈ ၸဝ်ႈ ယေႇသု၊လႄႈ ၶုပ်ႉမူပ်ႇ သေယဝ်ႉ၊တွင်းပၢၼ်ႇ လႄႈ လဝ်ႈလၢတ်ႈ ဝႃႈ၊ "ပေႃး ၸဝ်ႈႁဝ်း မီး ဢလူဝ်ႇ ၸိုင်၊ႁႂ်ႈ ၵဝ်ၶႃႈ မူတ်းသႂ် လႆႈ ယူႇ ၶႃႈ ဢေႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 41မီး ၸႂ် ဢဵတ်းလူ ၼႃႇ လႄႈ ၸဝ်ႈ ယေႇသု၊ယိုၼ်း မိုဝ်း တၢင်ႇ ၵႃႈၼိူဝ် ၵေႃႉ ၼၼ်ႉ သေယဝ်ႉ လၢတ်ႈ ဝႃႈ၊ "ၵဝ် မီး ဢလူဝ်ႇ ဢေႃႈ။ ႁႂ်ႈ မူတ်းသႂ် တႃႉ၊" ဝႃႈ ၼင်ႇ ၼႆ ဢေႃႈ။- 42ယေႃးၵႃႇ မၼ်း ၵေႃႈ ႁၢႆ ၵမ်းလဵဝ် လႄႈ ႁွတ်ႈထိုင် တၢင်း ဢၼ် မူတ်းသႂ် မႃး ဢေႃႈ။- 43မၼ်းၸဝ်ႈ ၵေႃႈ ႁၢမ်ႈ တၢပ်ႈ မၼ်း တႄႉတႄႉ ဝႃႈ ဝႃႈ သေယဝ်ႉ၊ပွႆႇ ႁႂ်ႈ မၼ်း ဢွၵ်ႇ ၵႂႃႇ လူၺ်ႈ ၵႂၢမ်းသင်ႇ လၢတ်ႈ လႄႈ ဝႃႈ၊- 44"ထွမ်ႇ လူး။ လွင်ႈ ၼႆႉ ယႃႇပေ လၢတ်ႈၼႄ တီႈ ၽူႈလႂ် သေ ဢိတ်း။ ၵူၺ်းၵႃႈ၊ၵႂႃႇ တီႈ ယဵၸ်ႈပရေႃးႁဵၵ်ႈလႄႈ ၼႄပျႃး တူဝ် မႂ်း ႁႂ်ႈ မၼ်း ၸၢမ်းတူၺ်း သေယဝ်ႉ၊လွင်ႈ ဢၼ် မႂ်း မူတ်းသႂ် ယဝ်ႉ ၼၼ်ႉ၊ၼင်ႇ ႁိုဝ် တၵ်း ပဵၼ် သၢၵ်ႈသေႇ တီႈ ပိူၼ်ႈ ၸိုင်၊ႁဵတ်း တၢင်းလူႇ ဢၼ် ၸွမ်းၼင်ႇ တြႃး မူဝ်းသေႇ၊မီး ဝႆႉ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 45ၵူၺ်းၵႃႈ၊ၵေႃႉ ၼၼ်ႉ ဢွၵ်ႇ ၵႂႃႇ မွၵ်ႇလၢတ်ႈ ၸွတ်ႇ ၵႂႃႇ ၵူႈတီႈၵူႈလႅၼ် ဢေႃႈ။ ပိူဝ်ႈ ဢၼ် မၼ်း လၢတ်ႈ ၼမ်ၼႃႇ လူင်လၢင် တေႃႇ ႁွတ်ႈ ၸဝ်ႈ ယေႇသု၊ဢမ်ႇ ၸၢင်ႈ ၶဝ်ႈ ၵႃႈၼႂ်း ဝဵင်း ၵႂႃႇ ထၢင်ႇထၢင်ႇသႃးသႃး ယဝ်ႉ လႄႈ၊လႆႈ ယူႇ ၵႃႈတီႈ ဝၢၼ်ႈၼွၵ်ႈ ၵူၺ်း ဢေႃႈ။ ပိူၼ်ႈ ဢွၼ်ၵၼ် လုၵ်ႉ သေ ၵူႈတီႈၵူႈလႅၼ် မႃး ၸူး တီႈ မၼ်းၸဝ်ႈ ဢေႃႈ။
Copyright
Learn More


text:
1မိူဝ်ႈ ဢၼ် ဝၼ်း ၵမ်သိၼ် ပူၼ်ႉ ယဝ်ႉ ၸိုင်၊မႃႇရိမႃႇၵတလႃႉ၊တင်း မႃႇရိ၊ၵေႃႉ ပဵၼ် မႄႈ ယႃႇၵုပ်ႈ၊ၶဝ် ဢိၵ်ႇတင်း သႃႇလုမ်း၊ၸိူဝ်း ၼၼ်ႉ ၵႂႃႇ သိုဝ်ႉ ၼမ်ႉမၼ်း ၼၢမ်ႇသႃႇ ပုၼ်ႈတႃႇ တၵ်း တႃး တူဝ်တၢႆ ၸဝ်ႈ ယေႇသု၊ဢေႃႈ။- 2ဝၼ်း ဢၼ် ပဵၼ် ဝၼ်း တီႈ ၼိုင်ႈ ၼႂ်း ၸဵတ်း ဝၼ်း ၶိင်ႇၵၢင်ၼႂ် ၸဝ်ႉ ၸဝ်ႉ ၼၼ်ႉ၊မိူဝ်ႈ ဢၼ် ၵၢင်ဝၼ်းဢွၵ်ႇ မႃး ၼၼ်ႉ၊ၶဝ် ဢွၼ်ၵၼ် ၵႂႃႇၸူး ၵႃႈတီႈ ပႃႇႁဵဝ်ႈ မၼ်းၸဝ်ႈ ဢေႃႈ။- 3မိူဝ်ႈ ၼၼ်ႉ၊ၶဝ် ၼင်ႇ ၵၼ် ၵၼ် လၢတ်ႈ တီႈ ၵၼ် လႄႈ ဝႃႈ၊ "ၽူႈလႂ် တၵ်း ၵိင်ႈ မၢၵ်ႇႁိၼ် လူင် ၼၼ်ႉ ဢွၵ်ႇ သေ ပၢၵ်ႇ ပိုင်ႈ ပႃႇႁဵဝ်ႈ ၼၼ်ႉ ပၼ် ႁဝ်း၊" ဝႃႈ ၼင်ႇ ၼႆ ဢေႃႈ။- 4မိူဝ်ႈ ဢၼ် မုင်ႈ တူၺ်း ၼၼ်ႉ ၸိုင်၊ၶဝ် လႆႈ ႁၼ် မၢၵ်ႇႁိၼ် လူင် ၼၼ်ႉ သမ်ႉ ပေႃး ၵိင်ႈ ဢွၵ်ႇ ဝႆႉ သေလႄႈ မီး ယူႇ ဢေႃႈ။ မၢၵ်ႇႁိၼ် ၼၼ်ႉ ပဵၼ် မၢၵ်ႇႁိၼ် ဢၼ် ယႂ်ႇ ၼႃႇ ဢေႃႈ။- 5ၶဝ် ၸင်ႇ ၶဝ်ႈ ၵႂႃႇ ၵႃႈၼႂ်း ပိုင်ႈ ပႃႇႁဵဝ်ႈ သေလႄႈ ထူပ်း ႁၼ် ၵူၼ်းၼုမ်ႇ ၵေႃႉ ၼိုင်ႈ၊ၼုင်ႈ သိူဝ်ႈ ယၢဝ်း ဢၼ် ၽိူၵ်ႇ လီ ၶၢဝ် လီ ၼၼ်ႉ ၼင်ႈ ယူႇ ၵႃႈတီႈ ၽၢႆႇၶႂႃ ယူႇ ၼၼ်ႉ လႄႈ ၶဝ် တူၵ်းၸႂ် ဢေႃႈ။ 6ၵူၼ်းၼုမ်ႇ ၵေႃႉ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ယႃႇပေ တူၵ်းၸႂ်။ သူ ႁႃ ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢၼ် လႆႈ ၶၢမ်ႇ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ၊မၼ်းၸဝ်ႈ လုၵ်ႉ ၶိုၼ်းလိပ်း ယဝ်ႉ။ ဢမ်ႇ မီး ၵႃႈတီႈ ၼႆႈ ယဝ်ႉ။ တူၺ်း တီႈ ဢၼ် ဝႆႉ တူဝ်တၢႆ မၼ်းၸဝ်ႈ ၼႆႉ တႃႉ။- 7တေႃႈလဵဝ် ၼႆႉ သူ ၵႂႃႇ မွၵ်ႇလၢတ်ႈ တီႈ ပေႇတရု၊တင်း တပႄးၸဝ်ႈ တင်းလၢႆ လႄႈ ဝႃႈ၊ 'မၼ်းၸဝ်ႈ ၵႂႃႇ ၵႃႈတီႈ ဢိူင်ႇ ၵႃႇလိလႄး၊ထႃႈ ဢွၼ်တၢင်း ဝႆႉ ယဝ်ႉ၊ဝႃႈ ၼင်ႇ ၼႆ တႃႉ။ သူ တၵ်း ထူပ်း ႁၼ် မၼ်းၸဝ်ႈ ၵႃႈတီႈ ၼၼ်ႈ ၸွမ်း ၵႃႈ ၼင်ႇ ဢၼ် မၼ်းၸဝ်ႈ လၢတ်ႈ ဝႆႉ ၼၼ်ႉ ဢေႃႈ၊' " ဝႃႈ ၼင်ႇ ၼႆ ဢေႃႈ။ 8ၶဝ် ၼၼ်ႉ၊ၵွပ်ႈပိူဝ်ႈ ဢၼ် တူၵ်းၸႂ် ၵႂၢင်ၸႂ် ၼႃႇ ၼၼ်ႉ သၼ်ႇ ဝႆ ယူႇ လႄႈ ဢွၵ်ႇ သေ ၵႃႈတီႈ ပႃႇႁဵဝ်ႈ လႅၼ်ႈပၢႆႈ ၵႂႃႇ ဢေႃႈ။ ၶဝ် ၵူဝ်ႁႄ ၼႃႇ ၽႅဝ် လႄႈ ဢမ်ႇ လၢတ်ႈ ၵႃႈသင် တီႈ ၽူႈလႂ် သေၵေႃႉသေၵူၼ်း ဢေႃႈ။ 9[ဝၢႆးသေ ၸဝ်ႈ ယေႇသု၊လုၵ်ႉ ၶိုၼ်းလိပ်း ယဝ်ႉ၊ၼႂ်း ဝၼ်းတၼၢင်းၼူၺ်ႇ ၶိင်ႇၵၢင်ၼႂ် ၸဝ်ႉ ၸဝ်ႉ ၸိုင်၊မၼ်းၸဝ်ႈ ၼႄပျႃး တူဝ် မၼ်းၸဝ်ႈ တီႈ မႃႇရိမႃႇၵတလႃႉ၊ဢွၼ်တၢင်း သုတ်း ပိူၼ်ႈ လႄႈ ပဵၼ် ၵေႃႉ ဢၼ် မၼ်းၸဝ်ႈ လႆႈ ႁေႃႈ ၽီႁၢႆႉ ၸဵတ်း တူဝ် ဢွၵ်ႇ ပႅတ်ႈ ၼၼ်ႉ ဢေႃႈ။- 10မၼ်း ၵေႃႈ ၵႂႃႇ မွၵ်ႇလၢတ်ႈ တီႈ ၶဝ် ၸိူဝ်း ဢၼ် ယၢမ်း ယူႇ ၸွမ်း မၼ်းၸဝ်ႈ၊ယၢမ်း မိူဝ်ႈ ဢၼ် ၶဝ် ယင်း တိုၵ်ႉ မႆႈၸႂ် ၶီၸႂ် လႄႈ ႁွင်ႉ ႁႆႈ ယူႇ ၼၼ်ႉ ဢေႃႈ။- 11ၵူၺ်းၵႃႈ၊မိူဝ်ႈ ဢၼ် ၶဝ် ငိၼ်း လွင်ႈ ဢၼ် မၼ်းၸဝ်ႈ ဢသၢၵ်ႈလိပ်း ယူႇ ဢိၵ်ႇတင်း လွင်ႈ ဢၼ် မၼ်း လႆႈ ႁၼ် မၼ်းၸဝ်ႈ ၼၼ်ႉ၊ၶဝ် ဢမ်ႇ ယုမ်ႇ ၵႂၢမ်း မၼ်း လႄႈ ယူႇ ဢေႃႈ။ 12ဝၢႆး ၼၼ်ႉ၊မၼ်းၸဝ်ႈ ႁဵတ်း ႁၢင်ႈ ၽၢင် ဢၼ် ပႅၵ်ႇပိူင်ႈ သေလႄႈ ၼႄပျႃး တူဝ် မၼ်းၸဝ်ႈ တီႈ တပႄးၸဝ်ႈ သွင် ၵေႃႉ၊ၼႂ်း ၶၢဝ်းတၢင်း ဢၼ် ၶဝ် ပႆ တၢင်း ၵႂႃႇ ၵႃႈတီႈ ဝၢၼ်ႈၼွၵ်ႈ ယူႇ ၼၼ်ႉ ဢေႃႈ။- 13ၶဝ် သွင် ၵေႃႉ ၼၼ်ႉ ၵေႃႈ၊ၶိုၼ်း မႃး မွၵ်ႇလၢတ်ႈ လွင်ႈတၢင်း ၼၼ်ႉ တီႈ တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ ဢေႃႈ။ ၶဝ် ၸိူဝ်း ၼၼ်ႉ ၵေႃႈ ဢမ်ႇ ယုမ်ႇ ၶဝ် သွင် ၵေႃႉ ၼၼ်ႉ လႄႈ ယူႇ ဢေႃႈ။ 14ဝၢႆးသေ ၼၼ်ႉ၊မၼ်းၸဝ်ႈ ၼႄပျႃး တူဝ် မၼ်းၸဝ်ႈ ၵႃႈတီႈ တမၢၼ်ႇၸဝ်ႈ သိပ်း ဢဵတ်း ပႃး ၼႂ်း မိူဝ်ႈ ဢၼ် ၶဝ် ယင်း ၵိၼ် တၢင်းၵိၼ် ယူႇ ၼၼ်ႉ ဢေႃႈ။ မၼ်းၸဝ်ႈ တၢင်ႇ ဢပျတ်ႈ တီႈ ၶဝ် ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ၊ဢိၵ်ႇတင်း ႁူဝ်ၸႂ် ၶဝ် တၼ် ၼႃႇ လႄႈ ဢမ်ႇ ယုမ်ႇ ၵႂၢမ်း ၶဝ် ၸိူဝ်း ဢၼ် လႆႈ ထူပ်း လႆႈ ႁၼ် မၼ်းၸဝ်ႈ ဝၢႆးသေ မၼ်းၸဝ်ႈ လုၵ်ႉ ၶိုၼ်းလိပ်း မႃး ၼၼ်ႉ လႄႈ ယူႇ ၼၼ်ႉ ဢေႃႈ။- 15မၼ်းၸဝ်ႈ ၸင်ႇ သင်ႇ သွၼ်ပၼ် ၶဝ် လႄႈ ဝႃႈ၊ "သူ ၵႂႃႇ ၵႃႈတီႈ မိူင်း လေႃးၵီႇ ၵူႈတီႈၵူႈလႅၼ် ၵႃႈမီး လႄႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈတီႈ ၵူၼ်း ၵူႈမဵဝ်း တင်းသဵင်ႈတင်းလူင် တႃႉ။- 16ၽူႈလႂ် သေဢမ်ႇဝႃႈ၊ၵေႃႉ ဢၼ် ယုမ်ႇမၢတ်ႈ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼၼ်ႉ တၵ်း လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။ ၵေႃႉ ဢၼ် ဢမ်ႇ ယုမ်ႇမၢတ်ႈ ၼၼ်ႉ ၸမ်ႉ၊တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။- 17ၵူၼ်း ဢၼ် ယုမ်ႇမၢတ်ႈ မီး တီႈ လႂ် ၵေႃႈ၊တီႈ ၼၼ်ႈ တၵ်း လႆႈ ႁၼ် ၼိမိၵ်ႈ လၢၵ်ႈၶၼႃႇ ဢၼ် ဝႃႈ၊ၶဝ် တၵ်း ႁေႃႈ ၽီႁၢႆႉ လႂ် ဢွၵ်ႇ ပႅတ်ႈ လူၺ်ႈ ၼႃႇမႃႉ ၸိုဝ်ႈသဵင် ၵဝ် လႄႈ ၶဝ် တၵ်း လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇ ဢၼ် လၢၵ်ႇ ပိူင် လႂ် ဢေႃႈ။- 18ၶဝ် တၵ်း ယိပ်းၵမ် ငူး လႆႈ ဢေႃႈ။ ပေႃး ၶဝ် ၵိၼ် ငူၼ်ႉ ဢၼ် ၸၢင်ႈ ႁႂ်ႈ တၢႆ ၼၼ်ႉ ၸိုင်၊ၶဝ် တၵ်း ၵၢင်းလွတ်ႈ တင်း ၽေး ဢုပၢတ်ႈ ဢေႃႈ။ ၶဝ် တၵ်း ဢဝ် မိုဝ်း တၢင်ႇ ၵႃႈၼိူဝ် ၵူၼ်းၶႆႈၵူၼ်းပဵၼ် တင်းလၢႆ ၼၼ်ႉ သေလႄႈ ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 19ဝၢႆးသေ ၸဝ်ႈ ၽြႃး ယေႇသု၊လၢတ်ႈ တေႃႇ ၶဝ် ယဝ်ႉ ၼၼ်ႉ၊မၼ်းၸဝ်ႈ လႆႈ ၶၢမ်ႇ တၢင်း ဢၼ် ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ လႄႈ ၼင်ႈ ယူႇ ၵႃႈတီႈ ၽၢႆႇၶႂႃ ၽြႃးပဵၼ်ၸဝ်ႈ ဢေႃႈ။- 20တပႄးၸဝ်ႈ ၸိူဝ်း ၼၼ်ႉ ၵေႃႈ၊ဢွၵ်ႇ ၵႂႃႇ ႁေႃးလၢတ်ႈ တြႃး ၸဝ်ႈ ၵူႈတီႈၵူႈလႅၼ် ဢေႃႈ။ ၸဝ်ႈၽြႃး ၵေႃႈ ၸွႆႈထႅမ် မႃႉၸႃႉ ၶဝ်၊ဢဝ် တင်း ၼိမိၵ်ႈ လၢၵ်ႈၶၼႃႇ ဢၼ် ၶဝ် ႁဵတ်း ၵႃႈမီး ၸိူဝ်း ၼၼ်ႉ၊ပဵၼ် သၢၵ်ႈသေႇ တီႈ ၼုၵ်ႈၵပၢတ်ႈ တြႃး ၸဝ်ႈ ဢၼ် ၶဝ် ႁေႃးလၢတ်ႈ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ ၼၼ်ႉ ဢေႃႈ။ ဢႃမိၼ်ႈ] [မႄႈယိင်း ၸိူဝ်း ၼၼ်ႉ ၵႂႃႇ ၵႃႈတီႈ ပေႇတရု၊ဢိၵ်ႇတင်း တပႄးၸဝ်ႈ တင်းလၢႆ သေလႄႈ ဢဝ် လွင်ႈတၢင်း ဢၼ် သင်ႇ ဝႆႉ လၢတ်ႈ ဝႆႉ တီႈ ၶဝ် ၵူႈၶေႃႈၵူႈၵမ်း ၸိူဝ်း ၼၼ်ႉ မွၵ်ႇလၢတ်ႈ ပၼ် ပွတ်း ပွတ်း သေ ဢေႃႈ။- လိုၼ်းသေ ၼၼ်ႉ၊ၸဝ်ႈ ယေႇသု၊ပွႆႇၸႂ်ႉ တပႄးၸဝ်ႈ တင်းလၢႆ တၢင်တူဝ် မၼ်းၸဝ်ႈ ၵႂႃႇ ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ ဢၼ် မူတ်းၸၢင်ႇ လႄႈ ပဵၼ် တြႃး ၶျွတ်ႈ ၵူႈၸူဝ်ႈၵူႈပၢၼ် ၼၼ်ႉ ၸႃႉၸဵမ် ၼႃႈ ဝၼ်း ဢွၵ်ႇ တေႃႇ ႁွတ်ႈ ၼႃႈ ဝၼ်း တူၵ်း ဢေႃႈ။]
Copyright
Learn More


text:
1ၶႅၼ်းတေႃႈ ယိူၼ်ႉၶၢမ်ႇ ဢိတ်းဢွၼ်ႇ ၼိုင်ႈ ၼႂ်း တၢင်း ဢၼ် ၵဝ်ၶႃႈ လၢတ်ႈ ၵႂၢမ်း မိူၼ် ၵူၼ်းငိူဝ်ႈ ၼၼ်ႉ သေၵမ်း။ ဝႃႈၼႆ ၵဝ်ၶႃႈ တွင်းပၢၼ်ႇ သူ ဢေႃႈ။- 2ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ၶႅၼ် သူ ၼၼ်ႉ၊ၵဝ်ၶႃႈ ၵေႃႈ ၶႅၼ် ၸွမ်း ဢေႃႈ။ ၵွပ်ႈပိူဝ်ႈ ၵဝ်ၶႃႈ မၢတ်ႈ သူ ပဵၼ် ၸိူဝ်ႉ ၼင်ႇ ၵၼ်ႇၺႃႇ သၢဝ် ၸႅတ်ႈ ဢၼ် ၵဝ် ဢဵၼ်းဢၢၼ်း တေ သွင်ႇ မၢင်ႇၵလႃႇ ပၼ် ၽူဝ် ၵေႃႉလဵဝ်၊ဢၼ် ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။- 3ၵဝ်ၶႃႈ ၵူဝ် ႁူဝ်ၸႂ် သူ တၵ်း ပိၼ်ႇ ၵႂႃႇ လႄႈ တၢင်း ဢၼ် သူ ပႃး တင်း ႁူဝ်ၸႂ် ဢၼ် မူတ်းသႂ် သေလႄႈ ၵူဝ်းၵႂၢႆႇ ၸဝ်ႈ ၶရိၸ်ႈ၊ၼၼ်ႉ၊တၵ်း လုလႅဝ် ၵႂႃႇ မိူၼ် ၸိူဝ်ႉ ၼင်ႇ ဢၼ် ငူး ပႃး တင်း ပရိယႄႇ လႄႈ ပႅတ်ႉလႅၼ် ဢေးဝႃႉ၊ၼၼ်ႉ ဢေႃႈ။- 4လွင်ႈ မၼ်း ၸမ်ႉ၊မိူဝ်ႈ ဢၼ် ပိူၼ်ႈ တၢင်ႇၵေႃႉ မႃး ႁေႃးလၢတ်ႈ လွင်ႈ ၸဝ်ႈ ယေႇသု၊ဢၼ် ဢမ်ႇၸႂ်ႈ ပႃးလဵဝ် ၵၼ် တင်း ၸဝ်ႈ ယေႇသု၊ဢၼ် ႁဝ်း ႁေႃး ၼၼ်ႉ၊သူ ယိူၼ်ႉၶၢမ်ႇ ၵေႃႉ ၼၼ်ႉ ဢေႃႈ။ လိူဝ် သေ ၼၼ်ႉ သူ ႁပ်ႉတုင်း ဢဝ် ဝိၺိၺ်ႇ ဢၼ် ပႅၵ်ႇပိူင်ႈ ၵၼ် တင်း ဝိၺိၺ်ႇ ဢၼ် သူ လႆႈ ႁပ်ႉတုင်း ဢဝ် ယဝ်ႉ ၼၼ်ႉ ဢမ်ႇၵႃး၊သူ ၸဝ်ႈ ထွမ်ႇဢဝ် ၶၢဝ်ႇတြႃးသိူဝ်းပျေႃႇ ဢၼ် ပႅၵ်ႇပိူင်ႈ ၵၼ် တင်း ၶၢဝ်ႇတြႃးသိူဝ်းပျေႃႇ ဢၼ် ႁဝ်း ႁေႃး ပၼ် တီႈ သူ ဝႆႉ ၼၼ်ႉ ယဝ်ႉ ဢေႃႈ။ 5ၵဝ်ၶႃႈ ထၢင်ႇ တႄႉ၊ၵဝ်ၶႃႈ ဢမ်ႇ တူၵ်း တႅမ်ႇ သေ ၶဝ် ၸိူဝ်း ဢၼ် ႁဵတ်း ႁၢင်ႈ ပဵၼ် တမၢၼ်ႇၸဝ်ႈ ဢၼ် ယႂ်ႇ မျၢတ်ႈ ၸိူဝ်း ၼၼ်ႉ ဢေႃႈ။- 6ပိၵ်ႉသမ်ႉ၊ၵဝ်ၶႃႈ ဢမ်ႇ မေႃ ႁေႃးလၢတ်ႈ ထၢၼ်ႇ ႁိုဝ် သေၵေႃႈ၊တၢင်း ႁု တၢင်း ႁၼ် ၵဝ်ၶႃႈ ဢမ်ႇ ၺၢမ်ႉ၊ၵဝ်ၶႃႈ ပေႃး လႆႈ ၼႄပျႃး ႁႂ်ႈ ထၢင်ႇသႃး တီႈ သူ ၵႃႈၼႂ်း ၵၼ် ငၢၼ်း ၵူႈၸိူဝ်ႉၵူႈမဵဝ်း မႃး ယဝ်ႉ။ 7မိူဝ်ႈ ဢၼ် ၵဝ်ၶႃႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ပၼ် တီႈ သူ ၼၼ်ႉ၊ၵဝ်ၶႃႈ ဢမ်ႇ ယွၼ်း ၵႃႈ မၼ်း ၶၼ် မၼ်း တီႈ သူ သေပွၵ်ႈ။ ၵဝ်ၶႃႈ ၶၢမ်ႇ ၶျႃးတူၵ်း တူဝ်ၸဝ်ႈၵဝ်ႇ လူင်း တႅမ်ႇ ႁႂ်ႈလႆႈ ယုၵ်ႉယွင်ႈ သူ ဢေႃႈ။ ဢၼ် ၵဝ်ၶႃႈ ႁဵတ်း ၼင်ႇ ၼႆ ၼၼ်ႉ၊ၸွင်ႇ ၵဝ်ၶႃႈ ၽိတ်း ႁိုဝ်း။- 8ၵဝ်ၶႃႈ ႁပ်ႉ ၶၢမ်ႇ ဢဝ် တၢင်း ဢၼ် ၸွႆႈထႅမ် ဢၼ် ၸိူဝ်းၸဝ်ႈ တၢင်ႇတီႈ တၢင်ႇ လႅၼ် ပၼ် မႃး ၼၼ်ႉ၊ထၢၼ်ႈပေႃး တေ လႆႈ လၢတ်ႈ ဝႃႈ၊ၵဝ်ၶႃႈ ၸူၼ် ဢဝ် တီႈ ၶဝ် ႁႂ်ႈလႆႈ ပွင်ၵၢၼ် ငၢၼ်း ၵႃႈၼႂ်း သူ ဢေႃႈ။- 9လိူဝ် သေ ၼၼ်ႉ၊မိူဝ်ႈ ဢၼ် ၵဝ်ၶႃႈ မီး ယူႇ လူၺ်ႈ ၵၼ် တင်း သူ လႄႈ လူဝ်ႇ ငိုၼ်း ဢိတ်းဢီႈ ၼၼ်ႉ ၸိုင်၊ၵဝ်ၶႃႈ ဢမ်ႇ တွၼ်ႉ ယွၼ်း တီႈ သူ ၸဝ်ႈ သေပွၵ်ႈ။ ပီႈၼွင်ႉ ဢၼ် လုၵ်ႉ တီႈ မိူင်း မႃႇၵေႇတေႃးၼိ၊ၸိူဝ်း ၼၼ်ႉ၊ဢဝ် မႃး ပၼ် ၵႃႈ ဢၼ် ၵဝ်ၶႃႈ လူဝ်ႇ ၼၼ်ႉ ဢေႃႈ။ မိူၼ်ၼင်ႇ ၵႃႈ ပူၼ်ႉမႃး ယဝ်ႉ ၼၼ်ႉ၊မိူဝ်းၼႃႈ မႃး ၵေႃႈ ၵဝ်ၶႃႈ တၵ်း ဢမ်ႇ ယွၼ်း တီႈ သူ သေပွၵ်ႈ ဢေႃႈ။- 10ၵဝ်ၶႃႈ လၢတ်ႈ ၵႂၢမ်း သဵတ်ႈၸႃႇ ၼႂ်း ၸဝ်ႈ ၶရိၸ်ႈ၊လႄႈ ပၼ် ၵတိ ဝႃႈ၊လွင်ႈတၢင်း ဢၼ် ၵဝ်ၶႃႈ ဢုပ်ႇ ဝၢဝ်း ၸိူဝ်ႉ ၼင်ႇ ၼႆ ၼၼ်ႉ၊ၵႃႈၼႂ်း မိူင်း ဢၶႃႇယႃႉ၊ၼႆႉ၊ၽူႈလႂ် ဢမ်ႇ ၸၢင်ႈ ႁႄႉၶႅၼ် ၵဝ်ၶႃႈ လႆႈ ဢေႃႈ။- 11ၵွပ်ႈသင် လႄႈ ၵဝ်ၶႃႈ လၢတ်ႈ ဝႃႈ ၸိူဝ်ႉ ၼင်ႇ ၼႆ။ ၵွပ်ႈပိူဝ်ႈ ၵဝ်ၶႃႈ ဢမ်ႇ ႁၵ်ႉ သူ ႁိုဝ်း။ ၽြႃးပဵၼ်ၸဝ်ႈ ႁု လွင်ႈ ဢၼ် ၵဝ်ၶႃႈ ႁၵ်ႉ သူ ၼၼ်ႉ ယူႇ ဢေႃႈ။ 12ၼင်ႇ ႁိုဝ် "တမၢၼ်ႇၸဝ်ႈ တၢင်ႇၵေႃႉ ၸိူဝ်း ၼၼ်ႉ" တၵ်း ဢမ်ႇ ၸၢင်ႈ ဢုပ်ႇ ဝၢဝ်း လႄႈ ဝႃႈ၊ၶဝ် ပွင်ႁဵတ်း ၸိူဝ်ႉ ၼင်ႇ ဢၼ် ႁဝ်း ပွင်ႁဵတ်း ၼၼ်ႉ လႆႈ ဝႃႈၼႆ ၼၼ်ႉ ၸိုင်၊ၵႃႈ ၼင်ႇ ဢၼ် ၵဝ်ၶႃႈ ႁဵတ်း လႄႈ ဢမ်ႇ လႆႈ ယွၼ်း ဢဝ် ၵႃႈၶၼ် ၵၢၼ် ၼၼ်ႉ၊ၵဝ်ၶႃႈ တၵ်း သိုပ်ႇ ႁဵတ်း ၵႂႃႇ ဢေႃႈ။- 13ၶဝ် ၸိူဝ်း ၼၼ်ႉ၊ပဵၼ် တမၢၼ်ႇၸဝ်ႈ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ လႄႈ ၶဝ် ပႅတ်ႉလႅၼ် လွင်ႈ ၵၢၼ်ငၢၼ်း ၶဝ် သေ ႁဵတ်း ႁၢင်ႈ ပဵၼ် တမၢၼ်ႇ ၸဝ်ႈ ၶရိၸ်ႈ၊ဢေႃႈ။- 14လွင်ႈတၢင်း ၸိူဝ်း ၼႆႉ၊ပဵၼ် ဢၼ် လီဢၢမ်း ဢမ်ႇၸႂ်ႈ။ ၸႃႇတၢၼ်ႇ၊ၵေႃႈ ၸၢင်ႈ ႁဵတ်း ၸိူဝ်ႉ ၼင်ႇ ႁၢင်ႈ တမၢၼ်ႇၵၢင်ႁၢဝ် ဢၼ် ႁိူဝ်ႈလႅင်း ၼၼ်ႉ ယူႇ ဢေႃႈ။- 15ပိူဝ်ႈ ၼႆ လႄႈ တၢင်း ဢၼ် တပႄး ၸႃႇတၢၼ်ႇ၊ႁဵတ်း ႁၢင်ႈ ပဵၼ် ၸိူဝ်ႉ ၼင်ႇ တမၢၼ်ႇ ဢၼ် သိုဝ်ႈတေႃႇ ၼၼ်ႉ ၵေႃႈ၊မၼ်း ဢမ်ႇၸႂ်ႈ လွင်ႈ ဢၼ် လီဢၢမ်း ဢေႃႈ။ တီႈသုတ်း တီႈ ၵွႆ မၼ်း၊ၶဝ် တၵ်း လႆႈ ၶၢမ်ႇ ဢဝ် ဢၵျူဝ်း ဢပျတ်ႈ၊ၸွမ်း ၵႃႈ ၼင်ႇ ဢၼ် ၶဝ် ႁဵတ်း ၶဝ် သၢင်ႈ ၼၼ်ႉ ဢေႃႈ။ 16ၵဝ်ၶႃႈ သမ်ႉ ဝႃႈ ထႅင်ႈ ၸမ်ႉ၊ယႃႇ ႁႂ်ႈ ၽူႈလႂ် ထၢင်ႇ ဝႃႈ၊ၵဝ်ၶႃႈ ပဵၼ် ၵူၼ်းငိူဝ်ႈ။ ၵူၺ်းၵႃႈ၊ပေႃး သူ ယင်း မၢတ်ႈ ၵဝ်ၶႃႈ ပဵၼ် ၵူၼ်းငိူဝ်ႈ ၸိုင်၊ၶႅၼ်းတေႃႈ ယိူၼ်ႉၶၢမ်ႇ ၵူၼ်းငိူဝ်ႈ ၼႆႉ ႁႂ်ႈ ၵဝ်ၶႃႈ လႆႈ ဢုပ်ႇ ဝၢဝ်း လွင်ႈ တူဝ်ၸဝ်ႈၵဝ်ႇ ဢိတ်းဢွၼ်ႇ ၼိုင်ႈ သေၵမ်း။- 17လွင်ႈတၢင်း ဢၼ် ၵဝ်ၶႃႈ လၢတ်ႈ ယူႇ ယၢမ်းလဵဝ် ၼႆႉ၊ဢမ်ႇၸႂ်ႈ ၸွမ်း ဢလူဝ်ႇ ၸဝ်ႈၽြႃး လႄႈ ဢၼ် ၵဝ်ၶႃႈ ဢုပ်ႇ ဝၢဝ်း ယူႇ ၼႆႉ ပဵၼ် ဢၼ် ၵဝ်ၶႃႈ ဢုပ်ႇ လၢတ်ႈ မိူၼ် ၸိူဝ်ႉ ၼင်ႇ ၵူၼ်းငိူဝ်ႈ ဢေႃႈ။- 18ၵွပ်ႈပိူဝ်ႈ ၵူၼ်း ၼမ်ၼႃႇ၊ဢဝ် ဢလူဝ်ႇ ၸႂ် ၵူၼ်းလေႃးၵီႇ လႄႈ ဢုပ်ႇ ဝၢဝ်း ၼၼ်ႉ ၵဝ်ၶႃႈ ၵေႃႈ တၵ်း ဢုပ်ႇ ဝၢဝ်း ၸိူဝ်ႉ ၼင်ႇ ၼၼ် ဢေႃႈ။- 19ၵွပ်ႈပိူဝ်ႈ သူ ပဵၼ် ၵူၼ်း မီး ပိင်ႇၺႃႇ လႄႈ သူ မီး ၸႂ် ယိုၼ်း ၸႂ် ယၢဝ်း ယိူၼ်ႉၶၢမ်ႇ ၵူၼ်းငိူဝ်ႈ တင်းလၢႆ ဢေႃႈ။- 20သူ ယင်း ယိူၼ်ႉၶၢမ်ႇ တၢင်း ဢၼ် ပိူၼ်ႈ ဢဝ် သူ ၵႂႃႇ ပဵၼ် ၶႃႈ ၶဝ်၊တၢင်း ဢၼ် ပိူၼ်ႈ ၶၢႆ ၵိၼ် သူ၊တၢင်း ဢၼ် ပိူၼ်ႈ ပႄႉၵိၼ် သူ၊တၢင်း ဢၼ် ပိူၼ်ႈ ထၢင်ႇလဵၵ်ႉ သူ၊ဢိၵ်ႇတင်း တၢင်း ဢၼ် ပိူၼ်ႈ တူပ်းၵႅမ်ႈ သူ ၸိူဝ်း ၼၼ်ႉ ဢေႃႈ။- 21ၵွပ်ႈပိူဝ်ႈ ႁဝ်း ဢမ်ႇ ႁဵတ်း လႆႈ ၸိူဝ်ႉ ၼင်ႇ ၼၼ် လႄႈ ၵဝ် ငိၼ်း လီဢၢႆ တႄႉတႄႉ ဢေႃႈ။ ၵူၺ်းၵႃႈ၊ပေႃး ပိူၼ်ႈ ယင်း ႁတ်း ဢုပ်ႇ ဝၢဝ်း ၸိုင်၊ၵဝ်ၶႃႈ လၢတ်ႈ မိူၼ် ၸိူဝ်ႉ ၼင်ႇ ၵႂၢမ်း ၵူၼ်းငိူဝ်ႈ လႄႈ ဝႃႈ ၸမ်ႉ၊ၵဝ်ၶႃႈ ၵေႃႈ တေ ဢုပ်ႇ ဝၢဝ်း ဢေႃႈ။- 22ၶဝ် ဢုပ်ႇ ဝႃႈ၊ၶဝ် ပဵၼ် ၵူၼ်း မဵဝ်း ႁေႇပြႄး၊ဝႃႈၼႆ ႁိုဝ်း။ ၵဝ်ၶႃႈ ၵေႃႈ ပဵၼ် ၵူၼ်း ႁေႇပြႄး၊ဢေႃႈ။ ၶဝ် ဢုပ်ႇ ဝႃႈ၊ၶဝ် ပဵၼ် ၵူၼ်း မဵဝ်း ဢိသရေး၊ဝႃႈၼႆ ႁိုဝ်း။ ၵဝ်ၶႃႈ ၵေႃႈ ပဵၼ် ဢေႃႈ။ ၶဝ် ဢုပ်ႇ ဝႃႈ၊ၶဝ် ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဝႃႈၼႆ ႁိုဝ်း။ ၵဝ်ၶႃႈ ၵေႃႈ ပဵၼ် ဢေႃႈ။- 23ၶဝ် ဢုပ်ႇ ဝႃႈ၊ၶဝ် ပဵၼ် ၵူၼ်း ပွင်ၵၢၼ် ၸဝ်ႈ ၶရိၸ်ႈ၊ဝႃႈၼႆ ႁိုဝ်း။ ၵဝ်ၶႃႈ ယဵင်ႈၶႅၼ်း ပဵၼ် ၵူၼ်း ပွင်ၵၢၼ် ၸဝ်ႈ ၶရိၸ်ႈ၊ဢၼ် လီ လိူဝ် သေ ၶဝ် လူးၵွၼ်ႇ ဢေႃႈ။ ၵႂၢမ်း ၼႆႉ ပဵၼ် ၸိူဝ်ႉ ၼင်ႇ ၵႂၢမ်း ၵူၼ်းယွင်ႇ ဢေႃႈ။ ၵဝ်ၶႃႈ ယဵင်ႈၶႅၼ်း ၶတ်းၸႂ် ပွင် ႁဵတ်းၵၢၼ် မၼ်းၸဝ်ႈ ၼႃႇ သေ ၶဝ်၊လႆႈ ၶၢမ်ႇ တူၵ်းထွင်ႇ ၼႃႇ သေ ၶဝ်၊လႆႈ ၶၢမ်ႇ ပိူၼ်ႈ ပေႃႉ ယႅၼ်ႉ ၼႃႇ သေ ၶဝ်၊ယင်း လႆႈ ၶၢမ်ႇ ၽေး ဢၼ် ၸမ် တၵ်း တၢႆ ၼႃႇ သေ ၶဝ် လၢႆ ပွၵ်ႈ ဢေႃႈ။- 24ၵဝ်ၶႃႈ လႆႈ ၶၢမ်ႇတၢမ်ႇ ၶွၼ်ႉ ဢၼ် ၵူၼ်းလူင် ၵျူး၊ၶဝ် ပေႃႉ ႁႃႈ ပွၵ်ႈ၊ပွၵ်ႈ ၼိုင်ႈ သၢမ် သိပ်း ၵဝ်ႈ ၵမ်း ဢေႃႈ။- 25ၶုၼ် ရူဝ်းမႃႉ၊ၶဝ် ပၼ်တၢမ်ႇ ဢဝ် ၶွၼ်ႉ ပေႃႉ ၵဝ်ၶႃႈ သၢမ် ပွၵ်ႈ ဢေႃႈ။ သမ်ႉ လႆႈ ၶၢမ်ႇ ပိူၼ်ႈ ဢဝ် မၢၵ်ႇႁိၼ် ပိုဝ်ႈ သႂ်ႇ ပွၵ်ႈ ၼိုင်ႈ ဢေႃႈ။ ၵဝ်ၶႃႈ ယၢမ်ႈ လႆႈ ထူပ်း ၽေး ႁိူဝ်းသၢင်းၽေႃး ၸူမ် သၢမ် ပွၵ်ႈ လႄႈ ပွၵ်ႈ ၼိုင်ႈ ၵဝ်ၶႃႈ လႆႈ ၽူး ယူႇ ၼႂ်း ၼမ်ႉ ပၢင်ႇလၢႆႇ ဝၼ်း ၼိုင်ႈ ၶိုၼ်း ၼိုင်ႈ ဢေႃႈ။- 26ၼႂ်း သဵၼ်ႈတႃသၢႆတၢင်း ၵဝ်ၶႃႈ ၸိူဝ်း ၼၼ်ႉ၊ၵဝ်ၶႃႈ လႆႈ ထူပ်းၺႃး ၽေး တုၵ်ႉၶႃႉ ၼမ်ၼႃႇ ဢေႃႈ။ ၵဝ်ၶႃႈ လႆႈ ထူပ်း ၽေး ဢၼ် ၼမ်ႉႁွင်ႈ ၼမ်ႉၵႄး ထူမ်ႈ၊ၽေး ၵူၼ်းႁၢႆႉ ၵူၼ်း ၸူၼ်၊ၽေး ဢၼ် ၵူၼ်း မဵဝ်း ၵျူး၊ၼင်ႇ ၵၼ် ယႃႉ ၵဝ်း၊ၽေး ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼိၵ်ႈၸၢၵ်ႈ၊ၽေး ဢၼ် ထူပ်း ၼႂ်း မိူင်း ယႂ်ႇ ဝဵင်း လူင်၊ၽေး ဢၼ် ထူပ်း ၼႂ်း ထိူၼ်ႇ ၼႂ်း လွႆ၊ၽေး ပၢင်ႇလၢႆႇ၊ၽေး ၵေႃႉသႄႈ ဢၼ် ဢမ်ႇ မီး သဵတ်ႈၸႃႇ ၸိူဝ်း ၼႆႉ၊ၵဝ်ၶႃႈ လႆႈ ၶၢမ်ႇ မႃး ယဝ်ႉ ဢေႃႈ။- 27ၵဝ်ၶႃႈ လႆႈ ၶတ်းၸႂ် ၶတ်း ၶေႃး ပွင် ႁဵတ်းၵၢၼ် ထၢၼ်ႈပေႃး ၵူၼ်ႉ ပေႃး ၶိုၼ်ႈ တင်း တူဝ် တင်း ၶိင်း၊ဢမ်ႇ လႆႈ လပ်း လႆႈ ၼွၼ်း လႄႈ ပႂ်ႉ ယူႇ ဢမ်ႇ ႁု လၢႆ ပွၵ်ႈ၊ယင်း ၶၢမ်ႇ ဢိုပ်း ၶဝ်ႈ ဢိုပ်း ၼမ်ႉ၊လႆႈ ၵမ်တၢင်းၵိၼ် လၢႆ ပွၵ်ႈ၊မၢင်ပွၵ်ႈ လႆႈ ၶၢမ်ႇ ၵတ်း ၶၢမ်ႇ ၼၢဝ်၊မၢင်ပွၵ်ႈ ဢမ်ႇ မီး ၶူဝ်းၼုင်ႈၶူဝ်းမႆ ဢေႃႈ။- 28လိူဝ် သေ လွင်ႈတၢင်း ဢၼ် မီး ၵႃႈ ၼွၵ်ႈ ၸိူဝ်း ၼႆႉ ၼၼ်ႉ၊ၵႃႈၼႂ်း ႁူဝ်ၸႂ် ၵဝ်ၶႃႈ ၵေႃႈ တၢင်း ဢၼ် မႆႈၸႂ် ၵွပ်ႈ လူၺ်ႈ ၸိူဝ်းၸဝ်ႈ တင်းလၢႆ၊မီး ဝႆႉ ၵူႈမိူဝ်ႈ ၵူႈဝၼ်း ယူႇ ဢေႃႈ။- 29မိူဝ်ႈ ဢၼ် သေၵေႃႉသေၵူၼ်း ႁႅင်း လဵၵ်ႉ ႁႅင်းဢူၼ်ႈ ၼၼ်ႉ၊ၵဝ်ၶႃႈ ၵေႃႈ ႁႅင်း လဵၵ်ႉ ႁႅင်းဢူၼ်ႈ ၸွမ်း ၶဝ် ဢေႃႈ။ မိူဝ်ႈ ဢၼ် ပိူၼ်ႈ ႁဵတ်း ႁႂ်ႈ သေၵေႃႉသေၵူၼ်း တူၵ်း ၸူမ် ၵႃႈၼႂ်း ဢပျတ်ႈ ၼၼ်ႉ ၵေႃႈ ၵဝ်ၶႃႈ မႆႈၸႂ် ဢေႃႈ။ 30ပေႃး မီး လွင်ႈတၢင်း ဢၼ် ၵဝ် ထုၵ်ႇလီ ဢုပ်ႇ ဝၢဝ်း ၸိုင်၊ၵဝ်ၶႃႈ တၵ်း ဢုပ်ႇ ဝၢဝ်း လွင်ႈ ဢၼ် ၵဝ်ၶႃႈ ႁႅင်း လဵၵ်ႉ ႁႅင်း ၵေႇ ၼၼ်ႉ ဢေႃႈ။- 31ၵဝ်ၶႃႈ ဢမ်ႇ ပႅတ်ႉလႅၼ် ဝႃႈၼႆ၊ၽြႃးပဵၼ်ၸဝ်ႈ ပေႃႈၸဝ်ႈ ႁဝ်း ၸဝ်ႈ ယေႇသု ၶရိၸ်ႈ၊ၸဝ်ႈ ဢၼ် ႁဝ်း ယွင်ႈယေႃး ယူႇ တႃႇသေႇ ဢမ်ႇထၢတ်ႇ ၼၼ်ႉ ႁု ယူႇ ဢေႃႈ။- 32မိူဝ်ႈ ဢၼ် ၵဝ်ၶႃႈ မီး ယူႇ ၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ၊ၸဝ်ႈၽႃႉ ဢၼ် ၶုၼ်ႁေႃၶမ်း ဢရေႇတႃႉ၊တၢင်ႇ ဝႆႉ ၼၼ်ႉ၊ဢဝ် လုၵ်ႈသိုၵ်း မၼ်း ပႂ်ႉ ၽၵ်းတူ ဝဵင်း ဝႆႉ၊ႁႂ်ႈလႆႈ တိဢဝ် ၵဝ်ၶႃႈ ဢေႃႈ။- 33ၵူၺ်းၵႃႈ၊ပိူၼ်ႈ ဢဝ် ၵဝ်ၶႃႈ သႂ်ႇ ၼႂ်း ၵူၺ် လႄႈ ယွၼ်ႇ လူင်း ႁူး ပွင်ႇ လမ်း ဝဵင်း သေယဝ်ႉ၊ၵဝ်ၶႃႈ လႆႈ လွတ်ႈ သေ ၵႃႈတီႈ မိုဝ်း ၸဝ်ႈၽႃႉ ၼၼ်ႉ ဢေႃႈ။
Copyright
Learn More